Sonakshi ge Raahjje loaibaai eynaage maama akee Siyama kiyaa dhivehsseh kamah dhekevey vaahaka! - One Online\nސޮނާކްޝީގެ ބައްޕަ ސަތަރޭއާއި އޭނާގެ އެއްބަނޑުއެއްބަފާ ތިން މީހުންނާއި މަންމައާއި ބައްޕަ ---\nބޮލީވުޑުގެ ތަރީންގެ މެދުގައި ދިވެހިރާއްޖެއަކީ އަބަދުވެސް މަގުބޫލު މަންޒިލެކެވެ. އެމީހުން ސިފަކުރާ ގޮތުގައި ދިވެހިރާއްޖޭގެ ރަށްރަށުގެ ހުދު ގޮނޑުދޮށްތަކަކީ "ރަވާ ވެލީގެ ސާހިލް"ތަކެކެވެ. އަޑިފެންނަ ސާފު މޫދާއި މޫދުގެ ލޮނުގަނޑުގެ ފިނިހޫނުމިނަކީ ލަފްޒުތަކުން ބަޔާން ކުރެވޭ ވަރަށް ވުރެ ފުރިހަމަ މަންޒަރުތަކަކާއި އިހުސާސްތަކެކެވެ. އެހެންކަމުން ބޮލީވުޑުގެ ތަރިއަކު ރާއްޖެއަށް ތައުރީފުކޮށް ވާހަކަ ދެއްކުމަކީ، ނުވަތަ ރާއްޖެ އަންނަ ހިތްވާ ވާހަކަ ދެއްކުމަކީ ހައިރާން ވާ ވަރު ކަމެއް ނޫނެވެ.\nއެހެންނަމަވެސް ވަރަށް ގިނައިން ރާއްޖެއަށް ޒިޔާރަތްކުރާ ތަރިއެއް ކަމަށްވާ ސޮނާކްޝީ އެންމެ ފަހުން ރާއްޖެއާ ބެހޭ ގޮތުން ކުރި ޓްވީޓަކީ ހަމައެކަނި ފަތުރުވެރި ހިތަކުން ރާއްޖެއާ މެދު ބަންޑުން ކޮށްލި ޝުއޫރަކަށް ނުވެދާނެއެވެ. ސަބަބުތަކެއް ނެތިއެއް ނޫނެވެ. ބައެއް ދިވެހީންގެ ދޫދޫ މަތީން މާކުރީއްސުރެ ދެކެވޭ ވާހަކައެއް އޮންނާތީއެވެ. ސޮނާކްޝީގެ ބައްޕައަކީ މަޝްހޫރު ފިލްމީ ތަރި ޝައްތްރުގަހން ސިންހާއެވެ. ދިވެހީންގެ ތެރޭގައި މަޝްހޫރު ނަމުން ނަމަ ސަތަރޭއެވެ.\nސޮނާކްޝީ ރާއްޖޭގައި ---\nސަތަރޭގެ މަންމައަކީ ދިވެއްސެއް ކަމަށް މާކުރީއްސުރެ ދެކެވޭ ވާހަކައެއް އޮވެއެވެ. ސަތަރޭގެ މަންމައަކީ ހުވަދުއަތޮޅުގެ ރަށަކަށް ނިސްބަތްވާ ޝިޔާމާ ނަމަކަށް ކިޔާ މީހެއް ކަމަށާއި، އޭނާ ކުޑައިރު އިންޑިޔާއަށް ގޮސް ގެއްލުނީ ކަމަށާއި، އިންޑިޔާގެ އާއިލާއަކުން އޭނާ ބަލައި ބޮޑުކޮށް ސަތަރޭގެ ބައްޕައާ ކައިވެނި ކުރުވީ ކަމަށެވެ.\nކޮންމެއަކަސް ބޮލީވުޑުގެ ދުނިޔެއަކީ ދިވެހީންނާ ރަހުމަތްތެރި ދުނިޔެއެކެވެ. ބޮލީވުޑުގެ އެތައް ތަރީންނެއް ރާއްޖެ އައިސް ގޮސްވެއެވެ. ދިވެހީންގެ ތެރޭގައި ބޮލީވުޑުގެ އެތައް ތަރީންނެއް މަގުބޫލުވެގެން ގޮސްފައިވެއެވެ. އެކަމަކު އޭގެ ތެރެއިން ހަމަ އެންމެ ތަރިއަކާ ބެހޭ ގޮތުން، އޭނާގެ މަންމައަކީ ދިވެއްސެއް ކަމަށް ބުނާ ވާހަކައެއް އޮންނައިރު، އެހެން ތަރިއަކާ ބެހޭ ގޮތުން އެފަދަ ވާހަކައެއް ނުދެކެވޭއިރު، އެއީ ހަމަ ބަޔަކު ހަދަހަދައިގެން ދެއްކި ވާހަކައަކަށް ވެދާނެތޯ އެއީ ވަރަށް އެކަށީގެންވާ ސުވާލެކެވެ.\nމީގެ އެތައް އަހަރެއް ކުރީން ދިވެހީންގެ ތެރޭގައި ވަރަށް ބޮޑަށް ދެކެވުނު ވާހަކައެކެވެ. ސަތަރޭގެ މަންމައަކީ ދިވެހިރާއްޖެއަށް އުފަން މީހެއް ކަމަށެވެ. މިއަދު ސަތަރޭގެ ދަރިފުޅު ސޮނާކްޝީ ދިވެހިރާއްޖޭގައި ނަގާފައިވާ ފޮޓޯއެއްގެ ތައާރަފުގައި އެ ބުނަނީ ތިމަންނާ މިހިރީ "ދިވެހިރާއްޖޭގައި އަމިއްލަގޭގައި ނުވަތަ އަމިއްލަ ވަޒަނުގައި" ކަމަށެވެ. "ކޮންމެ ފަހަރަކު އަހަރެން ދިވެހިރާއްޖެ ދޫކޮށް ދާއިރު ހިތުގެ އެތިކޮޅެއް ރާއްޖޭގައި މަޑުކުރެއެވެ. އަލުން ބައްދަލުވާން ދެނެވެ." އެހެން ފޮޓޯއަކާ އެކު ބުނެފައިވަނީ "ކޮންމެ ފަހަރަކު މި ރީތި ރަށް ދޫކޮށް ދާން ޖެހޭ ވަގުތު އަހަރެންގެ ހިތް ހަލާކުވޭ." މިހެންނެވެ. އަދި އެހެން ފޮޓޯއަކާ އެކު، "ދިވެހިރާއްޖެއަށް އަލްވަދާއު ކިޔާ ކޮންމެ ފަހަރަކު އަހަރެންގެ ހިތް ކުޑަކޮށް ހަލާކުވެއެވެ."\nސޮނާކްޝީގެ މި އިބާރާތްތަކަކީ ފަތުރުވެރި ހިތެއްގެ ޝުއޫރުތަކެއް ކަމަށް ނުވާނެއެކޭ ނޫނެވެ. ހަމަގައިމުވެސް ހަމައެކަނި ފަތުރުވެރި ހިތަކަށް ވުރެ ސޮނާކްޝީގެ ހިތުގައި ރާއްޖެއަށް ދެވިފައިވާ މަގާމު ބޮޑެވެ. އެ މަގާމު ދެވުނީ ސޮނާކްޝީގެ މުންނަ (ނުވަތަ ބައްޕަގެ މަންމަ) ސިޔާމާ ދޭވީ، އަކީ ދިވެހި ފަސްގަނޑަށް އުފަން ދިވެހި ލޭ ހިނގާ ދިވެއްސަކަށް ވާތީ ކަމަށް ބައެއް މީހުން ގަބޫލު ކުރެއެވެ. އާއިލީ ވަނަވަރު ސޮނާކްޝީއަށް ވެސް އެނގޭނެތާއެވެ. ސިޔާމާ އަކީ ހަމަގައިމުވެސް ވަރަށް ދިވެހި ނަމެކެވެ. އަދި އިންޑިއާއިން މަދުން އިވޭ ނަމެކެވެ.\nދެން އޮތީ ދެކެވޭ ވާހަކައިގެ ހަގީގަތެއް ނެތުމެވެ. އެހެންވިއްޔާ އެހެން ހުރިހާ ތަރީންނާ ތަފާތުކޮށް ސަތަރޭއަކީ ދިވެހި ލޭ ހިނގާ މީހަކަށް ހަދާން ބަޔަކު މަސައްކަތް ކުރީ ކީއްވެބާއެވެ؟ ސޮނާކްޝީއަށް އަހަރެމެން ބުނެލާން އޮތީ ހަގީގަތް ކޮންމެ ގޮތަކަށް އޮތަސް ސޮނާކްޝީގެ ބައްޕައަކީ ދިވެހި މަންމައެއްގެ ދަރިއެއް ކަމަށް ދިވެހީން ބަލައިގެންފައިވާ ކަމެވެ. ވީމާ އެ މާމަގެ މާމަ ދަރިފުޅު ދެކެ ދިވެހީންވެސް ލޯބި ވާ ވާހަކައެވެ.


ދެކުނު ކޮރެއާއިން ރާއްޖެއަށް އަންނަ ފަތުރުވެރިން އިތުރުކުރުމަށް ކެމްޕެއިނެއް ދެކުނު ކޮރެއާއިން ރާއްޖެއަށް އަންނަ ފަތުރުވެރިން އިތުރުކުރުމަށް ކެމްޕެއިނެއް\nދެކުނު ކޮރެއާއިން ރާއްޖެއަށް އަންނަ ފަތުރުވެރިން އިތުރުކުރުމަށް ކެމްޕެއިނެއް\nދެކުނު ކޮރެއާ މާކެޓަށް އަމާޒުކޮށް ރާއްޖެ އަކީ ހަނީމޫން ހޭދަކުރަން މަގުބޫލް އަދި ރައްކާތެރި މަންޒިލްގެ ގޮތުގައި އިޝްތިހާރުކުރުމަށް އެމްއެމްޕީއާރުސީން ޕާމް ޓުއަރ އާއި ގުޅިގެން ކެމްޕެއިނެއް ފަށައިފިއެވެ.\nމި ކެމްޕެއިންގެ ދަށުން އޮންލައިންކޮށް ހިންގާ ހަރަކާތްތަކުގެ އިތުރުން އަމަލީ ހަރަކާތްތަކެއްވެސް ކުރިއަށް ގެންދިޔުމަށްވަނީ ރާވާފައެވެ. އަމަލީ ހަރަކާތުގެ ދަށުން ހަނިމޫން އިވެންޓެއްގައި ރާއްޖޭގެ ފަތުރުވެރިކަމުގެ މަގުބޫލް ޕްރޮޑަކްޓްތަކާއި ތަޖުރިބާތައް އިޝްތިހާރު ކުރުމަށްވަނީ ހަމަޖެހިފައެވެ.\nޕާމް ޓުއަރ އަކީ ދެކުނު ކޮރެއާގެ އެންމެ މަގުބޫލް އެއް ޓްރެވެލް އޭޖެންސީ އެވެ. މި ކުންފުންޏަކީ ދިވެހިރާއްޖޭގެ އެކި ހަނީ ހަނީމޫން ޕެކޭޖްތަކާއި ޕްރޮޑަކްޓްތައް ވިއްކުމުގެ ތަޖުރިބާ ހުރި ކުންފުންޏެކެވެ. ޕާމް ޓުއާރސްއާއި ގުޅިގެން އެމްއެމްޕީއާރުސީން ކުރިއަށް ގެންދިޔުމަށް ހަމަޖެހިފައިވާ އޮންލައިން ހަރަކާތްތަކުގެ ދަށުން ޕާމް ޓުއަރ ވެބްސައިޓްގެ އެންމެ ބޮޑު ބެނަރގައި ދިވެހިރާއްޖެ އިޝްތިހާރު ކުރުމަށްވަނީ ހަމަޖެހިފައެވެ.\nއަދި މި ބެނަރ މެދުވެރިކޮށް ދެކުނު ކޮރެއާގައި ބޭނުންކުރާ އެމްއެމްޕީއާރުސީގެ ސޯޝަލް މީޑިއާ އެކައުންޓްތަކަށް ލިންކް ކުރެވިގެންދާނެއެވެ.\nއޮންލައިން ޕްރޮމޯޝަންތަކުގެ އިތުރުން 21 އޮގަސްޓް އިން 22 އޮގަސްޓް 2021 ގެ ނިޔަލަށް ކުރިއަށް ގެންދާ ހަނީމޫން އިވެންޓްގައި ޕާމް ޓުއަރސްއިން ދިވެހިރާއްޖެއަކީ އެންމެ މަގުބޫލް ހަނީމޫން ޑެސްޓިނޭޝަންގެ ގޮތުގައި އިޝްތިހާރުކޮށް ރާއްޖޭގެ ހަނީމޫން ޕްރޮޓެކްޓް ތަކާއި ތަޖުރިބާތައް އިޝްތިހާރުކުރާނެ ކަމަށް އެމްއެމްޕީއާރުސީން ހާމަކުރެއެވެ. މިއިވެންޓް މެދުވެރިކޮށް ރާއްޖެއަށް 80އަށް ވުރެން ގިނަ ބުކިން ލިބޭނެ ކަމަށް އެމްއެމްޕީއާރުސީން ލަފާކުރެއެވެ.\nކޯވިޑް-19ގެ ބަލިމަޑުކަމާއި ގުޅިގެން ދެކުނު ކޮރެއާއިން ރާއްޖެއަށް ޒިޔާރަތްކުރާ ފަތުރުވެރިންގެ އަދަދުވަނީ ވަރަށް ބޮޑަށް ދަށްވެފައެވެ. 2019ވަނަ އަހަރު ދެކުނު ކޮރެއާއިން ރާއްޖެއަށް 36609 ފަތުރުވެރިންވަނީ ޒިޔާރަތްކޮށްފައެވެ. މި މާކެޓުވެގެން ދިޔައީ 12ވަނައަށް އެންމެ ގިނަ އަދަދަކަށް ރާއްޖެއަށް ފަތުރުވެރިން ޒިޔާރަތްކުރި ޤައުމެވެ.


Kuda Anhen Kuhjehge Kaiveni Nuhuhtuvi Fuluhehge Mahsala Balany! - Vaguthu\nކުޑަ ކުއްޖެއްގެ ކައިވެނި ނުހުއްޓުވި އަންހެން ފުލުހެއްގެ މައްސަލަ ބަލަނީ\n10 އަހަރުގެ އަންހެން ކުއްޖަކު 40 އަހަރުގެ ފިރިހެނަކާ ކައިވެނި ކުރުވާ ކަމަށް ރިޕޯޓް ކުުރުމުންވެސް އެމައްސަލައިގައި އެކައިވެނި ނުހުއްޓުވި ފުލުހެއްގެ މައްސަލަ ފުލުހުން ބަލަން ފަށާފިއެވެ. މިކަން ހިނގާފައިވަނީ އިންޑިޔާގެ ޓެލަންގަނާގައެވެ.\nއިންޑިޔާގެ މީޑިޔާތަކުން ރިޕޯޓްކޮށްފައިވާ ގޮތުގައި މިމައްސަލައިގައި ފުލުހެއް ހައްޔަރުކޮށް އެމައްސަލަ ފުލުހުން ދަނީ ބަލަމުންނެވެ. މީޑިޔާތަކުން އިތުރަށް ރިޕޯޓް ކުރާ ގޮތުގައި މިއަންހެން ފުލުސް މީހާ މަސައްކަތް ކުރާ އިދާރާއަށް ކުޑަ ކުއްޖަކާ ކައިވެނި ގަދަކަމުން ކުރުވާކަމުގެ ރިޕޯޓް ކުރެވިފައިވާ ކަމަށާއި އަދި ކުށުގެ ވެއްޓަށް ފުލުސް މީހާގޮސްފައުވާ ކަމަށްވެސް ރިޕޯޓްތައް ބުނެއެވެ.\nމިފުލުސް މީހާ މިކައިވެނި ހުއްޓުވާފައިނުވަނީ މިމީހާއަށް ކައިވެނި ކުރަންތިބި މީހުން ރިޝްވަތުގެ ގޮތުގައު މަދު ލާރިކޮޅެއް ދިނުމުންނެވެ. މިމައްސަލައިގައި މި ފުލުސް މީހާގެ އިތުރުން މިކައިވެނި ކުރި 40 އަހަރުގެ މީހާވެސްވަނީ ހައްޔަރުކޮށްފައެވެ. އިންޑިޔާގައިވެސް ކުޑަ ކުދިންނާއި ކައިވެނި ކުރުމަކީ ޤާނޫނީ ކުށެކެވެ.


ވިލުފުށީ ސްކޫލް ޑިޖިޓަލް ކުރުމަށް 850،000ރ. ގެ އެހީއެއް ދީފި\n15 ޑިސެމްބަރ 2012 15:04 15 ޑިސެމްބަރ 2012\nތ. ވިލުފުށީ ސްކޫލު ޑިޖިޓަލް ކުރުމަށް އެ ރަށު ރައްޔިތުން ކުރަމުން އަންނަ މަސައްކަތަށް އެހީތެރިވުމަށް އަލިފުޅު ތުއްތު ފައުންޑޭޝަނުން 850،000 ރުފިޔާގެ އެހީއެއް ދީފި އެވެ.\nވިލުފުށީ ސްކޫލުގެ ޕްރިންސިޕަލް އަބްދުﷲ ނާހިދު ވިދާޅުވީ ޗަންޕާ އާއިލާ އިން ހިންގާ އަލިފުޅު ތުއްތު ފައުންޑޭޝަނުން ދޭ 850،000ރ. އަކީ ސްކޫލުގެ ހުރިހާ ކްލާސްރޫމެއްގައި އެންމެ ޒަމާނީ ވަސީލަތްތައް ގާއިމުކޮށްގެން ކިޔަވައިދިނުމަށް ފެށި ޕްރޮޖެކްޓަށް ހަރަދުވާ ޖުމްލަ ފައިސާ ކަމަށެވެ. އެ ފައިސާ ދޭނެ ކަމުގެ ލިޔުން މިދިޔަ ބުރާސްފަތި ދުވަހު ހަވާލުކޮށްފައިވާ ކަމަށާއި، އެ ފައިސާ މާދަމާ ރަސްމީކޮށް ސްކޫލަށް ހަވާލުކުރާނެ ކަމަށް އޭނާ ވިދާޅުވި އެވެ.\n"ކުރިން ރާވާފައި އޮތީ މި ޕްރޮޖެކްޓަށް ބޭނުންވާނެ ކަމަށް ލަފާ ކުރި 859،000ރ. ތިން މަސް ދުވަހުގެ ފަންޑް ރައިޒިން ޕްރޮގްރާމަކުން ހޯދުމަށް. އެކަމަކު ﷲގެ އިރާދަފުޅާއެކު މި ޕްރޮޖެކްޓަށް ބޭނުންވާ ޖުމްލަ ފައިސާ އެއްކޮށް މިހާރު ވަނީ ލިބިފައި. އެހެންވެ، އަޅުގަނޑުމެން ލަފާކުރި ވަރަށް ވުރެ އަވަހަށް އަދި މާފުރިހަމަކޮށް މި ޕްރޮޖެކްޓު ނިންމާލެވޭނެ،" ނާހިދު ވިދާޅުވި އެވެ.\nމި ޕްރޮޖެކްޓަށް ފައިސާ ހޯދުމަށް ވިލިފުށީ މަސްވެރިން ވަނީ، ތިން ދުވަހު މަހަށް ގޮސްގެން 160،000 އަށް ވުރެ ގިނަ ފައިސާ ހޯދާފަ އެވެ. އަދި އެ ރަށުގެ ސަރުކާރު މުވައްޒަފުންގެ ތިން ދުވަހުގެ މުސާރަ ވެސް އެ ޕްރޮޖެކްޓަށް ވަނީ ހަދިޔާކުރަން ނިންމައިފަ އެވެ. އޭގެ އިތުރުން މި ޕްރޮޖެކްޓުގެ ދަށުން އެ ސްކޫލުގައި ޓީޗާ ރިސޯސް ސެންޓަރެއް ހެދުމަށް އެ ރަށު ކައުންސިލުން ވެސް ވަނީ 169،000 ރުފިޔާ ހަދިޔާ ކޮށްފަ އެވެ.\nއަރުޝީފަށް ނެގީ 23/03/2017 14:48\nއެންމެފަހުން އަޕްޑޭޓްކުރީ 23/03/2017 14:48\nނަޒާހަތު އިބްރާހިމް ރަޝީދު3މިނެޓު ކުރިން\nހަސަން އާމިރު6މިނެޓު ކުރިން


Sarukaarun rayyithun nikamethivaane kameh nukuraane: Naibu Raees | Mihaaru\nށ. ފޯކައިދޫގައި ރޭ ބޭއްވި ޖަލްސާގައި ނައިބު ރައީސް ވާހަކަފުޅު ދައްކަވަނީ. ---\nސަރުކާރުން ރައްޔިތުން ނިކަމެތިވާނެ ކަމެއް ނުކުރާނެ: ނައިބު ރައީސް\n31 މާޗް 2019 - 12:456comments\nސަރުކާރުން ރައްޔިތުންނަށް ދަތިވާ ގޮތަކަށާއި ނިކަމެތިވާނެ ގޮތަކަށް ދުވަހަކު ވެސް ކަމެއް ނުކުރާނެ ކަމަށް ނައިބު ރައީސް ފައިސަލް ނަސީމް ށ. ފޯކައިދޫގައި ރޭ ވިދާޅުވެއްޖެ އެވެ.\nއަންނަ ހޮނިހިރު ދުވަހު އޮންނަ އާންމު އިންތިޚާބުގައި އެމްޑީޕީގެ ޓިކެޓުގައި ކޮމަންޑޫ ދާއިރާ އަށް ވާދަކުރައްވާ އެ ދާއިރާގެ ކުރީގެ މެމްބަރު ހުސެއިން ވަހީދުގެ ކެމްޕެއިނަށް ފޯކައިދު އަށް ވަޑައިގެން ނައިބު ރައީސް ވިދާޅުވީ ކުރީގެ ރައީސް އަބްދުﷲ ޔާމީންގެ ސަރުކާރަށް މަޖިލިހުގެ ސުޕަ މެޖޯރިޓީ ލިބުނު އިރު، ރައްޔިތުންގެ އެތައް ހައްގުތަކެއް އުނިކޮށް، ރައްޔިތުންނަށް ބިރު ދައްކާފައިވާ ކަމަށެވެ.\nއެހެންވެ، ރައްޔިތުން ކުރިއަށް އޮތް ތަނުގައި އަނިޔާވެރިކަމާއި ކޮރަޕްޝަނަށް ޖާގަ ނުދޭނެ ކަމަށާއި ރައީސް އިބްރާހިމް މުހައްމަދު ސޯލިހަކީ ތެދުވެރި، އަމާނާތްތެރި، ހިތްތިރި ބޭފުޅެއް ކަމަށް އެމަނިކުފާނު ވިދާޅުވި އެވެ.\n"މި ސަރުކާރަކީ ގާނޫނާ ހިލާފަށް އެއްވެސް ކަމެއް ކުރާނެ ސަރުކާރެއް ނޫން. ބަޔަކު ގާނޫނާއި ގަވައިދުތަކާ ހިލާފަށް ކަންކަން ކުރީމަ، އަޅުގަނޑުމެން ނެތިން އެކަން ކުރާކަށް،" ---ނައިބު ރައީސް\n"ގަބޫލު ކުރަން ޖެހޭ ކަމަކީ މީހަކަށް މަގާމެއް ލިބުނީތީ އެމީހަކު ބަދަލުވެގެން ނުދޭ. ފޮނިކަމާއި ކިބުރުވެރިކަމަކީ އަޅުގަނޑުމެން ގަބޫލު ކުރާ ސިފަތަކެއް ނޫން،" ނައިބު ރައީސް ވިދާޅުވި އެވެ.\nފައިސަލް ވިދާޅުވި ގޮތުގައި މި ސަރުކާރުން އެއް ދާއިރާއަކަށް އެންމެ ބޮޑު އަހަންމިއްޔަތު ކަމެއް ދެނީ ތައުލީމީ ދާއިރާއަށެވެ. އެގޮތުން، ތައުލީމީ ދާއިރާ އަށް މި އަހަރު 3.4 ބިލިއަން ރުފިޔާގެ ބަޖެޓެއް ކަނޑައެޅި އިރު، ސަރުކާރުގެ 100 ދުވަހުގެ ތެރޭގައި އެތައް ކަމެއް ފުއްދާފައިވާ ކަމަށް އެމަނިކުފާނު ވިދާޅުވި އެވެ.\nތައުލީމީ ދާއިރާ އިން މިސާލު ނަންގަވައި، ފައިސަލް ވަނީ ހިލޭ ފުރަތަމަ ޑިގްރީ އަށް ކިޔެވޭ ގޮތް ހެދުމާއި ސްކޫލް ކުދިންނަށް ހެނދުނުގެ ނާސްތާ ދޭން ފެށިކަން ފާހަގަ ކުރައްވައިފަ އެވެ. އަދި ކަރަންޓާއި އެތެރޭގެ އުދުހުންތައް އަގުހެޔޮކޮށްފައިވާ ކަން އެމަނިކުފާނު ފާހަގަ ކުރެއްވި އެވެ.\nފައިސަލް ވިދާޅުވި ގޮތުގައި، ކުރީގެ ސަރުކާރަށް މަޖިލިހުގެ އަޣުލަބިއްޔަތު އޮތް އިރު، ނުކުޅެދުންތެރިކަން ހުންނަ މީހުންނަށް އިނާޔަތް ބޮޑު ކުރަން ހުށަހެޅި ބިލް ފާސް ނުކުރީ ޕީޕީއެމްގެ މެމްބަރުންނެވެ.\nކާށިދޫ ދާއިރާގެ މެމްބަރު ކަން ފައިސަލް ކުރެއްވި އިރު، އެމަނިކުފާނު ވަނީ ނުކުޅެދުންތެރިކަން ހުންނަ މީހުންނަށް ހިލޭ ތައުލީމް ލިބޭ ބިލެއް މަޖިލިހަށް ހުށަހަޅުއްވައިފަ އެވެ. އަދި ނުކުޅެދުންތެރިކަން ހުންނަ މީހުންނަށް ލިބޭ 2،000ރ. ގެ ބަދަލުގައި 5،000ރ. ދިނުމަށް މަކުނުދޫ ދާއިރާގެ މެމްބަރު އަނާރާ ނައީމް ވެސް ބިލެއް ހުށަހެޅުއްވި އެވެ.\nއެކަމަކު، ޕީޕީއެމްގެ މެމްބަރުންގެ ވޯޓާއެކު، މަޖިލިހުން ވަނީ އެ ބިލްތައް ބޭރުކޮށްލައިފަ އެވެ.\nފައިސަލް ރޭ ވެސް ވިދާޅުވީ ރާއްޖޭގެ ހަމަޖެހުމަށްޓަކައި ސަރުކާރަށް އަޣުލަބިއްޔަތު ބޭނުންވާ ކަމަށެވެ. އަދި ސަރުކާރުން ވައުދުވެފައިވާ ކަންކަން ކުރުމަށް ގާނޫނީ ބާރު ލިބެން ޖެހޭ ކަމަށް އެމަނިކުފާނު ވިދާޅުވި އެވެ.\nކާށިދޫ ދާއިރާގެ މެމްބަރު ކަން ފައިސަލް ކުރެއްވި އިރު، އެމަނިކުފާނު ވަނީ ނުކުޅެދުންތެރިކަން ހުންނަ މީހުންނަށް ހިލޭ ތައުލީމް ލިބޭ ބިލެއް މަޖިލިހަށް ހުށަހަޅުއްވައިފަ އެވެ. އަދި ނުކުޅެދުންތެރިކަން ހުންނަ މީހުންނަށް ލިބޭ 2،000ރ. ގެ ބަދަލުގައި 5،000ރ. ދިނުމަށް މަކުނުދޫ ދާއިރާގެ މެމްބަރު އަނާރާ ނައީމް ވެސް ބިލެއް ހުށަހެޅުއްވި އެވެ. އެކަމަކު، ޕީޕީއެމްގެ މެމްބަރުންގެ ވޯޓާއެކު، މަޖިލިހުން ވަނީ އެ ބިލްތައް ބޭރުކޮށްލައިފަ އެވެ.\n"މި ސަރުކާރަކީ ގާނޫނާ ހިލާފަށް އެއްވެސް ކަމެއް ކުރާނެ ސަރުކާރެއް ނޫން. ބަޔަކު ގާނޫނާއި ގަވައިދުތަކާ ހިލާފަށް ކަންކަން ކުރީމަ، އަޅުގަނޑުމެން ނެތިން އެކަން ކުރާކަށް،" ނައިބު ރައީސް ވިދާޅުވި އެވެ.\nނައިބު ރައީސް ވިދާޅުވި ގޮތުގައި މަޖިލިހަށް މެމްބަރުން އިންތިޚާބު ކުރާ އިރު، އެއީ ތެދުވެރި، ނަޒާހަތްތެރި ބޭފުޅަކަށް ވާން ޖެހެ އެވެ. އަދި މަޖިލިހަށް މެމްބަރުން ވަޑައިގަންނަވަނީ އަމިއްލަ ކަންކަން އިސްކޮށް، މަގާމުގެ ނުފޫޒު ބޭނުން ކުރައްވަން ނޫން ކަމަށް ވެސް އެމަނިކުފާނު ވިދާޅުވި އެވެ.\nއިތުރު ލިޔުންތައް އެމްޑީޕީ ށ. އަތޮޅު ށ. ފޯކައިދޫ ސަރުކާރުގެ ފުރަތަމަ 100 ދުވަސް ނައިބު ރައީސް ފައިސަލް ނަސީމް ރައްޔިތުންގެ މަޖިލީހުގެ އިންތިޚާބު 2019


REPORT: China loanuge luyaaeku, rajjeah hihama jehun!\nޗައިނާ ލޯނުގެ ލުޔާއެކު ރާއްޖެއަށް ހިތްހަމަ ޖެހުން!\nޗައިނާގެ ކުންފުންޏެއްގެ މުވައްޒަފެއް ވީއައިއޭގެ މަސައްކަތުގައި: ޗައިނާ ލޯނުތައް ފަސްކޮށް ދިނުމުން ރާއްޖެއަށް ބޮޑު ލުޔެއް ލިބިގެންދާނެ -- ފޮޓޯ: އަވަސް އާކައިވް\nރާއްޖޭގެ ތަރައްގީގެ މަސައްކަތް ތަކަށް އެންމެ ބޮޑަށް އެހީވާ އެއް ގައުމަކީ ޗައިނާ އެވެ. ތަރައްގީގެ މަސައްކަތް ތަކަށް އެހީވާން އެންމެ ދީލައި އެއް ގައުމަކީ ވެސް ހަމަ ޗައިނާ އެވެ. ޗައިނާ އިން ރާއްޖޭގެ މަޝްރޫއު ތަކަށް އެހީވުމުގެ ގޮތުން ލޯނު ދީފައި ވަނީ މިހާރު މަޝްހޫރުވެފައިވާ ގޮތަށް ހަމައެކަނި ރައީސް އަބްދުﷲ ޔާމީންގެ ވެރިކަމުގައި އެކަންޏެއް ވެސް ނޫނެވެ. އެ ވެރިކަމުގައި އޮތް ޗައިނާ ގާތް ކުރުމުގެ ސިޔާސަތުގެ ދަށުން އެ ގައުމުގެ މާލީ އިދާރާ ތަކުން ގިނަ އަދަދެއްގެ ދަރަނި ނެގި އެވެ.\nއަދި ރައީސް މުހައްމަދު ނަޝީދުގެ ވެރިކަމުގައި ވެސް ޗައިނާގެ ބޭންކު ތަކުން ބޮޑެތި އަދަދު ތަކުން ލޯނު ނަގާފައިވެ އެވެ. ރައީސް ނަޝީދުގެ ވެރިކަމުގައި ޗައިނާގެ ލޯނުން ބޮޑަށް ހިންގާފައިވަނީ ފްލެޓާއި ހައުސިން ޔުނިޓު އެޅުމުގެ މަޝްރޫއު ތަކެވެ. އެހެންވެ ޗައިނާވެފައި ވަނީ ކޮންމެ ވެރިކަމެއް އޮތަސް ބައިލެޓްރަލް ގުޅުމުގެ ދަށުން، އެންމެ ބޮޑު އެހީތެރިޔާގެ ގޮތުގަ އެވެ.\nކޮވިޑް-19 އާ ގުޅިގެން ރާއްޖޭގެ އާމްދަނީގެ ބޮޑު ބައެއް އުނިވެގެން ގޮސްފައިވާ މި ދަނޑިވަޅުގައި ފިނޭންސް މިނިސްޓަރު އިބްރާހިމް އަމީރުގެ ބޮލުގައި އޮތް އެންމެ ބޮޑު އެއް ރިހުމަކީ ލޯނު ދެއްކުމެވެ. ނިމިދިޔަ ސަރުކާރުން ހިންގި ތަރައްގީގެ މަޝްރޫއު ތަކަށް ގިނަ ލޯނު ތަކެއް ނެގި އެވެ. ވެލާނާ އިންޓަނޭޝަނަލް އެއާޕޯޓް އާއި ކަރަންޓު ވިއުގަ އަދި ބްރިޖާއި ހުޅުމާލެ ހިއްކުން އަދި އެ ރަށުގައި ހިންގި ފްލެޓުގެ ބިޔަ މަޝްރޫއާއެކު ރާއްޖޭގެ ދަރަނީގެ ހާލަތު ވަނީ ކުރި އަށް ވުރެ އިތުރަށް މަތިވެފަ އެވެ.\nމި ހާލަތުގައި ވަނިކޮށް ކޮވިޑް-19 ގެ ސަބަބުން ދައުލަތުގެ އާމްދަނީ އިން މި އަހަރު 15 ބިލިއަން ރުފިޔާ އުނި ވާނެކަން މިހާރު ވަނީ ޔަގީންވެފަ އެވެ. ނަމަވެސް ކުރިން އޮތް ގޮތުން މި އަހަރު ދައްކަން ޖެހޭ ލޯނުތައް ކޮންމެހެން ވެސް ދައްކަން ޖެހެ އެވެ. ނަމަވެސް ޗައިނާ އިން ދުނިޔޭގެ 77 ގައުމަކަށް ދިން ލޯނުގެ ލުއިތަކުގެ ލިސްޓުގައި ރާއްޖެ ހިމެނުމަކީ ރާއްޖެއަށް ލިބިގެންދާނެ ބޮޑު ލުޔަކަށެވެ. މި ވަގުތަށް ބޮޑު ހިތްހަމަ ޖެހުމަށެވެ.\n"ބައެއް ލޯނުތައް ހުންނާނެ ހަމައެކަނި އިންޓްރެސްޓް ދައްކަން ޖެހޭ ލޯނުތައް ވެސް. ގިނަ ލޯނު ތަކެއް ރާއްޖޭގައި ހުންނާނެ މި އަހަރަށް ދައްކަން ފޯލްވާ. ދައްކަން ޖެހޭ. އެހެންވެ މިއީ ރާއްޖެއަ ށް ލިބިގެންދާނެ ބޮޑު ލުޔެއް. ބަޖެޓު މެނޭޖު ކުރަން ފަސޭހަ ވެގެންދާނެ ކަމެއް،" ޗައިނާގެ ލޯނު ފަސްކޮށް ދިނުމުން ރާއްޖެ އަށް ލިބޭނެ ފައިދާތަކާ ބެހޭ ގޮތުން އިގްތިސޯދީ މާހިރަކު ނަން ނުޖެހުމަށް އެދި ވިދާޅުވި އެވެ.\nކޮވިޑް-19 އާ ގުޅިގެން ރާއްޖޭގެ ފަރާތުން ޗައިނާގެ ރައްޔިތުންނަށް އެއް މިލިއަން މަސް ދަޅު ކޭސް ހަދިޔާ ކުރަން ބޭއްވި ރަސްމިއްޔާތުގެ ތެރެއިން -- ފޮޓޯ:އަވަސް އާކައިވް\nދަރަނި ދެއްކުމުގެ ގާބިލްކަން ކުޑަ ވަގުތެއް!\nސަރުކާރުން ޖުލައި މަހު ރާއްޖޭގެ ޓޫރިޒަމް ހުޅުވާލި ނަމަވެސް ބަޖެޓަށް ލިބޭ އާމްދަނީ އާއި ހިލޭ އެހީ ވަރަށް ބޮޑަށް ދަށްވެގެން ދެ އެވެ. އެ ތާރީހުގައި ހުޅުވާލި ނަމަވެސް ކުރިން ލިބޭނެ ކަމަށް އަންދާޒާ ކުރި 30 ބިލިއަން ރުފިޔާގެ އާމްދަނީއިން ލިބޭނީ 15 ބިލިއަނެއްހާ ރުފިޔާ އެވެ.\nއެ ހާލަތުގެ އަންދާޒާ އަށް ބަލާނަމަ ބަޖެޓުގެ ޑެފިސިޓް 13 ބިލިއަން ރުފިޔާ އާއި 16 ބިލިއަން ރުފިޔާއާ ދެމެދަށް އިތުރުވެ އެވެ. އެހެންވެ، ކުރިން ލަފާ ކޮށްފައިވާ ގޮތަށް 57 ބިލިއަން ރުފިޔާގައި ހުންނާނެ ކަމަށް ބެލެވުނު ރާއްޖޭގެ ޖުމްލަ ދަރަނި 70 ބިލިއަން ރުފިޔާ އާއި 72 ބިލިއަން ރުފިޔާއާ ދެމެދުގެ އިތުރުވުމުގެ ފުރުސަތު އެބައޮތެވެ.\nމިހާރުގެ އަންދާޒާއަކީ ޓޫރިޒަމް 50 ޕަސެންޓުވަރު ހީނަރުވާނެތީ، އުފެއްދުންތެރިކަމުގެ ނިސްބަތަށް ބަލާ ނަމަ ދަރަނި ހުންނާނީ 84 ޕަސެންޓާއި 95 ޕަސެންޓާ ދެމެދުގަ އެވެ. މިއީ ދަރަނި ދެއްކުމުގައި ގައުމެއްގެ ހާލަތުން ބަލާނަމަ އެންމެ "ދަތި" ވަގުތެވެ. މި ވަގުތަކީ ދުނިޔޭގެ މާލީ އިދާރާތަކުން ނަގާފައިވާ ރާއްޖޭގެ ދަރަނި ފަސްކޮށްދޭން ހުށަހަޅަން ޖެހިފައިވާ ވަގުތެވެ. ސަބަބަކީ މިހާލަތަށް ޓޫރިޒަމް ހުޅުވި އިގްތިސޯދު ފެށުނު ދަރަނި ދެއްކުމުގެ ގާބިލްކަން އިތުރު ކުރަން އުފައްދާފައިވާ އެސްޑީއެފް ފަންޑަށް ޖަމާކުރެވޭ ފައިސާގެ އަދަދު ވެސް މަދުވަމުން ދިއުމެވެ.\nމި ފަންޑަށް ފައިސާ ޖަމާވުމުގެ ނިސްބަތް އިތުރުވަނީ ވެލާނާ އިންޓަނޭޝަނަލް އެއާޕޯޓުން ފުރާ މީހުންގެ ނިސްބަތުގެ މައްޗަށެވެ. މިހެން ކަމުން ރާއްޖެއަކީ ލޯނު ނުދެއްކޭ ގައުމެއްގެ "ޓެގު" އެޅުވުމުގެ ބިރު ރާއްޖެއަށް އޮތެވެ. ނަމަވެސް މިހާރު ޗައިނާގެ ލޯނުތައް ފަސްކޮށް ދިނުމާއެކު ސަރުކާރަށް އޮތް އެބުރަ ނެތިގެން ދާނެ އެވެ.\nބަޖެޓުން ކިހާވަރެއް ސަލާމަތް ވާނެ؟\nތަފާސް ހިސާބުތައް ދައްކާ ގޮތުގައި ރާއްޖޭގައި އޮތް ޗައިނާގެ ދަރަނި 1.6 ބިލިއަން ޑޮލަރު (25 ބިލިއަން ރުފިޔާ) އަށް އަށް އަރަ އެވެ. ތަފާސް ހިސާބު ތަކަށް ބަލާއިރު، ޗައިނާ ލޯނުތަކުގެ އަދަދު 600 މިލިއަން ޑޮލަރުގައި އުޅޭއިރު، އެކި ކަންކަމަށް ޗައިނާގެ ބޭންކް ތަކުން ލޯނު ނެގުމަށް ސަރުކާރުން ދީފައިވާ ގެރެންޓީގެ އަދަދު ގާތްގަނޑަކަށް 900 މިލިއަން ޑޮލަރަށް އަރާނެ ކަމަށް ބެލެވެ އެވެ. ނިމިދިޔަ ސަރުކާރުން ހުޅުމާލޭގައި ހިންގި 7،000 ފްލެޓުގެ ބިޔަ މަޝްރޫއަށް އެކަނި ބޮޑު ގެރެންޓީއެއް ދީފައިވެ އެވެ. އެހެންވެ ކޮންމެހެން ވެސް މި ލުޔަކީ ހޯދަން ޖެހިފައިވާ އެއްޗެކެވެ.\nޗައިނާގެ ލޯނެއްގައި ހުޅުމާލޭގައި ހަދާފައިވާ ހިޔާ ފްލެޓުތައް -- ފޮޓޯ: އަވަސް އާކައިވް\nފިނޭންސް މިނިސްޓްރީގެ ތަފާސް ހިސާބުތައް ދައްކާ ގޮތުގައި މި އަހަރުގެ ބަޖެޓުގައި ލޯނު ދައްކަން އެކަނި 1.8 ބިލިއަން ރުފިޔާ ދައްކަން ހިމަނާފައިވެ އެވެ. އަދި މަހުން މަހަށް ބަލާއިރު ލޯނު ދައްކާ އަދަދު ވެސް ދަނީ މަތިވަމުންނެވެ. މި އަހަރުގެ ކުރި އަށް އޮތް ދުވަސްތަކަށް ބަލާނަމަ ވެލާނާ އިންޓަނޭޝަނަލް އެއާޕޯޓް (ވީއައިއޭ) ތަރައްގީ ކުރަން އެހެނިހެން ފައިނޭންޝަލް އިންސްޓިޓިއުޓް ތަކުން ނަގާފައިވާ ލޯނު ތަކެއް ވެސް ދައްކަން ފަށަން ޖެހެ އެވެ. އެހެންވީމަ ޗައިނާ ފަދަ ރާއްޖޭގެ ލޯނު ގިނަ ގައުމެއްގެ އެހީތެރިކަން މިވަގުތު ލިބުން ވެގެން ދާނީ ބޮޑު ލުޔަކަށެވެ. މިދިޔަ އަހަރުގެ މި މުއްދަތާ ހަމައަށް ބަލާނަމަ ލޯނު ދައްކަން 471.7 މިލިއަން ރުފިޔާ ހޭދަ ކޮށްފައިވެ އެވެ. ނަމަވެސް މި އަހަރު މި އަދަދު މިހާތަނަށް ވަނީ 489.0 މިލިއަން ރުފިޔާ އަށް އިތުރުވެފަ އެވެ.\nޗައިނާގެ ލޯނުތައް މިހާރު ރާއްޖޭގައި ހުރި އަދަދުން ބަލާނަމަ ބައެއް ލޯނުތަކުގެ އިންޓްރެސްޓް ދައްކަން ޖެހޭ މުއްދަތު ވަނީ ލައްވާލާފަ އެވެ. އަދި ބައެއް ލޯނުތައް ގަވައިދުން ދައްކަން ޖެހެ އެވެ. މިހާރުގެ ލޯނުތައް ހުރި އަދަދުތަކުން ބަލާނަމަ ގާތްގަނޑަކަށް މި އަހަރު ބަޖެޓުން ޗައިނާގެ ލޯނުތަކަށް ދައްކަން ޖެހޭ ފައިސާގެ ތެރެއިން 1.2 ބިލިއަން ރުފިޔާ ވަރު ސަލާމަތްވާނެ ކަމަށް ބެލެވެ އެވެ. އެހެންވެ މި ފައިސާއަކީ މިހާލަތަށް ބަލާއިރު ބަޖެޓުން ސަލާމަތް ކުރެވޭނެ ބޮޑު އަދަދަކަށް ވާނެ އެވެ. އަދި މިއީ މިވަގުތު ރާއްޖެއަށް ލިބުނު ބޮޑު ހިތް ހަމަޖެހުމަށް ނޫނީ ނުވާނެ އެވެ.\nރައީސް އަބްދުﷲ ޔާމީން ރައީސް މުހައްމަދު ނަޝީދު ވެލާނާ އިންޓަނޭޝަނަލް އެއާޕޯޓް + ހިޔާ މަޝްރޫއު ކޮވިޑް-19 ދިވެހި ރާއްޖެއާ ޗައިނާގެ ގުޅުން


އައުޓްޕުޓް ޓެކްސް ސްޓޭޓްމަންޓް\nތާރީޚު: 29 އެޕްރީލް 2015\nލިބެންވީ: ޖީ.އެސް.ޓީއަށް ރަޖިސްޓަރީކޮށްފައިވާ ފަރާތްތައް\nމައުޟޫއު: އައުޓްޕުޓް ޓެކްސް ސްޓޭޓްމަންޓް\n5 ފެބުރުވަރީ 2015 ގައި ނެރެފައިވާ ޓެކްސް ރޫލިންގ ނަންބަރު TR-2015/G23 އާ ހަވާލާދީ ދަންނަވަމެވެ.\nހަވާލާދީފައިވާ ރޫލިންގގެ އެނެކްސް2ގައިވާ އައުޓްޕުޓް ޓެކްސް ސްޓޭޓްމަންޓްގެ ފޯމެޓް މި ސަރކިއުލަރގެ އެނެކްސް 1 ގައިވާ ފޯމެޓަށް ބަދަލުކޮށްފީމެވެ.\nއަދި އައުޓްޕުޓް ޓެކްސް ސްޓޭޓްމަންޓް ފުރިހަމަކުރުމުގައި އަންނަނިވި ކަންކަމަށް ސަމާލުވުމަށް އިލްތިމާސްކުރަމެވެ.\nޖީ.އެސް.ޓީއަށް ރަޖިސްޓަރީކޮށްފައިވާ ފަރާތްތަކަށް ޓެކްސް ނެގޭ މުއްދަތުގެ ތެރޭގައި ދޫކޮށްފައިވާ ހުރިހާ ޓެކްސް އިންވޮއިސްތަކެއް ތާވަލުގައި ހިމަނަންވާނެއެވެ. ޖީ.އެސް.ޓީއަށް ރަޖިސްޓަރީކޮށްފައިނުވާ ފަރާތްތަކަށް ދޫކޮށްފައިވާ އިންވޮއިސްތައް ތާވަލުގައި ހިމަނައިގެން ނުވާނެއެވެ.\nވަކި ޓެކްސް ނެގޭ ހަރަކާތަކަށް ނިސްބަތްވާ، އެނެކްސް 1 ގައިވާ ތާވަލުގެ "ޖީ.އެސް.ޓީ" ކޮލަމްގެ ޖުމުލަ އަދަދު، ޖީ.އެސް.ޓީ ބަޔާނުގެ2ވަނަ ޞަފުޙާގައިވާ "އައުޓްޕުޓް ޓެކްސް" ކޮލަމްގައިވާ އަދަދާ ތަފާތުނަމަ، މި ދެ އަދަދުގެ ފަރަގުގެ ތަފުސީލު ހުށަހަޅަންވާނެއެވެ.\nއިތުރު މަޢުލޫމާތު ބޭނުންފުޅުވެލައްވާނަމަ، މި އޮތޯރިޓީގެ ހޮޓްލައިން 1415 އަށް ގުޅުއްވުން އެދެމެވެ. ނުވަތަ [email protected] އަށް އީމެއިލް ކުރެއްވުން އެދެމެވެ.\n11 ރަޖަބު 1436\n29 އޭޕްރިލް 2015\nޕަބްލިޝްކުރި ތާރީޚު: 04 މޭ 2015\n- އައުޓްޕުޓް ޓެކްސް ސްޓޭޓްމަންޓްގެ ފޯމެޓް


BREAKING: Covid Ah Positivevi Thuthu Kuhjjaa Ge2Vana Test Negative | Hathaavees\nކޮވިޑަށް ޕޮޒިޓިވްވި ތުއްތު ކުއްޖާގެ ދެވަނަ ޓެސްޓުގެ ނަތީޖާ ނެގެޓިވް\nކޮވިޑް19 އަށް ޕޮޒިޓިވްވި އެއްމަސް ނުވާ ތުއްތު ކުއްޖަކު ދެވަނަ ޓެސްޓު ކޮވިޑް19 އަށް ނެގެޓިވްވެއްޖެއެވެ.\nނޭޝަނަލް އިމަޖެންސީ އޮޕަރޭޝަން ސެންޓަރުން މިރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އައިޖީއެމްއެޗުގެ ޑޮކްޓަރު އިބްރާހިމް އަފްޒަލް ވިދާޅުވީ އެކުއްޖާގެ ތިން ސާމްޕަލެއް ނެގި ކަމަށެވެ. އަދި ފަހުން ނެގި ދެ ސާމްޕަލް ވެސް ނެގެޓިވްވި ކަމަށް ޑރ. އަފްޒަލް ވިދާޅުވިއެވެ.\nއެނގިފައިވާ ގޮތުގައި އެކުއްޖާ އަކީ އޭޑީކޭ ހޮސްޕިޓަލުގައި ވިހި ކުއްޖެކެވެ. އެކުއްޖާ ޕޮޒިޓިވްވީ މީގެކުރިން ޕޮޒިޓިވްވި މީހަކާއި ޑައިރެކްޓު ކޮންޓެކްޓެއް ވެގެންނެވެ. ތުއްތު ކުއްޖާ ކޮވިޑަށް ޕޮޒިޓިވްވުމުން އެކުއްޖާގެ މަންމައާ ބައްޕަ އަދި އާއިލާ މެންބަރުންގެ ސާމްޕަލް ވަނީ ނަގާފައެވެ. އެނގިފައިވާ ގޮތުގައި އެ ހުރިހާ އެންމެންގެ ސާމްޕަލް ވެސް ވަނީ ނެގެޓިވްވެފައެވެ.\nރާއްޖެއިން މި ބަލި ޖެހުނު މީހުންގެ ތެރެއިން 86 މީހަކު ބަލިން ރަނގަޅުވެފައިވާއިރު މި ބަލީގައި ހަތަރު މީހަކު ވަނީ މަރުވެފައެވެ.


Raees ge hashikolhugai hulhu jahan govi meehaage bandhah 15 dhuvas\nފުލުހުންގެ މައި އިދާރާ--\nރައީސްގެ ހަށިކޮަޅުގައި ހުޅުޖަހަން ގޮވާލި މީހާގެ ބަންދަށް 15 ދުވަސް\n06 ސެޕްޓެމްބަރ 2020 - 18:37:53\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހުގެ ހަށިކޮޅުގައި ހުޅު ޖަހަން ގޮވި މައްސަލައާ ގުޅިގެން ހައްޔަރުކުރި މީހާގެ ބަންދަށް 15 ދުވަސް ޖަހައިފި އެވެ.\nފުލުހުން ބުނީ ޓީވީ ޗެނަލަކުން ގެނެސްދިން ޕްރޮގްރާމެއްގައި ރައީސްގެ ހަށިކޮޅުގައި ހުޅުޖަހަން ގޮވާލި މައްސަލައާ ގުޅިގެން ކޯޓު އަމުރެއްގެ ދަށުން މިއަދު 47 އަހަރުގެ ދިވެހި ފިރިހެނަކު ހައްޔަރުކޮށްފައިވާއިރު އޭނާގެ ބަންދާއި މެދު ގޮތެއް ނިންމަން ކޯޓަށް ހާޒިރުކުރުމުން 15 ދުވަަސް ޖަހައިދީފައިވާ ކަމަށެވެ.\nއަދި އެ މައްސަލަ އިތުރަށް ތަހުގީގުކުރަމުންދާ ކަމަށް ވެސް ފުލުހުން ބުނެ އެވެ.\nޗެނަލް13 ގެ "ރައްޔިތުންގެ އަޑު" ކިޔާ ޕްރޮގްރާމެއްގެ ބައިވެރިއަކު ރައީސް ސޯލިހުގެ ހަށިކޮޅުގައި ހުޅު ޖަހަން ގޮވާލި ވީޑިއޯއެއް އާންމުވެ އެ ސްޓޭޝަނުން ވެސް ވަނީ މައާފަށް އެދިފަ އެވެ.\nޗެނަލް13 އިން ބުނާ ގޮތުގައި އެއީ މިދިޔަ ބުރާސްފަތި ދުވަހުގެ މެންދުރު 13:00 ގައި ޗެނަލް13 އިން ބްރޯޑްކާސްޓު ކުރި ރައްޔިތުންގެ އަޑު ޕްރޮގްރާމަށް ގުޅި ބައިވެރިއަކު ރައީސް އިބްރާހީމް މުހައްމަދު ސޯލިހަށް ނިސްބަތްކޮށް އޭނާ އަށް ފެންނަނީ އެމަނިކުފާނުގެ ހަށިކޮޅުގައި އަލިފާންޖަހަން ކަމަށް ބުނި ބުނުމަކީ، އޭނާގެ އަމިއްލަ ހިޔާލުގެ މައްޗަށް ދެއްކި ވާހަކައެކެވެ.\nއެމީހާ އެހެން ބުނުމާއެކު ޗެނަލް13 އިން ވާނީ ވަގުތުން އެ ފޯނު ކޯލް މެދުކަނޑާލާފައި ކަމަށާއި އެހެން ނަމަވެސް އޭނާ އެހެން ބުނާ އަޑު ބްރޯޑްކާސްޓް ކުރެވިފައިވާތީ އެކަމަކަށްޓަކައި ބެލުންތެރިންގެ ކިބައިން މައާފަށް އެދޭ ކަމަށް އެ ސްޓޭޝަނުން ބުނެ އެވެ.\nއެ ވީޑިއޯ އާންމުވެ އެ މައްސަލަ ފުލުހުން ތަހުގީގުކުރަން ފެށިއިރު މޯލްޑިވްސް ބްރޯޑްކާސްޓިން ކޮމިޝަނުން ވެސް އަންނަނީ އެ މައްސަލަ ބަލަމުންނެވެ.


Kylie Jenner mifaharu break kuree TikTok ge record'eh!\nކައިލީ ޖެނަރ މިފަހަރު މުގުރާލީ ޓިކްޓޮކްގެ ރިކޯޑެއް!\nކައިލީ "ރައިޒް އެންޑް ޝައިން" ލަވައެއް ގޮތަށް ކިޔާ ކްލިޕެއް ވަނީ ވައިރަލްވެފައި\nއޭނާ އެ ލަވަ ކިޔާފައިވަނީ ޔޫޓިއުބް ވީޑިއޯއެއްގައި\nކައިލީއަކީ އަމިއްލަ މަސައްކަތުން ބިލިއަނަރެއްގެ ދަރަޖަ ހޯދި އުމުރުން އެންމެ ހަގު ފަރާތް، ފޯބްސްއިން ބުނާ ގޮތުން\nކ. މާލެ 23 އޮކްޓޯބަރ 2019 | ބުދަ 00:51 12,192\nކައިލީ ޖެނަރ އާއި ސްޓޯމީ، ކައިލީގެ އޮފީހުގައި - ޔޫޓިއުބް\nމޭކަޕާއި ސްކިން ކެއަރގައި އެންމެ ކުރީގައި އުޅޭ ކައިލީ ޖެނަރ މިފަހަރު މުގުރާލީ ދިވެހިންގެ ތެރޭގައިވެސް މަގުބޫލު ޓިކްޓޮކްގެ ރިކޯޑެކެވެ.\nއަމިއްލަ ޔޫޓިއުބް ޗެނަލެއް ހިންގާ ކައިލީ ވަނީ ދާދި ފަހުން އެ ޗެނަލްގައި އޭނާގެ އޮފީހުގެ ޓުއަރއެއް ދީފައެވެ. އަދި އެ ޓުއަރ ނިމޭއިރު، އޭނާގެ އެއް އަހަރުގެ ދަރިފުޅު ސްޓޯމީ ނިދާލުމަށްފަހު ހޭލާ މަންޒަރު ފެނެއެވެ.\nކައިލީގެ އޮފީހުގައި ސްޓޯމީއަށް ވަކިން ކޮޓަރިއެއް ތައްޔާރުކޮށްފައިވާއިރު، ޔޫޓިއުބް ޗެނަލްއަށް ޓުއަރ ވީޑިއޯ ކުރަމުން ދިޔައިރު ސްޓޯމީ އޮތީ ނިދާފައެވެ. އެހެންކަމުން އެ ވީޑިއޯގައި ސްޓޯމީ ފެންނަނީ އެންމެ ފަހުންނެވެ.\nސްޓޯމީ ހޭލުމުން ކައިލީ "ރައިޒް އެންޑް ޝައިން" ލަވައެއް ގޮތަށް ކިޔައެވެ. އަދި މި ކްލިޕްކޮޅު ވައިރަލްވެ، ހޮލީވުޑްގެ ތަރިންކަމަށްވާ މައިލީ ސައިރަސް އާއި އެރިއާނާ ގްރާންޑޭވެސް އެ ކަވަރކޮށް ޕޯސްޓްކޮށްފައިވެއެވެ.\nމީގެ އިތުރުން، ކައިލީގެ ފޯނު ހިފައިގެން ސްޓޯމީ އެ ލަވަ ޖަހައިގެން ނަށާތަން އޭނާ އިންސްޓެގްރާމް ކޮށްފައިވެއެވެ. އެ ވީޑިއޯގައި ބައްފަ، ޓްރެވިސް ސްކޮޓް ލަވައެއް ޖަހައިދޭން ސްޓޯމީ ކައިލީ ގާތު އަހާތަން ވެސް ފެނެއެވެ.\nކައިލީގެ މި "ލަވަ" މިހާރު ވަނީ ޓިކްޓޮކަށް ގޮސް، "ރައިޒް އެންޑް ޝައިން" އެ ޕްލެޓްފޯމްގައި އެންމެ އަވަހަށް އެއް ބިލިއަން ވިއު ހޯދި ރިކޯޑް ހަދާފައެވެ. ކައިލީ ވީޑިއޯ ޕޯސްޓް ކުރި ދުވަހު އެއަށް ހަތަރު މިލިއަން ވިއު ލިބިފައިވާއިރު، ދެ ވަނަ ދުވަހު މި ވަނީ 70 މިލިއަނަށް އަރާފައެވެ.\nކައިލީވެސް ވަނީ މީގެ ފައިދާ ނަގަން ފަށާފައެވެ. އެގޮތުން، "ރައިޒް އެންޑް ޝައިން" ޓްރޭޑްމާކް ކުރުމުގެ މަސައްކަތް އޭނާ ފަށާފައިވާ އިރު، އެ ކުންފުނިން މޭކަޕްގެ އިތުރުން އެކި ކަހަލަ އަންނައުނު ވިއްކާނެއެވެ.\nފޯބްސް މަޖައްލާއިން ކޮންމެ އަހަރަކު ނެރޭ އެންމެ މުއްސަނދި މީހުންގެ ލިސްޓުގައިވާ ގޮތުން އުމުރުން 22 އަހަރުގެ ކައިލީ އަކީ ދުނިޔޭގައި ހުރި އެންމެ ހަގު ބިލިއަނަރެވެ. މީގެ އިތުރުން، އޭނާއަކީ އަމިއްލަ މަސައްކަތުން ބިލިއަނަރެއްގެ ދަރަޖަ ހޯދި އުމުރުން އެންމެ ހަގު ފަރާތެވެ.


ސްޕަވައިޒަރ / ޓެކްނީޝަން (ރ.ރަސްގަތީމު ބްރާންޗް)\nމިކުންފުނީގެ ރ.ރަސްގަތީމު ބްރާންޗަށް ތިރީގައި މިދަންނަވާ މަޤާމްތަކަށް މީހުން ހޯދުމަށް ބޭނުންވެއެވެ.\nވަޒީފާއަށް އެދި ހުށަހަޅާ އެޕްލިކޭޝަން ފޯމް މި ކުންފުނީގެ ހެޑް އޮފީހުންނާއި (ޕޯޓް ކޮމްޕްލެކްސް،7ވަނަ ފަންގިފިލާ) ރ.ރަސްގަތީމު ބްރާންޗްއިން ރަސްމީ ދުވަސްތަކުގެ 08:00 - 15:00 އަށް ލިބެންހުންނާނެއެވެ. ވަޒީފާއަށް އެދި ހުށަހަޅާ ފަރާތްތަކުގެ ތެރޭގައި ޝަރުތު ހަމަވާ ފަރާތެއް ނެތްނަމަ އިންޓަރވިއުއާއި، ތަޢުލީމީ ފެންވަރަށާއި މަސައްކަތު ތަޖުރިބާއަށް ބަލައި، އެންމެ އެކަށީގެންވާ ފަރާތަކަށް ވަޒީފާ ހަމަޖައްސާ ދެވޭނެއެވެ.\nވީމާ، ޝައުޤުވެރިވެލައްވާ ފަރާތްތަކުން 11 މާރިޗު 2020 ވާ ބުދަ ދުވަހުގެ 15:00 ގެ ކުރިން ތިރީގައި މިވާ އެޑްރެހަށް ނުވަތަ އީމެއިލްއަށް އެޕްލިކޭޝަން ފޯމާއިއެކު ސީ.ވީ، އައިޑެންޓިޓީ ކާޑުގެ ކޮޕީ، އެޓެސްޓް ކޮށްފައިވާ ތަޢުލީމީ ސެޓްފިކެޓްތަކުގެ ކޮޕީ އަދި3މަސް ނުވާ ޕޮލިސް ރިޕޯރޓް ހުށަހެޅުއްވުން އެދެމެވެ.\nސުންގަޑި: 11 މާރިޗު 2020 1500


Evvaru Vi3Match Ah Fahu Chelsea Ah Molheh - Vaguthu\nއެއްވަރުވި ތިން މެޗަށްފަހު ޗެލްސީއަށް ފުރަތަމަ ފަހަރަށް މޮޅެއް\nޗެމްޕިއަންސް ލީގުގައި ރަޝިއާގެ ކްރަސްނަޑާރް ބަލިކޮށް އިނގިރޭސި ކުލަބް ޗެލްސީން އެޓީމު ކުޅުނު އެންމެ ފަހުން ކުޅުނު ތިން މެޗަށްފަހު ފުރަތަމަ މޮޅު ހޯދައިފިއެވެ.\nމިސީޒަނުގައި ޕްރިމިއަރ ލީގުގައި އެންމެ ފަހުން އެޓީމުން ކުޅުނު ދެމެޗުންވެސް އެއްވަރުވެފައިވާއިރު މިދިޔަ ހަފްތާގައި އެޓީމުން ޗެމްޕިއަންސް ލީގުގައި ސެވިއްޔާއާއި ދެކޮޅަށް ކުޅުނު މެޗުވެސް ނިމުނީ 0-0 އިން އެއްވަރުވެގެންނެވެ.\nއެންމެ ފަހުން އެޓީމު މޮޅުވެފައިވަނީ މިމަހުގެ ތިންވަނަ ދުވަހު ކްރިސްޓަލް ޕެލަސްއާއި ދެކޮޅަށް ކުޅުނު މެޗުގައެވެ. އަދި މި ސީޒަން ފެށުނުފަހުން އެޓީމަށް ހޯދިފައިވަނީ ޖުމްލަ ތިން މޮޅެވެ.\nކްރަސްނަޑާރްގެ މައްޗަށް ޗެލްސީ ކުރިހޯދީ 4-0 ގެ ނަތީޖާއަކުންނެވެ. މިއީ 2017 ވަނަ އަހަރުގެ ޗެމްޕިއަންސް ލީގުގައި އެފް.ކޭ ގަރަބާގް އަތުން ހޯދި މޮޅަށްފަހު މިހާތަނަށް މި މުބާރާތުގައި ޗެލްސީއިން މިހާ ފަރަގުބޮޑު ނަތީޖާއަކުން މޮޅުވި ފުރަތަމަ ފަހަރެވެ.\nމެޗުގައި މޮޅަށް ކުޅެ ޑޮމިނޭޓުކުރަމުން ދިޔަ ޗެލްސީއަށް މެޗުގެ 14 ވަނަ މިނެޓުގައި ޕެނަލްޓީއެއް ލިބިވަނީ ބޭކާރުވެފައެވެ. ޖޯޖީނިއޯ ފޮނުވާލި ޕެނަލްޓީ ގޯލްގެ ދަނޑީގައި ޖެހިފައި ކްރަސްނަޑާރްގެ ގޯލްކީޕަރުގެ ގައިގައި ޖެހިފައި ކުޅުމުގެ ތެރެއަށް އައި ނަމަވެސް ދެވަނަ ފަހަރަށް ލިބުނު ފުރުސަތުގެ ބޭނުން ޗެލްސީއަށް ހިފޭގޮތެއް ނުވެއެވެ.\nމެޗުގައި ޗެލްސީން ޖެހި ފުރަތަމަ ލަނޑު ފުރަތަމަ ހާފުގެ 37 ވަނަ މިނެޓުގައި އެޓީމަށް ކާމިޔާބުކޮށްދިނީ ހަޑްސަން އޮޑޯއިއެވެ. މިއީ ކައި ހަވާޓްސްގެ އެހީތެރިކަމާއިއެކު އޭނާ ކާމިޔާބުކުރި ލަނޑެކެވެ.\nޗެލްސީގެ ދެވަނަ ލަނޑަކީ ދެވަނަ ހާފުގެ 75 ވަނަ މިނެޓުގައި ޗެލްސީގެ ޕުލިސިޗް އޭރިއާތެރެއިން ފޮނުވާލި ހަމަލާ ކްރަސްނަޑާރްގެ އެލެކްސަންޑްރާ މާޓިނޮވިޗްގެ އަތުގައި ޖެހުމުން ލިބުނު ޕެނަލްޓީއެއްގައި ޓިމޯ ވާނާ ކާމިޔާބުކޮށްދިން ލަނޑެކެވެ.\nޗެލްސީގެ ތިންވަނަ ލަނޑު އެޓީމަށް ކާމިޔާބުކޮށްދިނީ މިސީޒަނުގައި އެޓީމާއި ގުޅުނު ހަކީމް ޒިޔެޗްއެވެ. މިއީ އޭނާ ޗެލްސީއަށް ޖަހައިދިން ފުރަތަމަ ލަނޑެވެ. އަދި 90 މިނެޓު އެއްކޮށް އޭނާ ޗެލްސީއަށް ކުޅެދިން ފުރަތަމަ މެޗުވެސް މެއެވެ.\nމެޗުގައި ޗެލްސީން ޖެހި ފަހު ލަނޑު މެޗުގެ ފުރިހަމަ ވަގުތުގެ އެންމެ ފަހު މިނެޓުގައި އެޓީމަށް ކާމިޔާބުކޮށްދިނީ މޮޅު ކުޅުމެއް ދެއްކި ކްރިސްޓިއަން ޕުލިސިޗެވެ.\nމި ގުރޫޕުގައި ދެން ކުޅުނީ ސްޕެއިންގެ ސެވިއްޔާ އާއި ފްރާންސްގެ ރެނެސްއެވެ. މިމެޗުން ސެވިއްޔާ މޮޅުވީ އާދައިގެ 0-1 ގެ ނަތީޖާއަކުންނެވެ. މެޗުގައި ފެނިގެންދިޔަ ހަމައެކަނި ލަނޑު ސެވިއްޔާއަށް ކާމިޔާބުކޮށްދިނީ މެޗުގެ 56 ވަނަ މިނެޓުގައި ލޫކް ޑިޖޯންގެވެ.\nގްރޫޕް އީގެ އެއްވަނައިގައި ޗެލްސީ އޮތީ ހަަތަރު ޕޮއިންޓާއެކުއެވެ. ޕޮއިންޓުގެ ގޮތުން އެއްވަރުވިނަމަވެސް ސެވިއާއަށް ދެވަނަ ލިވެނީ ގޯލްގެ ތަފާތުންނެވެ. ތިންވަނައިގައި ރެނެސް އޮތްއިރު ހަތަރުވަނައިގައި ކްރަސްނަޑާރް އޮތީ ބައިކޮޅަށް ވަތް5ލަނޑާއި އެކުގައެވެ.\nޝެފީލްޑް މެޗުގައި ތިއާގޯ ދެއްކި މޮޅު ކުޅުމަށް ލަމްޕާޑްގެ ތައުރީފު\nވެން ޑައިކާއި ކޮމްޕެނީއާއި އެއްހަމައެއްގައި ތިއާގޯ ސިލްވާ ހިމެނޭނެ: ލަމްޕާޑް


1.5 million Rufiyaa dheny bainalaguvaamee mubaaraaithakun hoadhaa...\nކުޅިވަރު - ކުޅިވަރުގައި ހޯދާ ކާމިޔާބީތައް\nކުޅިވަރުން ހޯދާ ކާމިޔާބީއަށް އިނާމް ފައިސާ ދޭ އުސޫލް ބަހިފައިވަނީ ތިން ބަޔަށް: ޔޫތު މިނިސްޓްރީ\nމިނިސްޓަރއަށް ބޯނަސްގެ ގޮތުގައި އެތުލީޓުންނަށް ފައިސާ ދެވޭ ކަމަށްވެސް ޔޫތު މިނިސްޓްރީން ބުނޭ\nކ. މާލެ | 12 ސެޕްޓެންބަރ 2019 | ބުރާސްފަތި 19:52 | 2,840\nއައިއޯއައިޖީގައި ރާއްޖެއަށް ރަން މެޑަލް ހޯދައިދިން ރަފާ (ކ) އަދި ދީމާ (ވ) - އެމްއޯސީ\nބައިނަލްއަގްވާމީ ގޮތުން ކުޅިވަރުން ހޯދާ ކާމިޔާބީއަށް އިނާމް ފައިސާ ދޭ އުސޫލް ބަހާލެވިފައިވަނީ ތިން ކެޓަގަރީއަކަށް ކަމަށް ޔޫތު މިނިސްޓްރީން ބުނެފިއެވެ.\nޔޫތު މިނިސްޓްރީން ބުނީ ކުޅިވަރުން ހޯދާ ކާމިޔާބީއަށް އިނާމް ފައިސާ ދޭ އުސޫލް ބަހާލެވިފައިވަނީ ތިން ކެޓަގަރީއަކަށް ކަމަށާއި، އެއްވަނަ ކެޓަގަރީގައި ހިމެނެނީ އިންޓަނޭޝަނަލް އޮލިމްޕިކް ކޮމިޓީ އަދި އޮލިމްޕިކް ކުޅިވަރުތަކުގެ ތެރެއިން އިންޓަނޭޝަނަލް ފެޑެރޭޝަންތަކުގެ އިތުރުން ނަން އޮލިމްޕިކް ކުޅިވަރުތަކުގެ އިންޓަނޭޝަނަލް ފެޑެރޭޝަންތަކުން ހިންގާ މުބާރާތްތައް ކަމަށެވެ.\nނަމަވެސް އިންޓަނޭޝަނަލް ފެޑެރޭޝަނުން ހިންގާ ތަފާތު އެކި އުމުރުފުރާތަކުގެ މުބާރާތްތަކާއި، އިނާމްގެ ގޮތުގައި ޓީމް ބައިވެރިވާ ކުޅިވަރު އިވެންޓްތަކާއި ވަކި ވަކި ފަރުދުން ބައިވެރިވާ ކުޅިވަރުގައި ދެވޭ އަދަދު ތަފާތު ކަމަށާއި، ކޮންމެ މެޑަލްއަކަށް ވެސް ދެވޭ ފައިސާގެ އަދަދު ތަފާތު ކަމަށެވެ.\nދެވަނަ ކެޓަގަރީގައި ހިމެނެނީ އޮލިމްޕިކް ކައުންސިލް އޮފް އޭޝިއާ އަދި އޮލިމްޕިކް ކުޅިވަރުތަކުގެ ތެރެއިން ރީޖަނަލް ފެޑެރޭޝަންތަކާއި ނަން އޮލިމްޕިކް ކުޅިވަރުތަކުގެ ރީޖަނަލް ފެޑެރޭޝަންތަކުން ހިންގާ މުބާރާތްތައް ކަމަށާއި، އިނާމްގެ ގޮތުގައި ޓީމް ބައިވެރިވާ ކުޅިވަރު އިވެންޓްތަކާއި ވަކި ވަކި ފަރުދުން ބައިވެރިވާ ކުޅިވަރުގައި ދެވޭ އަދަދު ތަފާތު ކަމަށް ޔޫތު މިނިސްޓްރީން ބުނެއެވެ. އަދި ކޮންމެ މެޑަލްއަކަށް ވެސް ދެވޭ ފައިސާގެ އަދަދު ތަފާތު ކަމަށްވެސް ޔޫތު މިނިސްޓްރީން ބުނެއެވެ.\nތިންވަނަ ކެޓަގަރީގައި ހިމެނެނީ އައިއޯސީ އަދި އޯސީއޭ އިން ހިންގާ ޔޫތު ގޭމްސް، ބީޗް ގޭމްސް، އިންޑޯރ ގޭމްސް، އޮލިމްޕިކް ކުޅިވަރުތަކުގެ ސަބް ރީޖަނަލް ފެޑެރޭޝަންތަކުން/ކޮންފެޑެރޭޝަންތަކުން ހިންގާ މުބާރާތް (ސައުތު އޭޝިއަން ފުޓްބޯޅަ ފެޑެރޭޝަން)، އޮލިމްޕިކް ނޫން ކުޅިވަރުތަކުގެ ސަބް ރީޖަނަލް ފެޑެރޭޝަންތަކުން/ކޮންފެޑެރޭޝަންތަކުން ހިންގާ މުބާރާތް، ސަބް ރީޖަނަލް ގޭމްސް (އިސްލާމިކް ސޮލިޑާރިޓީ ގޭމްސް)، އައިއޯއައިޖީ، ސާފް ގޭމްސް، ތަފާތު ފެޑެރޭޝަންތަކުން ހިންގާ އުމުރުފުރާތަކުގެ މުބާރާތް އަދި ރީޖަނަލް އަދި ސަބް ރީޖަނަލް ފެޑެރޭޝަނުން ހިންގާ އުމުރުފުރާތަކުގެ މުބާރާތްތައް ކަމަށާއި، އިނާމްގެ ގޮތުގައި ޓީމް ބައިވެރިވާ ކުޅިވަރު އިވެންޓްތަކާއި ވަކި ވަކި ފަރުދުން ބައިވެރިވާ ކުޅިވަރުގައި ދެވޭ އަދަދު ތަފާތު ކަމަށް ޔޫތު މިނިސްޓްރީން ބުނެފިއެވެ. އަދި ކޮންމެ މެޑަލްއަކަށް ވެސް ދެވޭ ފައިސާގެ އަދަދު ތަފާތު ކަމަށްވެސް ޔޫތު މިނިސްޓްރީން ބުނެއެވެ.\nމީގެއިތުރުން ޔޫތު މިނިސްޓްރީން ބުނީ، ހަމައެހެންމެ ހުރިހާ ކެޓަގަރީތަކުގައި ވެސް ޓީމް އިވެންޓްތަކުގައި ޓީމްގައި ރަސްމީކޮށް ރަޖިސްޓްރީވެގެން ހިމެނޭ ހުރިހާ އޮފިޝަލުންނަށް ކުޅުންތެރިންނާއި އެއްވަރަށް އިނާމް ފައިސާ ލިބޭނެ ކަމަށެވެ.\nމިނިސްޓަރއަށް ބޯނަސްގެ ގޮތުގައި އެތުލީޓުންނަށް ފައިސާ ދެވޭ ކަމަށާއި، ކުޅުންތެރިންނަށް ހިތްވަރުދީ ބައިނަލްއަގްވާމީ މުބާރާތްތަކުން މެޑަލް ހޯދުމަށް ބާރުއެޅުމުގެ ގޮތުން މި އުސޫލު އިތުރަށް ހަރުދަނާ ކުރުމުގެ މަސައްކަތް ދަނީ ކުރެވެމުން ކަމަށްވެސް ޔޫތު މިނިސްޓްރީން ބުނެއެވެ. އަދި މި އުސޫލު އެކުލަވާލާފައިވަނީ ކުޅިވަރާއި ބެހޭ ގައުމީ މަޖިލީހުން ކަމަށްވެސް ޔޫތު މިނިސްޓްރީން ބުނެއެވެ.


India ge director aku dhivehi actor inn beynun kohggen film eh...\nފިލްމު ޝޫޓް ކުރާނީ ދިވެހި ޑައިލޮގްތަކާއެކު\nދިވެހި ފިލްމު އިންޑަސްޓްރީގެ ނަން މަޝްހޫރު ތަރިން ފެންނާނެ\nކ. މާލެ | 19 ނޮވެންބަރ 2019 | އަންގާރަ 23:11 | 38,224\nޑައިރެކްޓަރު ބޭނަޒިރް - ފޭސްބުކް\nއިންޑިއާގެ ދެކުނު ކޮޗިން ސިޓީގެ ޑައިރެކްޓަރެއް ކަމަށްވާ ބޭނަޒީރު މުޚްތާރު ދިވެހި އެކްޓަރުން ބޭނުންކޮށްގެން ފިލްމެއް ހަދަން ނިންމައިފިއެވެ.\nފިލްމުގެ ނަން ހާމަކޮށްފައި ނުވި ނަމަވެސް އެ ފިލްމުގައި ދިވެހި ފިލްމު އިންޑަސްޓްރީގައި ފާހަގަކޮށްލެވޭ ފަންނާނުން ފެންނާނެ ކަމަށް ފިލްމުގެ ޓީމުގައި ހަރަކާތްތެރިވާ ފިލްމީ ތަރި އަމަން އަލީ (ޓޮމް) ބުންޏެވެ. ބޭނަޒީރު ވަނީ މީގެ ކުރިން ތަމަޅަ ފިލްމެއްގެ ޑައިރެކްޝަންގައި މަސައްކަތްކޮށްފައެވެ. ކުރިޔަށް ހަދަން ނިންމާފައިވާ ފިލްމުގެ ސްކްރިޕްޓް ވެސް ތައްޔާރު ކުރަނީ އޭނާ އެވެ.\nޓޮމް ބުނީ، ބޭނަޒީރުގެ ފިލްމުގެ މަންޒަރުތައް ނަގަން ވިސްނާފައިވަނީ އައްޑޫ ސިޓީގައި ކަމަށާއި ސްކްރިޕްޓް ތައްޔާރުކޮށްފައިވަނީ ވެސް ޕްރޮމޯޝަނަލް ބައި ވިސްނުމުގައި ބަހައްޓައިގެން ކަމަށެވެ.\nބޭނަޒިރް މުހްތާރް (ވ)\nޓޮމް ބުނީ، ފިލްމުގެ އެކްޓަރުންނާއެކު ބުދަ ދުވަހުގެ ހަވީރު ސޮއި ކުރުމުގެ ރަސްމިއްޔާތެއް ސަލްސާ ރޯޔަލްގައި ބާއްވަން ނިންމާފައިވާ ކަމަށާއި އެ ރަސްމިއްޔާތުގެ ތެރެއިން ފިލްމުގެ ނަން ވެސް ހާމަކުރާނެ ކަމަށެވެ.\nފިލްމުގައި ފެންނާނީ، ޝީލާ ނަޖީބާއި، އައިމިނަތު ރިޝްފާގެ އިތުރުން، އަމަން އަލީ (ޓޮމް) އާއި އަލީ އާޒިމް (ދޮން އައްޔަ) ފަދަ ތަރިންނެވެ. އޭގެ އިތުރުން ޔޫސުފް ޝަފީއު (ޔޫއްޕެ) އަދި މަރިޔަމް ޝަހުޒާގެ އިތުރުން ލަހުފާ ފަދަ ފަންނާނުން ފެންނާނެއެވެ.\nއެ ފިލްމު ރާއްޖޭގެ އިތުރުން އިންޑިއާގައި ރިލީޒްކުރާނެއެވެ. ފިލްމު ޝޫޓް ކުރާނީ ވެސް ދިވެހި ޑައިލޮގްތަކާއެކުއެވެ. ރާއްޖޭގައި ފިލްމު އަޅެވުމަށްފަހު އިންޑިއާގައި ފިލްމު އަޅުވާއިރު ތަމަޅަ ބަހުންވެސް ޑަބް ކުރަން ވަނީ ނިންމާފައެވެ.


Bathala Resort gai 11 Meehaku Room Quarantine Kohfi – Iru\nބަތަލާ ރިސޯޓުގައި 11 މީހަކު ރޫމް ކަރަންޓީން ކޮށްފި\nބަތާލާ އައިލޭންޑް ރިސޯޓުގައި 11 ފަރާތެއް ރޫމް ކަރަންޓީނުގައި އެބަތިބި ކަމަށް ހެލްތު މިނިސްޓަރު ޢަބްދުﷲ އަމީން ވިދާޅުވެއްޖެއެވެ.\nމިރޭ ބޭއްވި ނޫސްވެރިންގެ ބައްދަލުވުމުގައި ހެލްތް މިނިސްޓަރު އަބްދުﷲ އަމީން ވިދާޅުވީ މިހާތަނަށް މި ބައްޔަށް ޓެސްޓު ކުރެވިފައިވަނީ 24 ފަރާތެއްގެ ކަމަށާއި އޭގެތެރެއިން ޕޮޒިޓިވް ވެފައިވަނީ ދެ ފަރާތެއް ކަމަށެވެ. އަދި 20 ފަރާތެއް މި ބައްޔަށް ނެގެޓިވް ވެފައިވާއިރު ދެ މީހެއްގެ ނަތީޖާ އަދި ލިބިފައިނުވާ ކަމަށް އަމީން ވިދާޅުވިއެވެ.\nބަތަލާ އައިލެންޑްގައި ޗުއްޓީ ހޭދަކުރަމުން އައި އިޓަލީގެ ޓޫރިސްޓެއްގެ ގައިން ކޮވިޑް-19 އަށް ޝައްކު ކުރެވޭ އަލާމާތްތަކެއް ފެނުމާ ގުޅިގެން، އޭނާގެ ޓެސްޓުތައް ހެދުމަށާއި މޮނިޓަރ ކުރުމަށްޓަކައި އެ ރިސޯޓަށް އަރައިފޭބުން ވަގުތީ ގޮތުން ވަނީ މަނާކޮށްފައެވެ.\nމީގެ އިތުރުން ފަރުކޮޅުފުށީގައި 8 މީހަކު އައިސޮލޭޝަންގައި އެބަތިބި ކަމަށާއި، އިތުރު2ފަރާތެއް ކަރަންޓީންގައި އެބަތިބި ކަމަށެވެ. އަދި ކުރެއްދޫގައި 93 ފަރާތެއް ރޫމް އައިސޮލޭޝަންގައި ބަހައްޓާފައިވާ އިރު، ކޮންޓެކްޓް ޓްރޭސިންގެ ގޮތުގައި މިހާތަނަށް ކުރެއްދޫއިން 80 ފަރާތެއް ފާހަގަ ކުރެވިފައިވާ ކަމަށެވެ.\nކޮރޯނާވައިރަހަށް ޝައްކު ކުރެވޭ އަލާމާތްތައް ހުރި ދިވެއްސަކު ށ.ފޯކައިދޫއިން ޓެސްޓު ކުރުމަށް ކަރަންޓީނު މަރުކަޒަށް ގެނައުމަށް މަސައްކަތް ކުރަމުންދާ ކަމަށް އެޗްޕީއޭއިން މިރޭ ވަނީ ބުނެފައެވެ. މި މީހާއަކީ ކުރެއްދޫ އައިލޭންޑް ރިސޯޓުގެ މުވައްޒަފެއް ކަމަށްވެސް އެޗްޕީއޭ އިން ބުނެއެވެ.\nމިނިސްޓަރު އަމީން ވިދާޅުވީ ކުރެއްދޫ އިން ކޮވިޑް-19 އަށް ޕޮޒިޓިވް2މީހުންގެ ޙާލު ރަނގަޅުކަމަށެވެ. އަދި މިހާތަނަށް އިތުރު އެއްވެސް ކަމެއް އެ ދެމީހުންގެ ގައިން ފެނިފައި ނުވާ ކަމަށް ވެސް އަމީން ވިދާޅުވިއެވެ.


Pad in tax negun uvaalan majlis ah husha alhaifi | Mihaaru\nއަންހެނުންތަކެއް އާޓިފިޝަލް ބީޗުގައި މަޑުކޮށްލައިގެން: ޕެޑުން ޓެކްސް ނެގުން އުވާލަން ވަނީ މަޖިލީހަށް ހުށަހަޅާފައި--މިހާރު ފޮޓޯ\n26 ނޮވެމްބަރ 2018 - 20:31 47 comments\nސަރުކާރުގެ ފަރާތުން އެ އިސްލާހު ހުށަހެޅުއްވި ކުރެންދޫ ދާއިރާގެ މެމްބަރު އަބްދުލްބާރީ އަބްދުﷲ އެވެ. މާދަމާ އެ ބިލްގެ ފުރަތަމަ ކިޔުން އިއްވުމަށް ވަނީ އެޖެންޑާ ކޮށްފަ އެވެ.\nޕެޑުން ޓެކްސް ނެގުން އުވާލުމަކީ ރައީސް އިބްރާހިމް މުހައްމަދު ސޯލިހު، ރިޔާސީ އިންތިޚާބުގެ ކެމްޕެއިން ދުވަސްވަރު ވެވަޑައިގެންނެވި ވައުދެކެވެ. އެމަނިކުފާނުގެ ވެރިކަމުގެ ފުރަތަމަ 100 ދުވަހުގެ ތެރޭގައި ކުރާނެ ކަންތައްތަކުގައި ޕެޑުން ޓެކްސް ނެގުން އުވާލުން ހިމަނާފައިވެ އެވެ.\n"މިހާރު"އާ ވާހަކަދައްކަވަމުން މެމްބަރު އަބްދުލްބާރީ ވިދާޅުވީ މުދަލާއި ހިދުމަތުގެ އަގުން ޓެކްސް ނެގުމާ ބެހޭ ގާނޫނަށް އޭނާ ހުށަހެޅުއްވި އިސްލާހުގައި ފާހަގަކޮށްފައިވާނީ ޕެޑު އަދި ޓެމްޕޮން އިން ޓެކްސް ނެގުން އުވާލުމަށް ކަމަށެވެ. އެއީ ރައްޔިތުންނަށް ފައިދާ ހުރި ބިލަކަށް ވުމުން އެކަމަށް ހުރިހާ މެމްބަރުންގެ ތަރުހީބު ލިބޭނެ ކަމަށް އުއްމީދުކުރައްވާ ކަމަށް އޭނާ ވިދާޅުވި އެވެ.\nޓެމްޕޮން އަކީ ވެސް މައްސަރުކަންތައް ޖެހުމުން، ޕެޑުގެ ބަދަލުގައި ބައެއް މީހުން ބޭނުންކުރާ އެއްޗެކެވެ.\nޕެޑުން ޓެކްސް ނެގުން ހުއްޓާލުމަށް ގޮވާލައި 2016 ވަނަ އަހަރު ސޯޝަލް މީޑިއާގައި #Massarutax" ނަމުގައި ކެމްޕެއިނެއް ކުރިއަށްގެންދިޔަ އެވެ. އަދި އެކަމަކާ ދެކޮޅަށް ބަޔަކު އިސް ނަގައިގެން އޮންލައިން ޕެޓިޝަނެއް ވެސް ހަދާފައި ވެ އެވެ.\nމައްސަރު ކަންތައް ޖެހުމުން ބޭނުން ކުރާ ޕެޑަކީ އަސާސީ އެއްޗެއްގެ ގޮތުގައި ޖީއެސްޓީ ނަގާއިރު ނުބަލަ އެވެ. އެހެންވެ، އާއްމު ރޭޓުން، ހަ ޕަސެންޓުގެ ޖީއެސްޓީއެއް ޕެޑުން ނަގަ އެވެ.\nދުނިޔޭގެ ކުރިއަރާފައިވާ ބައެއް ގައުމުތަކުން ވަނީ އަންހެނުން ބޭނުން ކުރާ އަސާސީ ބައެއް އެއްޗެހިން ޓެކްސް ނެގުން ހުއްޓާލައިފަ އެވެ.\nއިތުރު ލިޔުންތައް އަންހެނުން ޓެކްސް ޖީއެސްޓީ ރައްޔިތުންގެ މަޖިލިސް ސަރުކާރު\nބަރުލަމާނީ ނިޒާމަކުން ނޫނީ ނުހިންގޭނެ: ބޮންޑޭ


އެމެރިކާގެ އައު ސަރުކާރާއެކު ދެޤައުމުގެ ގުޅުން އިތުރަށް ހަރުދަނާ ވާނެކަމަށް އުއްމީދުކުރަން - ރައީސް އެމެރިކާގެ އައު ސަރުކާރާއެކު ދެޤައުމުގެ ގުޅުން އިތުރަށް ހަރުދަނާ ވާނެކަމަށް އުއްމީދުކުރަން - ރައީސް\nއެމެރިކާގެ އައު ސަރުކާރާއެކު ދެޤައުމުގެ ގުޅުން އިތުރަށް ހަރުދަނާ ވާނެކަމަށް އުއްމީދުކުރަން - ރައީސް\nއެމެރިކާގެ އައު ރައީސް ޖޯ ބައިޑަންގެ ސަރުކާރާއެކު ރާއްޖެއާ އެމެރިކާއާ ދެޤައުމުގެ ގުޅުން އިތުރަށް ހަރުދަނާވާނެކަމަށް އުންމީދުކުރައްވާކަމަށާ، އެކުގައި މަސައްކަތްކުރައްވަން ތައްޔާރަށް ހުންނެވިކަމަށް ރައީސުލްޖުމްހޫރިއްޔާ އިބްރާހީމް މުޙަންމަދު ޞާލިޙް ވިދާޅުވެއްޖެއެވެ.\nރައީސް ވަނީ އެމެރިކާގެ އައު ރައީސަށާއި ނައިބު ރައީސަށް ތަހްނިޔާ ވިދާޅުވެފައެވެ.\nއެމެރިކާގެ 46 ވަނަ ރައީސް ޖޯ ބައިޑަންއާއި، 49ވަނަ ނާއިބު ރައީސް ކަމަލާ ހެރިސް މަޤާމުގެ ހުވާކުރެއްވުމުން އެދެބޭފުޅުނަށްނަށް ތަހްނިޔާ ވިދާޅުވެ ރައިސުލްޖުމްހޫރިއްޔާ ކުރެއްވި ޓްވީޓްގައި ވަނީ ރާއްޖެއާއި އެމެރިކާއަކީ ގާތް ރަހުމަތްތެރި ދެ ޤައުމުކަން ފާހަގަކުރައްވާފައެވެ. އަދި ރައީސް ބައިޑެންގެ ސަރުކާރާއެކު ދެޤައުމުގެ ގުޅުން އިތުރަށް ވަރުގަދަ ކުރެއްވިގެންދާނެކަމަށް އުއްމީދުކުރައްވާކަމަށްވެސް ރައީސް ވިދާޅުވެފައިވެއެވެ.\nއެމެރިކާގެ 46ވަނަ ރައީސްގެ ގޮތުގައި އެޤައުމުގެ ވެރިކަމަށް އިންތިޚާބު ވެވަޑައިގެންނެވި ޖޯ ބައިޑަން މަޤާމުގެ ހުވައި ކުރެއްވީ ވެރިރަށް ވޮޝިންޓަންގައި ހުންނަ ކެޕިޓޮލް އިމާރާތުގައި ބޭއްވި ރަސްމިއްޔާތެއްގައެވެ.\nނާއިބު ރައީސްކަމުގެ ހުވާކުރެއްވީ، އެމެރިކާގެ ތާރީޚުގައި އެގައުމުގެ ނާއިބުރައީސްކަން ކުރައްވާ އެންމެ ފުރަތަމަ އަންހެން ބޭފުޅާ ކަމާލާ ހެރިސްއެވެ.\nމިދިޔަ ނޮވެމްބަރު މަހުގެ 3ވަނަ ދުވަހު ބޭއްވި އެމެރިކާގެ ރިޔާސީ އިންތިޚާބުގައި އޭރު ވެރިކަމުގައި ހުންނެވި ރައީސް ޑޮނަލްޑް ޓްރަންޕާ ވާދަކުރައްވައި ބައިޑަންވަނީ ބޮޑު ތަފާތަކުން ކާމިޔާބު ހޯއްދަވާފައެވެ.


Rilwaan ge massala aa gulhigen meehaku hoadhumah Maru commissionun...\nހުޅުމާލޭ ފެރީ ޓާމިނަލް ސަރަހައްދުގައި ސައިކަލެއްގެ މަތީގައި އެމީހާ އިންތަން ވީޑިއޯއިން ފެނޭ\nބެލެވޭ ގޮތުގައި މަރުކޮމިޝަނުން އާންމު ކުރި ވީޑިއޯ އަކީ ރިލްވާން ގެއްލުވާލިރޭގެ ވީޑިއޯއެއް\nފުލުހުން ވަނީ ރިލްވާން މައްސަލައިގައި އެކޮމިޝަނުގެ ރިޕޯޓުގައި ހިމެނޭ ފަރާތްތައް އުޅޭ ގެތަށް ބަލައި ފާސްކޮށްފައި\nކ. މާލެ | 16 ސެޕްޓެންބަރ 2019 | ހޯމަ 13:08 | 26,098\nމަރު ކޮމިޝަނުން އާންމު ކުރި ވީޑިއޯގައި ހިމެނޭ މީހާ - ޓްވިޓަރ\nމަރާލާފައިވާ މިނިވަން ނޫހުގެ ނޫސްވެރިޔާ އަހުމަދު ރިލްވާން އަބްދުﷲ ގެ މައްސަލައިގެ ތަހުގީގަށް ބޭނުންވާ މީހަކު ހޯދުމަށް މަރުތަކާއި ގެއްލުވާލާފައިވާ މީހުން ހޯދުމަށް އެކުލަވާލާފައިވާ ކޮމިޝަނުން ވީޑިއޯ އެއް އާންމު ކޮށްފިއެވެ.\nމަރުތަކާއި ބެހޭ ކޮމިޝަނުން އާންމު ކޮށްފައިވާ ވީޑިއޯ އިން ފެންނަނީ ހުޅުމާލޭ ފެރީ ޓާމިނަލްގައި މީހަކު ހުޅުމާލެއަށް ދިއުމަށްޓަކައި ރަތް ކުލައިގެ ވޭވް ސައިކަލުގައި އައިސް ސައިކަލު ކިޔުގައި މަޑުކޮށްލާ ތަނެވެ. މަޑު ކުލައެއްގެ ފަޓުލޫނަކާއި ގަމީހެއް ލައިގެން ހުރި އެމީހާ ސައިކަލުގައި މަޑުކޮށްލުމަށްފަހު ފޯނު ބަލާލުމަށްފަހު ހުޅުމާލޭ ފެރީ ޓާމިނަލް ތެރެއަށް ވަދެއެވެ. ބެލެވޭ ގޮތުގައި އޭނާ ޓާމިނަލަށް ވަންނަނީ ހުޅުމާލެއަށް ދިއުމަށް ޓިކެޓް ގަތުމަށެވެ. ޓާމިނަލުން ނިކުމެ އަނެއްކާވެސް ސައިކަލު ކިޔުގައި ހަމަޖެހިލައިގެން އެ މީހާ މަޑުކޮށްލައެވެ. ވީޑިއޯ އިން ފެންނަ ގޮތުން އެ މީހާ ސައިކަލް އިން ނައްޓާލަނީ ސައިކަލްތައް ފެރީ އަށް އަރުވަން ގޭޓް ހުޅުވުމުންނެވެ.\nމަރު ކޮމިޝަނުގހެ ޓްވީޓުގައި ވަނީ އެ ވީޑިއޯ އިން ފެންނަ މީހާގެ އެއްވެސް މައުލޫމާތެއް އެނގޭ މީހަކު ހުރި ނަމަ އެކޮމިޝަނަށް އެންގުމަށް އެދިފައެވެ.\nމަރު ކޮމިޝަންގެ އެދުމުގެ މަތިން މިދިޔަ ހަފްތާގައި ފުލުހުން ވަނީ ރިލްވާން މައްސަލައިގައި އެ ކޮމިޝަނުގެ ރިޕޯޓުގައި ހިމެނޭ ފަރާތްތައް އުޅޭ ގެތަށް ބަލައި ފާސްކޮށްފައެވެ.\nމަރު ކޮމިޝަންގެ ރިޕޯޓްގައިވާ ގޮތުން ރިލްވާން މާލެއިން ހުޅުމާލެއަށް ގޮސް އޭނާ ދިރިއުޅޭ ގެއަށް ދިޔަ މަގުމަތީގައި ގޭގެ ކުރިމަތިން ހަރުކަށި ޖަމާއަތަކަށް ނިސްބަތްވާ ބަޔަކު ވަނީ އޭނާ ރަހީނުކޮށްގެން ރަތްކާރަކަށް އަރުވައިގެން ގެންގޮސް ލޯންޗަކަށް އެރުވުމަށްފަހު ދޯންޏެއްގައި ކަރުބުރިކޮށް މަރާލާފައެވެ. ހުޅުމާލެއަށް އެރޭ ރިލްވާން ދިއުމުގެ ކުރިން އޭނާއަށް ބަޔަކު ފާރަލާފައިވާ ކަމަށް އެ ރިޕޯޓުގައި ބުނެފައިވެއެވެ.\nބެލެވޭ ގޮތުގައި މަރު ކޮމިޝަނުން އާންމު ކުރި ވީޑިއޯ އަކީ ރިލްވާން ގެއްލުވާލި ރޭގެ ވީޑިއޯއެކެވެ.


Himoinsa Brand Raajje ah Rasmeekoh Tha’araf Koffi\nހިމޮއިންސާ ބްރޭންޑް ރާއްޖެއަށް ރަސްމީކޮށް ތައާރަފްކުރަން ބޭއްވި ރަސްމިއްޔާތުގެ ތެރެއިން——\n"ހިމޮއިންސާ" ބްރޭންޑް ރާއްޖެއަށް ރަސްމީކޮށް ތައާރަފުކޮށްފި\n08 ނޮވެންބަރ 2021 - 22:44:41\nޖެނެރޭޓަރު އަދި ހަކަތަ އުފެއްދުމާއި ގުޅުންހުރި ސާމާނު އުފެއްދުމަށް ހާއްސާ ދުނިޔޭގެ މަޝްހޫރު ބްރޭންޑެއްކަމަށްވާ "ހިމޮއިންސާ" ބްރޭންޑް ރާއްޖެއަށް ރަސްމީކޮށް ތައާރަފުކޮށްފި އެވެ.\nރާއްޖެއަށް މި ބްރޭންޑުގެ ސާމާނު އެތެރެކޮށް މާކެޓްކުރަނީ ޕްރައިމް އެންޓަޕްރައިސަސް އިންނެވެ.\n1982 ވަނަ އަހަރު ސްޕެއިންގައި ވުޖޫދަށްއައި ހިމޮއިންސާ އަކީ ޖަޕާނުގެ މަޝްހޫރު ޔަންމާ ކުންފުނީގެ 70 އިންސައްތަ ހިއްސާ އޮންނަ ކުންފުންޏެކެވެ. ހިމޮއިންސާއަކީ ހަކަތަ އުފެއްދުމަށް ބޭނުންވާ ޖަނަރޭޓަރާއި، ޕެނެލް ބޯޑް ފަދަ ސާމާނު އަމިއްލައަށް ފަރުމާކޮށް އުފައްދާ ކުންފުންޏެކެވެ. މީގެ ތެރޭގައި ޑީސަލް ޖެނެރޭޓަރާއި ގޭސް ޖެނެރޭޓަރުގެ އިތުރުން ލައިޓިންގް ޓަވަ ހިމެނެއެވެ. އިރުގެ އަލިން ކަރަންޓް އުފައްދާ ނެޓްވޯކްތަކަށް ބޭނުންކުރެވޭ ހައިބްރިޑް ޖަނަރޭޓަރު އުފެއްދުމުގެ އިތުރުން ކަސްޓަމަރުންގެ ބޭނުންތަކަށް ހާއްސަކޮށް ޑިޒައިންކޮށް ޖަނެރޭޓަރު ފަރުމާކޮށްދިނުމަކީވެސް ހިމޮއިންސާއިން ދެމެދުންގެންދާ ހިދުމަތެކެވެ.\nހިމޮއިންސާ ބްރޭންޑް ރާއްޖޭގައި ރަސްމީކޮށް ލޯންޗުކުރުމަށް ބޭއްވި ރަސްމިއްޔާތުގައި ވާހަކަ ދައްކަވަމުން ޕްރައިމް އެންޓަޕްރައިސަސްގެ ޑިރެކްޓަރު ނިޔާޒު އިބްރާހިމް ވިދާޅުވީ މި ބްރޭންޑްގެ ޖެނެރޭޓަރު 2020 ވަނަ އަހަރު ރާއްޖެއަށް ތަޢާރަފްކުރެވިފައި ވީނަމަވެސް ރަސްމީގޮތުން ލޯންޗިން ލަސްވެގެންދިޔައީ ކޮވިޑްގެ ސަބަބުން ދަތުރުފަތުރުކުރުމާއި ހަފްލާތައް ބޭއްވުމަށް އޮތް ހުރަސްތަކުގެ ސަބަބުންކަމަށެވެ.\nނިޔާޒު ވިދާޅުވީ ހިމޮއިންސާ ބްރޭންޑްގެ ޖެނެރޭޓަރު ރާއްޖެއަށް ތައާރަފްކޮށްފައިވަނީ ދިވެހި ރާއްޖޭގެ މާހައުލުގައި ނުވަ އަހަރު ވަންދެން ބޭނުންކުރުމަށްފަހު ފުރިހަމަ އިތުބާރާއި ޔަގީންކަމާއި އެކު ކަމަށެވެ.\nޕްރައިމް އެންޓަޕްރައިސަސް އިން ވަނީ ރާއްޖޭގެ މާކެޓަށް ހާއްސަކޮށްގެން އޮޑިދޯނިފަހަރުގައި ބޭނުންކުރުމަށް ހިމޮއިންސާ ބްރޭންޑްގެ މެރިނައިޒްޑް ޖެނެރޭޓަރު ވެސް ތައާރަފްކޮށްފައެވެ. ހިމޮއިންސާ މެރިނައިޒްޑް ޖެނެރޭޓަރު އިތުރު މޮޑިފިކޭޝަނަކާ ނުލާ އޮޑިދޯނުފަހަރުގައި ބޭނުންކުރެވޭނެއެވެ.\n"ކުންފުނީގެ ފުރިހަމަ ވޮރަންޓީއާއި އެކީ މޫދު ލޮނު ބޭނުންކޮށްގެން ޖަނެރޭޓަރު ފިނިކުރެވޭނެގޮތަށް ފަރުމާކުރެވިފައިވާ އިތުބާރުކުރެވޭ ޖެނެރޭޓަރު އެއްލިބެން ހުރުމަކީ އޮޑިވެރިންނަށް ލިބިގެންދާނެ ހިތްހަމަޖެހުމެއް" ނިޔާޒު ވިދާޅުވިއެވެ.\nހިމޮއިންސާ ބްރޭންޑް ލޯންޗުކުރުމަށް ބޭއްވި ރަސްމިއްޔާތުގައި ވާހަކަ ދައްކަވަމުން ހިމޮއިންސާ މިޑްލް އީސްޓްގެ ޖެނެރެލް މެނޭޖަރު ޑެނިއަލް ކްރޮސަން ވިދާޅުވީ ހިމޮއިންސާއިން އަބަދުވެސް މަސައްކަތްކުރަނީ ކަސްޓަމަރުންގެ އިތުބާރު ހިފޭ ފުރިހަމަ ހިދުމަތެއް ފޯރުކޮށް ދިނުމަށްކަމަށެވެ. މީގެ އިތުރުން ޑެނިއަލް ވިދާޅުވީ ހިމޮއިންސާއިން މަސައްކަތްކުރަމުންދަނީ ކަސްޓަމަރުން ބޭނުންވާގޮތަށް ޖަނަރޭޓަރާއި، ބޭނުންވާ އެހެނިހެން ސާމާނު ފަރުމާކޮށްދީ، ކަސްޓަމަރުންނަށް ދިމާވާ އެންމެހާ މައްސަލަތައް ހައްލުކޮށްދިނުމަށެވެ.\nރާއްޖޭގައި ހިމޮއިންސާ ބްރޭންޑްގެ ބާވަތްތައް ލިބެން ހުންނާނީ ޕްރައިމް އެންޓަޕްރައިސަސް އިން ހިންގާ ޝޯރޫމް، ޕްރައިމް ޕަވަ އިންނެވެ. ޕްރައިމް އެންޓަޕްރަސަސްގެ އިތުރުން ރާއްޖޭގައި ފުޅާދާއިރާއެއްގައި ދަނޑުވެރިކަމުގެ ސާމާނު ވިއްކާ ޕްރައިމް ފާރޓިލައިޒަސް އާއި ޕެސްޓް ކޮންޓްރޯލްގެ ހިދުމަތް ފޯރުކޮށްދޭ ޕްރައިމް އެންވަޔަމަންޓަލް ސާވިސަސްގެ ހިދުމަތްތައް ރާއްޖޭގައި މާކެޓް ކުރަމުންދަނީ "ޕްރައިމް މޯލްޑިވްސް" ނަމުގައެވެ.


Siyaasee kankamugai baiverivaa civil servant inge vazeefaa gelleyne | ThePress\nސިޔާސީ ކަންކަމުގައި ބައިވެރިވާ ސިވިލް ސާވަންޓުންގެ ވަޒީފާ ގެއްލޭނެ\n05 November 2021, 18:50\nވެލާނާގެ / ފޮޓޯ: ދަ ޕްރެސް\nމަސައްކަތުގެ ރަސްމީ ވަގުތުގައި، ނުވަތަ ރަސްމީ މަސައްކަތްތަކުގައި އުޅޭ ވަގުތު ސިޔާސީ ހަރަކާތްތަކުގައި ބައިވެރިވެއްޖެނަމަ، ވަޒީފާއިން ވަގުތުން ވަކި ކުރެވޭ ގޮތަށް، ސިވިލް ސާވިސްގެ ގަވާއިދަށް އިސްލާހު ގެނެސްފިއެވެ.\nއިސްލާހު ކޮށްފައިވާ ގަވާއިދުގައިވާ ގޮތުން، ރަސްމީ ވަގުތުގައި ސިޔާސީ ވާހަކަ ދެއްކުން ފުރަތަމަ ދަރަޖައިގެ ކުށެއްގެ ގޮތުގައި ކަނޑައަޅާފައި ވާއިރު، ރަސްމީ ގަޑީގައި ސިޔާސީ ވާހަކަ ދެއްކުމާއި ސިޔާސީ ބަހުސްކުރުން ދެވަނަ ދަރަޖައިގެ ކުށެއްގެ ގޮތުގައި ވަނީ ކަނޑައަޅާފައެވެ.\nމީގެ އިތުރުން، މަސައްކަތުގެ ރަސްމީ ވަގުތުގައި، ނުވަތަ މަސައްކަތުގެ އެއްވެސް ވަގުތެއްގައި ސިޔާސީ ހަރަކާތްތަކުގައި ބައިވެރިވުމަކީ ކުށެއްގެ ގޮތުގައި ކަނޑައަޅާ، މިފަދަ ކަމެއް ކޮށްފިނަމަ، ވަޒީފާއިން ވަކި ކުރާނެއެވެ.\nހަމަ އެއާއެކު، މުވައްޒަފެއް އޭނާގެ ޒިންމާ އަދާކުރާއިރު ވަކި ކޮޅަކަށް ބުރަވެ ހުންނަކަން ދޭހަވާ ފަދަ ގޮތަކަށް، ނުވަތަ ޒިންމާތަކަށް ހުރަސްއެޅޭ ފަދަ ގޮތަކަށް އަމަލުކޮށް ސިޔާސީ ހަރަކާތްތަކުގައި ބައިވެރިވުމުންވެސް އޭނާ ވަޒީފާއިން ވަކި ކުރެވޭނެއެވެ. އޭގެ ތެރޭގައި އެހެން މީހުންނަށް ހިދުމަތް ދޭއިރު ސިޔާސީ ފިކުރާ ގުޅުވައިގެން ތަފާތުކުރުން ގެންގުޅުން ހިމެނެއެވެ.\nނަމަވެސް ރަސްމީ މަސައްކަތު ނޫން ގަޑިތަކުގައި ސިޔާސީ ހަރަކާތްތަކުގައި ބައިވެރިވުމަށް އެއްވެސް ހުރަހެއް ނޯންނާނެއެވެ.\nމި ގަވާއިދު އިސްލާހު ކުރުމުގެ ކުރިންވެސް، ސިޔާސީ އެކި ކަންތައްތަކާ ގުޅިގެން ހުރިހާ ސަރުކާރަކުންވެސް މުވައްޒަފުން ވަކި ކޮށްފައިވާއިރު، އެކަމާ ގުޅިގެން ހުރިހާ ސަރުކާރަކަށްވެސް ފާޑުކިއުންތައް އަމާޒުވެއެވެ.\nހަބަރު ސިވިލް ސާވިސް ސިޔާސީ\nތީ މިވެރިންގެ ވިސްނުމެއްނޫ އެއީ އެވެރިން ކުރީ ސަރުކާރުގެ ކަމެއް


ހަވީރު ވިއްކާލުން މަޑުޖައްސާލުމަށް އަމުރުކޮށްފި\nރިލްވާން މޫސާ 19 މެއި 2013\nވަކި ގޮތެއް ކަނޑައެޅެންދެން ހަވީރުގެ އިދާރާ ވިއްކާނުލުމަށް ސިވިލްކޯޓުން އަމުރުކޮށްފިއެވެ. ސިވިލް ކޯޓުން މިގޮތަށް އަމުރުކޮށްފައިވަނީ ހަވީރު ނޫސް އެޖެންސީގެ ދަށުން ކުރާ ވިޔަފާރިތައް ވިއްކުން ވަގުތީގޮތ...\nހަވީރު ނޫހާއި "ހަވީރު ނިވްސް އެޖެންސީ"އާ ދެމެދު އޮތީ ކޮން ގުޅުމެއްކަން ސާބިތުކޮށް ނުދެވޭ: ސުއޫދު\nއަހްމަދު އާޒިފް 16 މެއި 2013\nހަވީރު ނޫހާއި "ހަވީރު ނިވުސް އެޖެންސީ"އާ ދެމެދު އޮތީ ކޮން ގުޅުމެއްކަން ދައުވާ ކުރާ ފަރާތްތަކަށް ސާބިތުކޮށްދެވިފައި ނުވާކަމަށް ހަވީރު ނޫހުގެ ޗެއާމަން ޑރ. މުހައްމަދު ޒާހިރު ހުސައިންގެ ގާނޫނީ ވަކީލު ހުސް...


ކޯވިޑް-19 : ކޯޓު އަމުރެއްގެ ދަށުން އޮސްޓްރިއާ މީހަކު ކަރަންޓީނުކޮށްފި ކޯވިޑް-19 : ކޯޓު އަމުރެއްގެ ދަށުން އޮސްޓްރިއާ މީހަކު ކަރަންޓީނުކޮށްފި\nކޯވިޑް-19 : ކޯޓު އަމުރެއްގެ ދަށުން އޮސްޓްރިއާ މީހަކު ކަރަންޓީނުކޮށްފި\nފުލުހުން މާލޭގެ މަގުތަކުގައި ޙަރަކާތްތެރިވަނީ - ފޮޓޯ: މުޙައްމަދު ވަޙީދު / ޕީއެސްއެމް ނިއުސް\nރާޢްޖޭގައި ކަރަންޓީން ފެސިލިޓީއަށް ދާން ދެކޮޅުހެދި އޮސްޓްރިއާ ރައްޔިތަކު ކަރަންޓީން ފެސިލީޓީއެއްގައި ބަންދުކުރުމުގެ އަމުރެއް ސިވިލްކޯޓުން ނެރެފިއެވެ.\nމިއީ މިފަދަ އަމުރެއް ސިވިލް ކޯޓުން ނެރުނު ތިން ވަނަ ފަހަރެވެ. އަދި ބިދޭސީއެއްގެ މައްޗަށް މިފަދަ އަމުރެއް ނެރުނު ފުރަތަމަ ފަހަރެވެ. އާންމު ސިއްހަތުގެ ކުއްލި ނުރައްކަލު ހާލަތުގައި އަމުރަށް ކިޔަމަން ނުވި3ދިވެއްސަކު މިމަހުގެ 20 އަދި 26 ވަނަ ދުވަހު ކޯޓު އަމުރެއްގެ ދަށުން ކަރަންޓީން ފެސިލިޓީއަށް ގެންގޮސްފައިވެއެވެ.\nމާލެއިން ނުވަތަ ރާއްޖޭގެ އެހެން ރަށަކުންވެސް މީހުން ކަރަންޓީނަށް ގެންދަން ނިންމައި އެކަން އަންގަނީ ކޯވިޑް-19ގެ އަލާމާތްތަކެއް ހުރުމުން ނުވަތަ ކޮންޓެކްޓް ޓްރޭސިންގެ ތެރެއިން ބަލި ހުރިމީހަކާއި ދިމާވެފައިވާކަން އެނގިފައިވާ މީހުންނެވެ. ކޯވިޑް-19ގެ ޙާލަތާއި ގުޅިގެން ރާއްޖޭގައި އާންމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކުރެއްވީ އާއްމު ސިއްޙަތުގެ ރައްކާތެރިކުރުމާބެހޭ ޤާނޫނުގެ ދަށުންނެވެ. ކޯވިޑް-19 ގެ މިހާލަތުގައި މިފަދަ މައްސަލަތަކުގައި ކޯޓު އަމުރު ނެރުއްވާނެގޮތުގެ އުސޫލެއް ވަނީ ކަނޑައަޅާފައެވެ.\nކޯޓު އަމުރެއްގެ ދަށުން ބިދޭސީއަކު ކަރަންޓީން ފެސިލިޓީއަށް ގެންގޮސްފައިވާއިރު، ކޯވިޑް-19 އިން ރައްކާތެރިވުމަށް އަޅަމުންދާ ފިޔަވަޅުތަކާއެކު މިހާރު މޮނިޓަރިންގްއަށް ލާފައިވާ ކުޅުދުއްފުށި ސިޓީއަށް ހުއްދައަކާއި ނުލާ އަރަން އުޅުނު2މީހަކު ރޭގެ ވަގުތެއްގައު ވަނީ ހައްޔަރުކޮށްފައެވެ\nއާންމު ސިއްޙަތުގެ ކުއްލި ނުރައްކަލުގެ ޙާލަތު އިއުލާންކޮށްފައިވަނިކޮށް މި ދެ މީހުން ކުޅުދުއްފުށި ސިޓީއަށް އަރަން މަސައްކަތްކޮށްފައިވަނީ، ކެނޯއެއްގައި އައިސް އެ ސިޓީގެ އެއަރޕޯޓްކައިރިންނެވެ. މި މައްސަލައިގައި ހައްޔަރުކޮށްފައިވަނީ 21 އަހަރުގެ ފިރިހެނަކާއި 28 އަހަރުގެ ފިރިހެނެއްކަމަށް ފުލުހުން ވިދާޅުވިއެވެ.\nމީގެ ކުރިންވެސް ކުޅުދުއްފުށި ސިޓީއަށް ކެނޯއެއްގައި ގޮސް އަރަން އުޅުނު ބަޔަކު ހަމަ އެ ސަރަހައްދުން ހައްޔަރުކޮށްފައިވެއެވެ. އެފަހަރު ހައްޔަރުކޮށްފައިވަނީ ހދ. ނޮޅިވަރަންފަރުން ކުޅުދުއްފުށި ސިޓީއަށް އަރަން މަސައްކަތް 23 އަހަރުގެ ފިރިހެނަކާއި، 30 އަހަރުގެ ފިރިހެނެކެވެ.\nވަކިގޮތެއް އަންގަންދެން ޒަރޫރީ ބޭނުމެއްގައި ނޫނީ މާލެ، ވިލިމާލެ، ހުޅުމާލެ ފިޔަވައި ރާއްޖޭގެ އެއްރަށުން އަނެއް ރަށަށް ދަތުރުކުރުން ހުއްޓައިލުމަށް ޑިރެކްޓަރ ޖެނެރަލް އޮފް ޕަބްލިކް ހެލްތު ވަނީ އަމުރުކުރައްވާފައެވެ. މިޙާލަތުގައި، ރައްޔިތުންނަށް ބޭނުންވާ ކާބޯތަކެއްޗާއި އެނޫންވެސް ޒަރޫރީ ތަކެތި ފޯރުކޮށްދިނުމުގެ މަސައްކަތް، ލޯކަލް ކައުންސިލްތަކާއި ކަމާބެހޭ އިދާރާތައް ގުޅިގެން ވިލަރެސްކުރުމަށްވެސް ޑިރެކްޓަރ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު ވަނީ އަންގަވާފައެވެ.


Argentina aai Brazil adhi Ecuador Molhuvejje - Hali News\nއާޖެންޓީނާ އާއި ބްރެޒިލް އަދި އިކްއެޑޯ މޮޅުވެއްޖެ\nވޯލްޑް ކަޕް ކޮލިފައިން ސައުތު އެމެރިކާ ޒޯނުގައި މަޝްހޫރު ބްރެޒިލާއި އާޖެންޓީނާ އަދި ވަރުގަދަ އުރުގުއޭ ސިއްސުވާލުމަށްފަހު އިކްއެޑޯ ރޭ މޮޅުވެއްޖެއެވެ.\nއާޖެންޓީނާ މޮޅުވީ ބޮލީވިއާގެ ދަނޑުގައި ވަރަށް ވާދަވެރި ކުޅުމަކަށްފަހު 2-1 އިންނެވެ. ބޮލީވިއާއަކީ ކަނޑުގެ ލޮނުގަނޑަށްވުރެ ފަސްހާސް މީޓަރު އުސް ގައުމެއް ކަމަށްވުމުން ބޮލީވިއާގެ ދަނޑުގައި އެޓީމު ބަލިކުރުމަކީ އެއްވެސް ގައުމަކަށް ވަރަށް އުނދަގަލުން ނޫނީ ނުކުރޭ ކަމެކެވެ. މެޗުގެ ފުރަތަމަ ލަނޑު 24 ވަނަ މިނެޓުގައި ކާމިޔާބުކޮށް ކުރި ހޯދީވެސް ބޮލީވިއާއިންނެވެ. މިލަނޑު ކާމިޔާބު ކޮށްދިނީ މާސެލޯ މާޓިންސްއެވެ. އާޖެންޓީނާއިން އެއްވަރު ކުރީ 45 ވަނަ މިނެޓުގައި ފޯވާޑް ލައުރާޓޯ މާޓިނޭޒްއެވެ. މިއީ 2016 ގެ ފަހުން ވޯލްޑް ކަޕް ކޮލިފައިން މެޗެއްގައި ކެޕްޓަން ލިއޮނަލް މެސީ ނޫން އެހެން ކުޅުންތެރިޔަކު އާޖެންޓީނާއަށް ކާމިޔާބު ކޮށްދިން ފުރަތަމަ ލަނޑެވެ. އާޖެންޓީނާއިން ލީޑް ނެގީ މެޗުގެ ދެވަނަ ހާފުގެ 79 ވަނަ މިނެޓުގައި އިޓަލީގެ ލާޒިއޯގައި މިސީޒަނުގައި ރަނގަޅު ކުޅުމެއް ދައްކަމުން އަންނަ ވިންގަރ ޖޯކުއިން ކޮއްރިއާއެވެ.\nވޯލްޑް ކަޕުގެ ތާރިހުގައި އެންމެ ކާމިޔާބު ގައުމު ކަމުގައިވާ ބްރެޒިލުން ޕެރޫގެ މައްޗަށް ކުރި ހޯދީ ފޯރިގަދަ ކުޅުމަކަށްފަހު ނޭމާގެ ހެޓްރިކާއެކު 4-2 އިންނެވެ. ނޭމާ ކާމިޔާބު ކުރި ތިންލަނޑުގެ ތެރެއިން ފުރަތަމަ ދެލަނޑަކީ ޕެނަލްޓީއަކުން ކާމިޔާބު ކުރި ދެލަނޑެވެ. އަނެއްލަނޑު ޖެހީ މެޗުގެ އިތުރު ވަގުތުގައެވެ. ބްރެޒިލަށް ދެންލަނޑު ޖަހައިދިނީ ރިޗަލްސަންއެވެ. މިމެޗުގެ ހަވަނަ މިނެޓުގައި ލަނޑު ޖަހައި ލީޑް ނެގީ ޕެރޫއިންނެވެ. ބްރެޒިލުން އެއްވަރު ކުރުމުން ދެވަނަ ފަހަރަށްވެސް ޕެރޫއިން ލީޑް ނެގިއެވެ. މެޗު ހޫނު ވެގެންދިޔައީ 83 ވަނަ މިނެޓުގައި ބްރެޒިލަށް ޕެނަލްޓީއެއް ދިނުމުންނެވެ. މިހަމަނުޖެހުން ތަކުގެ ތެރޭގައި ރެފްރީ ވަނީ ޕެރޫގެ ދެކުޅުންތެރިންނަށް ރަތްކާޑް ދައްކާ ދަނޑުން ފޮނުވާލާފައެވެ.\nއިކްއެޑޯއިން ވަރުގަދަ އުރުގުއޭގެ މައްޗަށް ކުރި ހޯދީ އަމިއްލަ ދަނޑުގައި 4-2 އިންނެވެ. މީގެ ތެރެއިން ދެލަނޑު ކާމިޔާބު ކޮށްދިނީ މައިކަލް އެސްޓްރާޑާއެވެ. އަނެއް ދެލަނޑު ކާމިޔާބު ކޮށްދިނީ މޮއިސެސް ކައިސެޑޯ އާއި ގޮންޒާލޯ ޕްލާޓާއެވެ. އުރުގުއޭގެ ދެލަނޑު ކާމިޔާބު ކޮށްދިނީ މެޗު ނިމެން ދިހަ މިނެޓަށްވެފައި ވަނިކޮށް ލިބުނު ދެޕެނަލްޓީން ތަޖުރިބާކާރު ފޯވާޑް ލުއިސް ސްއަރޭޒްއެވެ.\nވޯލްޑް ކަޕް ކޮލިފައިންގައި ސައުތު އެމެރިކާ ޒޯނުގައި މިހާތަނަށް ކޮންމެ ގައުމަކުން ދެމެޗް ކުޅެފައިވާއިރު6ޕޮއިންޓާއި ފައިދާ7ލަނޑާއެކި އޮތީ ބްރެޒިލްއެވެ. ދެވަނައިގައި6ޕޮއިންޓާއި ފައިދާ ދެލަނޑާއެކު އޮތީ އާޖެންޓީނާއެވެ. ހަތަރު ޕޮއިންޓާއެކު ތިންވަނައިގައި އޮތީ ކޮލަމްބިއާއެވެ. ހަމަމިއަދަދަށް ޕޮއިންޓް ހޯދައިގެން ހަތަރު ވަނައިގައި އޮތީ ޕެރަގުއޭވެ.\nވޯލްޑް ކަޕް ކޮލިފައިންގައި ސައުތު އެމެރިކާ ބައްރުގައި ދެން މެޗުތަކަށް ކުޅޭނީ އަންނަ މަހުގެ 12 ވަނަ ދުވަހުއެވެ.


Dhuvaafaru magu hedhumuge project havaalukuree rangalhah: Aslam - vNews.mv\nދުވާފަރުގެ މަގު ހެދުމުގެ އިތުރު މަސައްކަތްތައް ހަވާލުކުރީ ރަނގަޅަށް: އަސްލަމް\nރިފާޢަތު Male' | 04 November 2020, 11:52\nދުވާފަރުގެ މަގު ހެދުމުގެ ޕްރޮޖެކްޓަށް އިތުރު މަސައްކަތް ހަވާލުކުރި އިރު އެ ޕްރޮޖެކްޓުގެ މަސައްކަތުގެ އެކްފާޓް ލޭޔަރގެ އޭބީސީ ލެވެލްގެ މަސައްކަތް އޮތީ ނިމިފައި ކަމަށް ޕްލޭނިން، ހައުސިން އެންޑް އިންފްރާސްޓްރަކްޗާ މިނިސްޓަރު މުހައްމަދު އަސްލަމް ވިދާޅުވެއްޖެއެވެ.\nމިނިސްޓަރ މިހެން ވިދާޅުވީ ކޮވިޑް-19 އާއި ގުޅިގެން ޕްރޮޖެކްޓްތަކުގައި ސޮއިކުރުން މަޑުޖައްސާލައިފައިވާ ވަގުތެއްގައި ތިރީސްހަތް މިލިއަން އަށްލައްކަ ހަތްދިހަ އެއްހާސް ހައްސަތޭކަ އަށްޑިހަ ހަ ރުފިޔާ ޚަރަދުކުރާ ގޮތަށް އިސްކަމެއްދީގެން ބަޖެޓުގައި ހިމެނިފައިނުވާ ޕްރޮޖެކްޓެއްގައި ސޮއިކުރަން ޖެހެނު ސަބަބު އޮޅުން ފިލުވުމަށްޓަކައި ފޮނަދޫ ދާއިރާގެ މެމްބަރު މޫސާ ސިރާޖު ކުރެއްވި ސުވާލަށް ޖަވާބުދެއްވަމުންނެވެ.\nމެމްބަރު މިފަދަ ސުވާލެއް މިނިސްޓަރަށް އަމާޒުކުރެއްވީ ދުވާފަރުގެ މަގު ހެދުމުގެ ޕްރޮޖެކްޓުގައި ކުރިން ނުހިމެނޭ އިތުރު މަގުތަކެއްގެ މަސައްކަތް ހަވާލުކޮށްފައިވާ ވަގުތެއްގައެވެ.\nމިނިސްޓަރ ވިދާޅުވީ އެ މަސައްކަތް ކުރިއަށްގެންދަނީ އައު ޕްރޮޖެކްޓެއްގައި ސޮއިކޮށްގެން ކުރިއަށްގެންދާ މަސައްކަތެއްގެ ގޮތުގައި ނޫން ކަމަށެވެ. ދުވާފަރުގެ މަގު ހެދުމުގެ މަޝްރޫއަކީ ކުރިން ހިނގަމުން އައި ޕްރޮޖެކްޓެއް ކަމަށާއި އެގޮތުން 13 މަގެއް ހެދުމަށް އޮތީ ކަނޑައެޅިފައި ކަމަށް މިނިސްޓަރ ވިދާޅުވިއެވެ. އެ 13 މަގު ހެދުމުގެ މަސައްކަތަކީ ކުރީ ސަރުކާރުން ކުރަން ފަށާފައިވާ މަސައްކަތެއް ކަމަށާއި ނަމަވެސް އެ ރަށުގެ މަގުތަކުގެ މައްސަލަ ހައްލުނުވާނެ ކަމަށް ސަރުކާރަށް ފެންނާތީ އިތުރު9މަގެއްގެ މަސައްކަތް އެ ޕްރޮޖެކްޓްގެ ތެރެއަށް ގެންދިޔައީ ކަމަށް މިނިސްޓަރ ވިދާޅުވިއެވެ.\nއިތުރު މަސައްކަތް ހަވާލުކުރި އިރު އެ ޕްރޮޖެކްޓުގެ މަސައްކަތުގެ އެކްފާޓް ލޭޔަރގެ އޭބީސީ ލޭޔަރގެ މަސައްކަތް އޮތީ ނިމިފައި ކަމަށާއި އަދި ކާބް ޖެހުމުގެ މަސައްކަތް އޮތީ އެއްކޮށް ނިމިފައި ކަމަށްވެސް މިނިސްޓަރ ވިދާޅުވިއެވެ.\nއެސްފާޓް ސާފޭސް ކުރާ ހިސާބަށް މަސައްކަތް އޮތީ ގޮސްފަ. އެހެންކަމުން މަސައްކަތުގެ ޕްރޮގްރެސް 82 އިންސައްތައަށް ނިމިފައިވާތީ ދެން އިތުރަށް ހުރި މަސައްކަތް އެއާއި އެކީ ގުޅުވައިގެން ކުރިއަށްގެންދިޔުން ކަމަށް ފެންނާތީ އެ މަސައްކަތް ހަވާލުކުރީ."\nޕްލޭނިން މިނިސްޓަރ އަސްލަމް\nބަޖެޓުގައި ހިމަނާފައިވާ ނުވާ މަސައްކަތް ކުރުމުގައި ގެންގުޅޭ އުސޫލާއި ގުޅޭގޮތުން ވާހަކަ ދައްކަވަމުން މިނިސްޓަރ ވިދާޅުވީ ބަޖެޓުގައި ނުހިމެނި ހުންނަ މަސައްކަތްތައް ކުރަނީ އެމަޖެންސީ ހާލަތެއް މެދިވެރިވުމުން ސަރުކާރުގެ ކަމާބެހޭ ވުޒާރާތަކުން އެގޮތަށް އެކަން ކުރުމަށް ނިންމުމުން ކަމަށެވެ. އަދި ދުވާފަރުގައި މިހާރު ހިނގަމުންދާ މަސައްކަތްވެސް ކުރަމުން އަންނަނީ ބަޖެޓު ކޯޑުގެ ތެރެއިން އެ ޕްރޮޖެކްޓުގެ އެކްޓެންޝަނެއްގެ ގޮތުގައި ކަމަށެވެ.\nދުވާފަރު ރާއްޖެ މިނިސްޓްރީ އޮފް ނެޝަނަލް ޕްލޭނިން، ހައުސިން އެންޑް އިންފްރާސްޓްރަކްޗަރ މުހައްމަދު އަސްލަމް


Vaki bayakaa zaatheeve jassaalaigen ulheykah nuvisnan: Qasim | ThePress\n18 October 2019, 22:59\nކަމެއް ނިމި ދިއުމުގެ ކުރިން، ސަބަބުގައި ހިފައިގެން މަސައްކަތް ކުރަން ޖެހޭނެ: ގާސިމް\nޖުމްހޫރީ ޕާޓިގެ ލީޑަރު ގާސިމް އިބްރާހިމް / ފޮޓޯ: ދަ ޕްރެސް\nވަކި ބަޔަކާ ޒާތީވެ ޖައްސާލައިގެން އުޅެން ނުވިސްނަވާ ކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހިމް ވިދާޅުވެއްޖެއެވެ.\nވީޓީވީ ޕްރޮގްރާމެއްގައި ވާހަކަ ދައްކަވަމުން ގާސިމް ވިދާޅުވީ، ޖުމްހޫރީ ޕާޓީ ހަރަކާތްތެރިކޮށް ނޫޅެނީ ނޫން ކަމަށާއި، ހަގީގަތުގައި އެ ޕާޓީން ކުރާ މަސައްކަތަަކީ މާ ބޮޑަށް 'އާންދޮގޭ' ކިޔައިގެން ކުރާ މަސައްކަތެއް ނޫން ކަމަށެވެ. ގާސިމް ވިދާޅުވީ، ޖުމްހޫރީ ޕާޓީއަކީ މެދު މިންވަރެއްގައި ހިފަހައްޓައިގެން ރައްޔިތުންނަށް ފައިދާއާއި މަންފާ ލިބޭ ގޮތަށް ކަންތައްތަކެއް ކުރަމުން ދާ ޕާޓިއެއް ކަމަށެވެ.\nވަކި ބަޔަކާ ޒާތީވެ ޖައްސާލައިގެން އުޅުމުގެ ބަދަލުގައި މެދު މިންވަރެއްގައި ކުރާ މަސައްކަތްތަކެއް ކުރަމުން ދާ ކަމަށް ގާސިމް ވިދާޅުވިއެވެ. އެގޮތުން ގައުމު ކުރިއެރުވުމަށާއި، ގައުމުގެ ހެވާއި ލާބައާއި އިންސާނިއްޔަތަށާއި ގައުމުގެ އިގްތިސޯދާއި އިޖުތިމާއީ އަދި ސިއްހީ ދާއިރާތައް ކުރިއެރުވުމަށް މަސައްކަތް ކުރައްވަމުން ގެންދަވާ ކަމަށް ގާސިމް ވިދާޅުވިއެވެ.\n"އަޅުގަނޑުމެން [ޖުމްހޫރީ ޕާޓީއަކީ] އަޚި މެދު މިންވަރެއްގައި ކަންތައްތައް ހިފަހައްޓައިގެން ރައްޔިތުންނަށް ފައިދާއާއި މަންފާ ލިބޭ ގޮތަށް ކަންތައް ކުރަން. ވަކިބަޔަކަށް ޒާތީވެ ޖައްސާލައިގެން އުޅުމުގެ ބަދަލުގައި ނުވަތަ ވަކި ބަޔަކަށް ޖައްސާލައިގެން އުޅުމުގެ ނިޔަތް ދޫކޮށްލާފައި އަޅުގަނޑުމެން މި ދެންނެވި މެދު މިންވަރެއްގައި ކުރާ މަސައްކަތްތަކެއް މި ކުރަން"\nގާސިމް ވިދާޅުވީ، މިއަދު އިސްލާހުތަކެއް ގެންނަން ޖެހޭ ކަން ދަނެގެން މިހާރު މިގެންނަ އިސްލާހުތައް ގެނައުމަށް ރައްޔިތުންގެ އެއްބާރުލުން ބޭނުންވާ ކަމަށާއި، ގައުމު އަދި އިތުރަށް ކުރިއަށް ގެންގޮސް އިތުރަށް ހަރުދަނާކޮށް ކަންތައްތައް ކުރެއްވުމަށް ބޭނުންވެލައްވާ ކަމަށް ގާސިމް ވިދާޅުވިއެވެ. މީގެ އިތުރުން 'ސަބަބެއް މެދުވެރިވެގެން' ބައެއް ކަންކަން ހިނގާ ކަމަށާއި ސަބަބުގައި ހިފައިގެން، އެ ކަމެއް ވެ ނިމިދިއުމުގެ ކުރިން ރައްޔިތުން މަސައްކަތް ކުރަންޖެހޭ ކަމަށް ގާސިމް ވިދާޅުވިއެވެ.\nކާބަފައިން މިހާ ހިސާބަށް ގައުމު ގެނެސްދިން ގޮތަށް، އަންނަން އޮތް ޖީލަށް މި ގައުމު އަމާނާތްތެރިކަމާއެކު ރައްދުކޮށް ދިނުމަކީ ވާޖިބެއް ކަމުގައި ގާސިމް ވިދާޅުވިއެވެ.\n"ރައްޔިތުންނޭ ހޭއަރާފައި ތިބެއްޗޭ. އަބަދުވެސް ކަމެއްވެ ނިމި ދިޔައިމަ ރޯކަށް ތިބޭނެ ކަމެއް ނެތޭ. އޭގެ ކުރިން ހޭއަރައިގެން ތިބޭށޭ. ވަގުތު ޖެހުނީމަ މަރުވެގެންދާ ފަދައިން ކޮންމެ ކަމެއްވެސް ނިމިގެން ދާނެ. ސަބަބު މެދުވެރިވެގެން އަބަދުވެސް ކަންތައްތައް މި ހިނގަނީ. އެހެންވީމަ ސަބަބުގައި ހިފައިގެން މަސައްކަތް ކުރަން ޖެހޭނީ. ކަމެއްވެ ނިމިދިއުމުގެ ކުރިން."\nމިހާރުވެސް ސަރުކާރުން ވަރަށް ރަނގަޅު ކަންތައްތަކެއް ކުރާކަން ފާހަގަ ކުރައްވާ ގާސިމް ވިދާޅުވީ، ރައީސް އިބްރާހިމް މުހައްމަދު ސޯލިހަކީ ވިސްނުންތެރިކަމާއި ކެތްތެރިކަމާ އެކު މަސައްކަތް ކުރައްވާ ބޭފުޅެއް ކަމަށެވެ. އެހެންކަމުން، އޭނާއަށް ވެސް އަދި ރައްޔިތުންނަށްވެސް އެންމެ ފަހި ގޮތްތަކަށް ރައީސް ސޯލިހު ކަންތައްތައް ކުރައްވާނެ ކަމަށް ގަބޫލުފުޅު ކުރައްވާ ކަމަށް ގާސިމް ވިދާޅުވިއެވެ.\nމީގެ ކުރިންވެސް ގާސިމް ވާހަކަ ދައްކަވަމުން ވަނީ މި ސަރުކާރަށް ތައުރީފު ކުރައްވައިފައެވެ. އެގޮތުން މި ސަރުކާރު ވައްޓާ ނުލެވޭނެ ކަމަށާއި ރާއްޖޭގައި ވެރިކަން ކުރުމުގެ ނިޒާމު ވެސް ބަދަލުކުުރުމުގެ ފުރުސަތު ނުދެއްވާނެ ކަމަށާއި ރައީސް ސޯލިހުގެ ސަރުކާރުން ފެންނަނީ ގާނޫނީ އިމުގެ ތެރެއިން މަސައްކަތް ކުރަމުންދާ މަންޒަރު ކަމަށާއި ޖޭޕީގެ ފުރިހަމަ ތާއީދު ސަރުކާރަށް އޮންނާނެ ކަމަށް ގާސިމް ވިދާޅުވެފައި ވެއެވެ.\nގާސިމް އިބްރާހިމް ސިޔާސީ ޖޭޕީ


ކުޑަކުދިންގެ ‘ސުޖޫދު’ ނަމާދު ވޯކްޝޮޕް މިފަހަރު ފުވައްމުލަކުގައިމިކަލް ނޫސް\nކުޑަކުދިންގެ ‘ސުޖޫދު’ ނަމާދު ވޯކްޝޮޕް މިފަހަރު ފުވައްމުލަކުގައި\n5 ޖުލައި 2018, 7:27 |\nމާލޭގެ ޖަމުޢިއްޔާއެއް ކަމުގައިވާ، ޕީސްފައުންޑޭޝަނުން ކުޑަކުދިންނަށް އަމާޒުކޮއްގެން ނަމާދު ވޯކްޝޮޕެއް ބޭއްވުމަށް ދަނީ ތައްޔާރުވަމުންނެވެ. މިވޯކްޝޮޕް ބޭއްވުމަށް ހަމަޖެހިފައިވަނީ، ރާއްޖޭގެ ދެސަރަޙައްދެއްގައެވެ. އެއީ މާލެ އާއި ފުވައްމުލަކުގައެވެ. މިވޯކްޝޮޕް ފުވައްމުލަކުގައި ބޭއްވުމަށް ހަމަޖެހިފައިވަނީ، ގާޑިއަން އެސޯސިއޭޝަނާއި އައިޑިއަލް ސްކޫލާއި ގުޅިގެނެނެވެ.\n“ސުޖޫދް” ގެ ނަމުގައި ބާއްވާ މި ވޯކްޝޮޕްގެ ހުށައަޅައި ދެއްވާނީ އޮސްޓްރޭލިއާގެ ޢިލްމުވެރިއެއް ކަމަށްވާ އައްޝައިހް ނަސީމް އެވެ. މި ހިނގާ ޖުލައި 13 އަދި 14 ގައި މި ހަރަކާތް ފުވައްމުލަކުގައި ކުރިޔަށް ގެންދަން ހަމަޖެހިފައިވާ ކަމުގައި ޕީސް ފައުންޑޭޝަނުން ހާމަކުރެ އެވެ.\n2017 ވަނަ އަހަރު ގިނަ ބައެއްގެ ތަރުހީބު ލިބިގެންދިޔަ މި ވޯރކްޝޮޕަކީ އިސްލާމްދީނު އެއް ތަނބު ކަމުގައިވާ ނަމާދާ ބެހޭގޮތުން ގިނަގުނަ މަޢުލޫމާތުތަކެއް ލިބިގެންދާނެ ވޯކޮޝޮޕެކެވެ. މި ވޯކްޝޮޕް ގެ އަމާޒަކީ ނަމާދުގެ މުހިންމުކަމާ ނަމާދު ކުރާނޭ ގޮތާ އަދި ނަމާދާ ގުޅުންހުރި އެހެނިހެން ބައެއް ޙުކުމްތަށް ކުދިންނަށް ދަސްކޮށްދީ އަށަގެންނެވުމެވެ.\nސުޖޫދް ވޯކްޝޮޕް ކުރިޔަށް ގެންދަން ހަމަޖެހިފައި ވަނީ ކުދަކުދިން ޝައުގުވެރިވާފަދަ ހަރަކާތް ތަކާއެކުގައި ކަމަށާއި އެގޮތުން މި އިވެންޓްގެ ބައެއް ހަރަކާތްތަށް ކުލާސްރޫމް ތަކުގައި ކުރިއަށް ދާއިރު އަނެއްބައި ޝެޝަން ކުރިޔަށްދާނީ އައުޓް ޑޯރ ގައި ކަމުގައިވެސް އެ ފައުންޑޭޝަނުން ހާމަކުރެ އެވެ.\nއެ ފައުންޑޭޝަނުން ހާމަކޮށްފައިވާގޮތުގައި މި ވޯކްޝޮޕް ޚާއްޞަކޮށްފައިވާ ޢުމުރުފުރާ އަކީ 10 އަހަރާއި 12 އަހަރާ ދެމެދުގެ އަންހެން އަދި ފިރިހެން ކުދިންނަށެވެ. ބައިވެރިވުން މިހާރު ވަނީ ހުޅުވާލެވިފައެވެ. އަދި ފުވައްމުލަކުގެ ބައިވެރިންނަށް މި ވޯކްޝޮޕްގެ ފީ އަކީ -/150 ރުފިޔާ އެވެ.\nމި ވޯކްޝޮޕްގައި ރެޖިސްޓްރީ ކުރުމަށް SUJ ޖެއްސަވުމަށް ފަހު 7341781 އަށް އެސް.އެމް.އެސް ކުރެއްވުން ޕީސް ފައުންޑޭޝަނުން އެދެ އެވެ. އަދީ މި އެވެންޓާބެހޭ އިތުރު މައުލޫމާތު -www.peace.mv/sujood-2018އިން ލިބިވަޑައި ގަންނަވާނެ ކަމުގައިވެސް އެ ފައުންޑޭޝަނުން ހާމަކުރެ އެވެ. މި ވޯރކްޝޮޕް ފުވައްމުލަކުގެ އިތުރުން ޖުލައި 20 އަދި 21 ގައި މާލޭގެ އިސްލާމީ މަރުކަޒު ހޯލުގައިވެސް ހިންގާގޮތަށް ވަނީ ހަމަޖެހިފައެވެ.\nއޮސްޓްރޭލިއާއަށް އުފަން ޝެއިހް ނަސީމަކީ ސްވިޒަރލޭންޑް، ފިޖީ އަދި މެލޭޝިއާ ފަދަ ޤައުމުތަކުގައި ޒުވާނުންނަށް ހިންގޭ އެކި އެކި އިވެންޓުތަކުގައި ވަރަށް ބޮޑަށް ހަރަކާތްތެރިވެލައްވާ ބޭފުޅެކެވެ. ސަޢޫދީ އަރަބިޔާގެ އިސްލާމިކް ޔުނިވަރސިޓީ އޮފް މަދީނާ އިން އިސްލާމިކް ލޯ ކިޔަވައިވިދާޅުވެގެން ހުންނެވި ޝެއިހް ނަސީމް މިވަގުތު މަސައްކަތް ކުރައްވަމުން ގެންދަވަނީ އިސްލާމިކް ކޮލެޖް އޮފް އޮސްޓްރޭލިއާގައެވެ. މީގެ އިތުރުން ޝެއިހް ނަސީމަކީ އެތައް ތަޢުލީމީ އަދި އެހެނިހެން ޖަމިއްޔާތަކުގައި މަސައްކަތް ކުރައްވާ ބޭފުޅެކެވެ.


BREAKING: Miadhu Raajje In 109 Meehaku Covid-19 Ah Fassi Vejje - Vaguthu\nމިއަދު ރާއްޖެއިން 109 މީހަކު ކޮވިޑް-19 އަށް ފައްސިވެއްޖެ\nމިއަދު ރާއްޖެއިން އިތުރު 109މީހަކު ކޮވިޑް-19 އަށް ފައްސިވެއްޖެ އެވެ.\nމިއަދު ރާއްޖެއިން ކޮވިޑް-19 އަށް ފައްސިވި މީހުންގެ ތެރެއިން 78 މީހަކު ފައްސިވެފައި ވަނީ މާލެ އިންނެެވެ. އަދި 11 މީހަކު ފައްސިވެފައި ވަނީ އަތޮޅު ތެރެއިންނެވެ. އަދި ރިސޯޓްތަކުން 20 ވޭދަނަ ފެނިފައި ވެއެވެ.\nރާއްޖެއިން ކޮވިޑް-19 ޖެހޭ މީހުންގެ އަދަދުތައް އަނެއްްކާވެސް އިތުރުވެފައިވާއިރު، ބައެއް ފަރާތްތަކުން ގެންދަނީ ފިޔަވަޅުތައް ވަރުގަދަ ކުރުމަށް ގޮވާލަމުންނެވެ.\nކޮވިޑް-19 އާ ގުޅިގެން މާލޭގައި އަޅާފައިވާ ފިޔަވަޅުތަކަށް ލުއިތައް ދޭން ފެށި ފަހުން ކޮވިޑް-19 ވޭދަނަތައް 100 އަށްވުރެ މައްޗަށް އަރަން ފެށީ އިއްޔެ އެވެ.\nއިއްޔެ 108 މީހަކު ވަނީ ކޮވިޑް-19 އަށް ފައްސިވެފައެވެ.\nމިހާރު ރާއްޖެއިން ކޮވިޑް-19 އަށް ފައްސިވި މީހުންގެ އަދަދު ވަނީ 15102 އަށް އަރާފައެެވެ.\nމިއަދު 109 މީހަކު ކޮވިޑް-19 އަށް ފައްސިވެފައި ވަނީ 4742 ސުންކު ނަގައިގެންނެވެ.\nރާއްޖެއިން ކޮވިޑް-19 އަށް ފައްސިވި މީހުންގެ ތެރެއިން މިހާރު ފަރުވާދެމުން ދަނީ 1160 މީހަކަށެވެ. ބަލިން ރަނގަޅުވެފައި ވަނީ 13884 މީހެކެވެ.\nރާއްޖެއިން ކޮވިޑް-19 އަށް ފައްސިވި މީހުންގެ ތެރެއިން 51 މީހަކު ވަނީ މަރުވެފައެވެ. އަދި ރާއްޖެއިން ނިޔާވި ހަތް މީހަކު ވަނީ ކޮވިޑް-19 އަށް ފައްސިވެފައެވެ. ނަމަވެސް އެއީ އެ ބަލީގައި މަރުވި މީހުންގެ ގޮތުގައި ކަނޑައަޅާފައެއް ނުވެއެވެ.\nޖެނުއަރީ 25, 2021 22:41\nސުކޫލުތައް ބަންދު ނުކުރާތި ނޭފަތުކުރިއައް ފެނރިއަސް ސުކޫލުތައް ބަންދުްކޮއްފީޔާ ދޮން ކުދިން ނުގެނެވޭނެ\nޖެނުއަރީ 25, 2021 22:54\nމމމި ވަނީ ސަރުކާރުން ބޭނުންވާގޮތް. މިކަނަތައްގަނޑިގެ ތެރޭގައި ރައްޔިތުން ބައިތިއްބައިގެން ސަރުކާރު ދަވާލު މަކީ ވެސް މިއަދު ސަރުކާރުގެ މަސްއޫލުވެރިންގެ ވިސްނު މެއް. ސަރުކާރުގެ އިސްވެރިން އެތިބެނީ ފިކޮޓަރީގަ. މިކަ މުގަ ހަނާވާނީ ނިކަ މެތި ރައްޔިތުން. ވެރިންގެ ދަރިން ސްކޫލަކަށްވެސް ނުފޮނުވާނެ.\nޖެނުއަރީ 25, 2021 23:29\nޖެނުއަރީ 26, 2021 04:28\nކެނެރީ ކައްޒާބުގެ އުދަގުލާހެދި\nމުޅި ގައުމު ލޮކްޑައުން ކޮއްލިޔަސް ކުއްލިއަކަށް ނޫން ބުނާނީ.... އޭރުން އެންމެ ފަގީރު މީހާވެސް މާލޭގައި ތާށިވެފަ ހުންނަން ޖެހޭނީ.... ކުރިޔާ ލާ ބުނީމަ އެ މީހެއްގެ ފަސްގަނޑަށް ދާން ވެސް އެނގޭނީ... މާލޭގަ އުޅެނީ ހުސް މުއްސަދިންނެތް ނޫން... ބޭސްފަރުވައަށް ގޮސް ވަރަށް ހާލުގަ އުޅޭ މީހުންވެސް އެބަތިބި ކަން ވިސްނާތި.....\nޖެނުއަރީ 26, 2021 08:26\nތީ ހުސްދޮގު ގަބޫލެއް ނުކުރަން ތީ މި ސަރުކާރުން ކުޅެމުންދާ ގޭމެއް


Partyge etherey ge koalhumeh gai Australia ge boduvazeeru magaamun...\nދުނިޔެ - އޮސްޓްރޭލިއާގެ ބޮޑުވަޒީރު\nޕާޓީގެ އެތެރޭގެ ކޯޅުމެއްގައި އޮސްޓްރޭލިއާގެ ބޮޑުވަޒީރު މަގާމުން ދުރުވެއްޖެ\nޕާޓީގެ އެތެރޭގައި ހުޅުކޮޅު ރޯވީ ތިމާވެށި ރައްކާތެރި ކުރުމުގެ މަސައްކަތް ޓާންބުލް ހުއްޓާލުމަށް ނިންމުމާއި ގުޅިގެން\nކ. މާލެ 25 އޯގަސްޓު 2018 | ހޮނިހިރު 19:51 1,985\nޓާންބުލް އަކީ ޕާޓީގެ އެތެރޭގެ ކޯޅުންގަނޑުގައި މަގާމުން ދުރުކުރި އޮސްޓްރޭލިއާގެ ހަތަރު ވަނަ ބޮޑު ވަޒީރު - ގެޓީ އިމޭޖާސް\nއޮސްޓްރޭލިއާގެ ބޮޑުވަޒީރު މެލްކޮމް ޓާންބުލްއާއި ޕާޓީގެ ގާނޫނު ހަދާ މަޖްލީހުގެ މެމްބަރުންގެ ދެމެދުގައިހިނގި ކޯޅުމެއްގައި ބޮޑުވަޒީރު އޭނާގެ މަގާމުން އަމިއްލައަށް ދުރުވެއްޖެއެވެ.\nބޮޑުވަޒީރުގެ މަގާމުން ދުރުވާން ޓާންބުލް ނިންމެވީ ތިމާވެށި ރައްކާތެރިކުރުމަށް ރާވައިފައިވާ މަސައްކަތް ހުއްޓާލުމަށް ނިންމުމާއެކު އޭނާއަށް ސަޕޯޓުކުރާ ގިނަ ބައެއްގެ ތާއީދު އަނބުރާ ގެންދިއުމުންނެވެ. އަދި އޭނާގެ ޕާޓީ ހިމެނޭގޮތަށް ގާނޫނު ހަދާ މަޖިލީހުގެ މެމްބަރުން، އޭނާ ބޮޑުވަޒީރުކަމުން ދުރުކުރަން ޖެހޭކަމަށް ބުނަމުން ދިއުމުންނެވެ.\nޕާޓީގެ ބައެއް މެންބަރުން ބާރު އަޅައިގެން ބޮޑުވަޒީރު ހޮވުމަށް ބޭއްވި ލީޑަޝިޕް ވޯޓްގައި ބޮޑުވަޒީރު ޓާންބުލް ވަނީ ބައިވެރި ނުވާން ނިންމަވާފައެވެ. އަދި އެ ވޯޓު ޓްރެޝަރާގެ މަގާމުގައި ހުންނެވި ސްކޮޓް މޮރިސަން ވަނީ ކާމިޔާބު ކުރައްވާފަ އެވެ. ބޮޑު ވަޒީރު ކަމަށް ދެން ވަޑައިގަންނަވާނީ އޭނާ އެވެ. ލީޑަރޝިޕް ވޯޓު ނަގާފައި ވަނީ ޕާޓީގެ ޕާލަމެންޓް މެންބަރުންގެ އަޣުލަބިއްޔަތުން އެކަމަށް އެދުމުންނެވެ.\nބޮޑުވަޒީރުގެ މަގާމަށް މޮރިސަންއާ ވާދަކުރެއްވީ ކުރީގެ ހޯމް އެފެއާޒް މިނިސްޓަރު ޕީޓާ ޑަޓޮންއާއެވެ. އެ ވޯޓު މޮރިސަން ކާމިޔާބު ކުރެއްވީ 45-40 ވޯޓުންނެވެ. ލީޑަރޝިޕް ވޯޓުގައި ފޮރިން މިނިސްޓަރު ޖޫލީ ބިޝޮޕް ވެސް ވާދަކުރެއްވި އެވެ. ނަމަވެސް ފަހު ބުރަށް އޭނާ ނުހޮވެއެވެ.\nޓާންބުލް އަކީ ޕާޓީގެ އެތެރޭގެ ކޯޅުންގަނޑުގައި މަގާމުން ދުރުކުރި އޮސްޓްރޭލިއާގެ ހަތަރު ވަނަ ބޮޑު ވަޒީރެވެ.


SunOnline: Ingireysi overseas territory thakugai hunna kunfunithakuge veringe mauloomaathu aamu kurany\nއިނގިރޭސި އޯވަސީސް ޓެރިޓަރީތަކުގައި ހުންނަ ކުންފުނިތަކުގެ ވެރިންގެ މައުލޫމާތު އާއްމުކުރަނީ\nރުގިއްޔާ މުހައްމަދު މޫސާ 17 Jul 2020, 16:24\nއިނގިރޭސިވިލާތުގެ އަށް އޯވަސީސް ޓެރިޓަރީއަކުން ވަނީ އެ ސަރަހައްދުތަކުގައި ހަދާ ކުންފުނިތަކުގެ ވެރިންނާ ބެހޭ މައުލޫމާތު އާއްމު ކުރާނެ ކަމަށް ބުނެފަ. އޭގެ ތެރޭގައި ކޭމެން އައިލެންޑްސް ހިމެނޭ -- ފޮޓޯ: ގެޓީ\nލަންޑަން (ޖުލައި 17): އިނގިރޭސިވިލާތުގެ އޯވަސީސް ޓެރިޓަރީތަކުގައި ހަދާފައިވާ ކުންފުނިތަކުގެ ވެރިންނާ ބެހޭ މައުލޫމާތު ހުންނަ ރެޖިސްޓްރީތައް އާއްމު ކުރަން އަށް ޓެރިޓަރީއަކުން ނިންމާފައިވާ ކަމަށް އެގައުމުގެ ސަރުކާރުން ބުނެފި އެވެ.\nއެ އަށް ޓެރިޓަރީއަކީ އަންގުއިލާ، ބާމިއުޑާ، ކޭމެން އައިލެންޑްސް، ދަ ފޯކްލޭންޑް އައިލެންޑްސް، މޮންސެރަތު، ޕިޓްކާން އައިލެންޑްސް އެންޑް ސެއިންޓް ހެލެނާ، އެސެންޝަން އައިލެންޑް، ޓްރިސްޓަން ޑަ ކޫނާ އަދި ޓާކްސް އެންޑް ކެއިކޮސް އައިލެންޑްސް އެވެ. އިނގިރޭސި ސަރުކާރުން ލަފާ ކުރާ ގޮތުގައި އެ ސަރަހައްދުތަކުގައި ހުންނަ ކުންފުނިތަކާ ބެހޭ މައުލޫމާތު 2023ގައި އާއްމު ކުރާނެ އެވެ.\nއިނގިރޭސި އޯވަސީސް ޓެރިޓަރީތަކަކީ އަމިއްލަ ސަރުކާރެއް އޮންނަ ސަރަހައްދުތައް ކަމުން އެ ޓެރިޓަރީތަކުގައި ރެޖިސްޓާ ކުރާ ކުންފުނިތަކުގެ ވެރި ފަރާތާ ބެހޭ މައުލޫމާތު އާއްމު ކުރުމާއި ޓެކްސް އާ ބެހޭ ކަންތައްތައް އަމިއްލައަށް ނިންމުމުގެ ބާރު އެ ރަށްތަކަށް ލިބިގެންވެ އެވެ.\nނަމަވެސް 2016 ވަނަ އަހަރު ލީކުވި ޕެނަމާ ޕޭޕާސްއިން ވަނީ، ޓެކުހަށް މަކަރު ހެދުމާއި ފައިސާއާ ގުޅުން ހުރި އެހެން ބައެއް ގާނޫނާ ހިލާފު މުއާމަލާތްތައް ކުރުމަށް އިނގިރޭސި އޯވާސީސް ޓެރިޓަރީތަކުގައި އޮފްޝޯ ކުންފުނިތައް ހަދާ މިންވަރު ފަޅާ އަރުވާލާފަ އެވެ.\nއެގޮތުން ޓްރާސްޕޭރެންސީ އިންޓަނޭޝަންއިން ވަނީ އެ ލިޔެކިޔުންތަކުގައި ފާހަގަކޮށްފައިވާ އޮފްޝޯ ކުންފުނިތަކުގެ ތެރެއިން ދެބައިކުޅަ އެއްބައި ކުންފުނިތަކަކީ ބްރިޓިޝް ވާޖިން އައިލެންޑްސްގައި ގާއިމު ކޮށްފައިވާ ކުންފުނިތައްކަން ހާމަކޮށްފަ އެވެ.\nއެހެންކަމުން އިނގިރޭސި ސަރުކާރުން ދަނީ 2023 އަންނަން ވާ އިރަށް، އެގޮތަށް ހަދާ ކުންފުނިތަކުގެ މައުލޫމާތު އޯވަސީސް ޓެރިޓަރީތަކުން އާއްމު ކުރުމަށް ހިތްވަރުދޭ ކެމްޕެއިނެއް ކުރިއަށްގެންދަމުންނެވެ. އަދި ބްރިޓިޝް ވާޖިން އައިލެންޑްސްއިން އެކަމަށް އަދި އެއްބަސްވެފައި ނުވި ނަމަވެސް، އެ ޓެރިޓަރީން ކުރިއަށް އޮތް ތަނުގައި ކުންފުނިތަކާ ބެހޭ މައުލޫމާތު އާއްމު ކުރަން ނިންމާނެ ކަމަށް އުއްމީދު ކުރާ ކަމަށް އިނގިރޭސި ސަރުކާރުން ވަނީ ބުނެފަ އެވެ.\nއިނގިރޭސި ސަރުކާރުގެ އޮފިޝަލުން ވަނީ އެފަދަ މައުލޫމާތު ހާމަ ކުރުމުން ފައިސާ ދޮވުމާއި އެހެނިހެން ފައިސާއާ ބެހޭ ކުށްތައް ދެނެގަތުމަށް ގާނޫނު ތަންފީޒު ކުރާ ފަރާތްތަކަށް ފަސޭހަ ވެގެންދާނެ ކަމަށް ވިދާޅުވެފަ އެވެ.\nއިނގިރޭސި ސަރުކާރުގެ އެ ކެމްޕެއިނާ ދެކޮޅަށް ބައެއް ޓެރިޓަރީތަކުގައި މީގެ ކުރިން ވަނީ މުޒާހަރާކޮށްފަ އެވެ. އެ ޓެރިޓަރީތަކުން ވަނީ އެ ސަރަހައްދުތަކުގައި ހުންނަ ކުންފުނިތަކާ ބެހޭ މައުލޫމާތު ހާމަ ކުރަން ފަށައިފި ނަމަ، އެ ޓެރިޓަރީތަކުގެ އިގުތިސާދު ބަރޯސާވެފައި އޮންނަ ފައިނޭންޝަލް ސާވިސް އިންޑަސްޓްރީއަށް އޮންނަ ޑިމާންޑު ކުޑަވެދާނެ ކަމަށް ބުނެފަ އެވެ. އަދި ޕްރައިވެސީ ބޭނުންވާ އިންވެސްޓަރުން އެހެން ސަރަހައްދުތަކަށް ގޮސްދާނެ ކަމުގެ ބިރު ފާޅުކޮށްފަ އެވެ.\nއިންޓަނޭޝަނަލް ކޮންޒޯޓިއަމް އޮފް އިންވެސްޓިގޭޓީވް ޖާނަލިސްޓްސް (އައިސީއައިޖޭ)އިން ލީކުކޮށްލި ޕެނަމާ ޕޭޕާސްއިން ވަނީ، ދުނިޔޭގެ އެންމެ ބޮޑު އެއް ލޯ ފާމް ކަމަށްވާ މޯސެކް ފޮންސެކާއިން ގިނަ އަދަދެއްގެ މުއްސަނދިންނަށް ސިއްރު އެކައުންޓުތައް ހަދާދީ، މަނީ ލޯންޑާ ކުރުމާއި ޓެކްސް ނުދައްކާ ވާނެ ގޮތްތަކާ ބެހޭ ގޮތުން ލަފާދިންކަން ހާމަކޮށްފަ އެވެ.\nއެ ލިޔެކިޔުންތައް ލީކުވި ފަހުން އިނގިރޭސިވިލާތާއި އެ ޓެރިޓަރީތަކުން ވަނީ އެ ސަރަހައްދުގައި ހަދާ ކުންފުނިތަކުގެ ވެރިފަރާތްތައް ހިމެނޭ ރެޖިސްޓްރީއެއް އާއްމުންނަށް ހުޅުވާ ނުލި ނަމަވެސް، އިނގިރޭސި ގާނޫނު ތަންފީޒު ކުރާ އިދާރާތަކަށް އެ މައުލޫމާތު ލިބޭ ގޮތަށް އެއްބަސްވުމެއް ހަދާފަ އެވެ.\nއުސޫލުތަކާ ހިލާފުވެއްޖެ ނަމަ ދިހާސް ޕައުންޑުން ޖޫރިމަނާ\nބާބޭޑޯސްގެ އެންމެ އިސް ވެރިޔާގެ މަގާމުން ރާނީ ދުރު ކުރަނީ


Raajje in COVID jehunu meehunge adhadhu 13,000 in macchah!\nރާއްޖެއިން ކޮވިޑު ޖެހުނު މީހުންގެ އަދަދު 13،000ން މައްޗަށް!\nރާއްޖެއިން ޕޮޒިޓިވްވި މީހުންގެ ޖުމްލަ އަދަދަކީ 13،011\nމާލެ އޭރިއާއިން 15 މީހަކު ވަނީ ޕޮޒިޓިވް ވެފައި\nހޮސްޕިޓަލުގައި 95 މީހަކަށް ދަނީ ފަރުވާދެމުން\nކ. މާލެ | 30 ނޮވެންބަރ 2020 | ހޯމަ 22:19 | 2,785\nކޮވިޑް-19 އަށް ސާމްޕަލް ނަގަނީ - ހެލްތު ޕްރޮޓެކްޝަން އެޖެންސީ\nރާއްޖެއިން ކޮވިޑް-19 އަށް އިތުރު 17 މީހުން ޕޮޒިޓިވްވެ، ރާއްޖެއިން މި ބަލި ޖެހުނު މީހުންގެ އަދަދު 13،011ށް އަރައިފިއެވެ.\nފާއިތުވި 24 ގަޑިއިރު ތެރޭގައި ވަނީ 1499 މީހުންގެ ސާމްޕަލް ޓެސްޓް ކުރެވިފައިވާއިރު، އެވަރެޖްކޮށް ދުވާލެއްގެ މައްޗަށް މި އަދަދަށް ސާމްޕަލްތައް އަންނަނީ ޓެސްޓުކުރަމުންނެވެ. އަދި މިހާތަނަށް ރާއްޖެއިން ވަނީ ޖުމްލަ 244،621 ސާމްޕަލެއް ޓެސްޓު ކޮށްފައެވެ.\nމި ބަލި ޖެހުނު އިތުރު 37 މީހެއްގެ ބަލި ފަސޭހަވެފައިވާ ކަމަށްވެސް އެޗްޕީއޭއިން ވަނީ ބުނެފައެވެ. މިހާތަނަށް މި ބަލި ޖެހުނު 11،939 މީހެއްގެ ބަލި ފަސޭހަވެފައިވާއިރު، އެކްޓިވް ކޭސްތަކުގެ އަދަދު ވަނީ 1،019ށް ތިރިވެފައެވެ. އޭގެ ތެރެއިން 95 މީހަކަށް ފަރުވާދެމުންދަނީ ހޮސްޕިޓަލުގައި ބާއްވައިގެންނެވެ.


އަޕަރ ނޯތު ޕޮލިސް ޑިވިޜަން ކޮމާންޑަރަކަށް އިންސްޕެކްޓަރ އޮފް ޕޮލިސް އަޙްމަދު ސާމީ — Ihavandhoo.com\nއަޕަރ ނޯތު ޕޮލިސް ޑިވިޜަން ކޮމާންޑަރަކަށް އިންސްޕެކްޓަރ އޮފް ޕޮލިސް އަޙްމަދު ސާމީ\n27 އޭޕުރީލު 20160ޢަބުދުﷲ ޙަމީދު\nއަޕަރ ނޯތު ޕޮލިސް ޑިވިޜަންގައި ހިމެނޭ ހއ. އަތޮޅާއި ހދ. އަތޮޅާއި ށ. އަތޮޅުގައި ފުލުހުންގެ މަސައްކަތް ބެލެހެއްޓުމުގައި އިސްވެ ޙަވާލުވެ ހުންނަވާ ކޮމާންޑަރެއްގެ ގޮތުގައި އިންސްޕެކްޓަރ އޮފް ޕޮލިސް އަޙަމްދު ސާމީ ހަމަޖައްސަވައިފިއެވެ.\nފުލުހުން މިއަދު ހާމަކޮށްފައިވާ ގޮތުގައި، ފުލުހުންނަށް ބޭނުންވާ ތަމްރީނު ދިނުމުގެ މަސައްކަތުގައާއި ތަޙްޤީޤު ދާއިރާގައި ގިނަ ދުވަސްތަކަކު މަސައްކަތް ކުރައްވާފައިވާ އަޙްމަދު ސާމީ ޑިވިޜަން ކޮމާންޑަރަކަށް ހަމަޖައްސަވާފައިވަނީ ކޮމިޝަނަރ އޮފް ޕޮލިސް އަޙްމަދު ޢަރީފް އެވެ.\nމަޢުލޫމާތު ލިބޭގޮތުގައި މިޑީވިޜަނުގައި ޖުމުލަ 16 ޕޮލިސް ސްޓޭޝަން ހުރެއެވެ.\nފުލުހުން ހާމަކޮށްފައިވާ ގޮތުގައި އަޕަރ ނޯތު ޕޮލިސް ޑިވިޜަން ކޮމާންޑަރަކަށް އިންސްޕެކްޓަރ އޮފް ޕޮލިސް އަޙްމަދު ސާމީ ހަމަޖެއްސެވުމާއި ގުޅިގެން އަޙްމަދު ސާމީ އިއްޔެގެ ވަގުތެއްގައި ވަނީ ޑިވިޜަނަށް ވަޑައިގެންފައެވެ. އަޕަރ ނޯތު ޕޮލިސް ޑިވިޜަންގެ އިދާރީ މައި މަރުކަޒުގެ ގޮތުގައި ހަމަޖައްސާފައިވަނީ ހދ. ކުޅުދުއްފުށި ޕޮލިސް ސްޓޭޝަނެވެ.\nއަޕަރ ނޯތު ޕޮލިސް ޑިވިޜަނަށް ކޮމާންޑަރަކު ހަމަޖައްސާފައި މިވަނީ މިހާތަނަށް އެ ޑިވިޜަންގެ ކޮމާންޑަރަކަށް ހުންނެވި ޗީފް އިންސްޕެކްޓަރ އޮފް ޕޮލިސް ނަޞްރުﷲ ޖަލީލްގެ ޓާމް މުއްދަތު ހަމަވުމާ ގުޅިގެންނެވެ.


މޫސުމަށް އަންނަ ބަދަލުތަކާ ބެހޭގޮތުން އައި.ޕީ.ސީ.ސީ. ވަރކިންގ ގްރޫޕް 1ން ނެރުނު ރިޕޯޓާ ގުޅިގެން މިނިސްޓަރ އާމިނަތު ޝައުނާ ދެއްވި ބަޔާން – 09 އޯގަސްޓް 2021 – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ މޫސުމަށް އަންނަ ބަދަލުތަކާ ބެހޭގޮތުން އައި.ޕީ.ސީ.ސީ. ވަރކިންގ ގްރޫޕް 1ން ނެރުނު ރިޕޯޓާ ގުޅިގެން މިނިސްޓަރ އާމިނަތު ޝައުނާ ދެއްވި ބަޔާން – 09 އޯގަސްޓް 2021 – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ\n10 އޯގަސްޓް 2021 ކްލައިމެޓް ޗޭންޖް ޙިއްސާކުރެއްވުމަށް\nދުނިޔޭގެ ފިނިހޫނުމިން 1.5 ޑިގްރީސް ސެލްސިއަސްގައި ހިފެހެއްޓުމަށްޓަކައި، ކުރިއަށް އޮތް 10 އަހަރުގެރޭގައި ޖައްވަށް ބޭރުކުރެވޭ ވިހަ ގޭހުގެ މިންވަރު ބޮޑުތަނުން ދަށްކުރަން މިހާރުން މިހާރަށް، އަވަސް ހައްލެއް ހޯދަން ޖެހޭ!\nކައިރި މުސްތަޤްބަލެއްގައި ޖައްވަށް ބޭރުކުރެވޭ ވިހަ ގޭހުގެ މިންވަރު ބޮޑުތަނުން ދަށްކޮށް، މިހާރުން މިހާރަށް އަވަސް ހައްލެއް ނުހޯދައިފިނަމަ، ދުނިޔޭގެ ފިނިހޫނުމިން 1.5 ޑިގްރީސް ސެލްސިއަސްގައި ހިފެހެއްޓުމަށްޓަކައި ކަޑައަޅާފައިވާ ލަނޑުދަޑިއަށް ވާސިލްނުވެވޭނެ ކަމަށް، މޫސުމަށް އަންނަ ބަދަލުތަކާއި ގުޅޭ ގޮތުން ދިރާސާކުރާ އެންމެ ތަޖުރިބާކާރު ސައިންޓިސްޓުން ހިމެނޭ، ބައިނަލްއަޤްވާމީ ޖަމިއްޔާ ކަމުގައިވާ، އިންޓަރ ގަވަރމެންޓަލް ޕެނަލް އޮން ކަލްއިމެޓް ޗޭންޖް (IPCC) އިން މިއަދު ހާމަކުރި ރިޕޯޓުގައި ބަޔާންކޮށްފި. ވޭތުވެދިޔަ އަހަރުތަކުގެ ތެރޭގައި ދުނިޔޭގެ މޫސުމީ ނިޒާމަށް ވަނީ ބޮޑެތި ބަދަލުތަކެއް ވަރަށް އަވަސް ބާރުމިނެއްގައި އައިސްފަ، އަދި ކުރިއަށް އޮތްތަނުގައިވެސް މިހާތަނަށް ފެނިފައިނުވާފަދަ ބަދަލުތައް ކުރިއަށްއޮތް ތަނުގައި ފެނުން އެކަށީގެންވޭ.\nމި ރިޕޯޓްގައި ބަޔާންކޮށްފައިވަނީ: ސިނާއީ އިންޤިލާބުން ފެށިގެން މިއަދާ ހަމައަށްވެސް އިންސާނުންގެ އަމަލުތަކުގެ ސަބަބުން ޖައްވު ހޫނުވަމުން އަންނަކަމަށާއި، އަދި މިވަގުތު ޖައްވަށް ބޭރުކުރެވޭ ވިހަ ގޭހުގެ މިންވަރު ހުރީ ގާތްގަޑަކަށް އަހަރަކު 40 ގިގަ ޓަނުގައި ކަމަށް. އަދި ކުރިއަށް އޮތް 20 އަހަރުގެ ތެރޭގައި އެވެރެޖްކޮށް އަހަރަކު މިވަރަށް ޖައްވަށް ވިހަ ގޭސް ބޭރެކުރެވޭނަމަ، ކުރިއަށް އޮތްތަނުގައި 1.5 ޑިގްރީހަށް ވުރެ މައްޗަށް ދެނިޔޭގެ ފިނިހޫނުމިން އަރައިގެންދާނެކަމަށް ވެސް ބަޔާންކޮށްފައިވޭ. މިގޮތުން ބޭރުކުރެވޭ ވިހަގޭހުގެ ސަބަބުން ކުރާ އަސަރު ތަކުގެ ތެރޭގައި، ދުނިޔޭގެ މޫސުމީ ނިޒާމު އާދަޔާހިލާފަށް ބަދަލުވެ، މިކަމުގެ ސަބަބުން ބައެއް ހިސާބުތަކަށް ވިއްސާރަ ކުރާ މިންވަރު އިންތިހާއަށް އިތުރުވެ، ފެންބޮޑުވުމުގެ ކާރިސާތައް އިތުރުވެ، އަނެއްބައި ހިސާބުތަކަށް ވާރޭވެހޭ މިންވަރު އިންތިހާއަށް ދަށްވެ، ފެނަށް ޖެހުން އިތުރުވެފައިވާ ކަމަށް ބަޔާންކޮށްފައިވޭ. ހަމަ އެއާއިއެކު، ދުނިޔޭގެ ކަނޑުގެ ލޮނުގަނޑު މި ޤަރުނުގެ ތެރޭގައި ހުއްޓުމެއްނެތި އުފުލެމުން އަންނާނެކަމަށާއި، މިކަމުގެ ސަބަބުން ކުރިއަށް އޮތް ތަނުގައި ދިވެހިރާއްޖެ ފަދަ ޖަޒީރާ ޤައުމުތަކުގެ ގޮނޑުދޮށްތައް ގިރާ މިންވަރު އިތުރުވެ ފެންބޮޑުވާ މިންވަރުވެސް އިތުރުވާނެ ކަމަށް ބަޔާންކޮށްފައިވޭ. އަދި، މި ދެންނެވި ފަދައިން، ކަނޑުގެ ލޮނުގަނޑު އުފުލުމެ ސަބަބުން ދިމާވާ ކާރިސާތައް މީގެ ކުރިން، ކޮންމެ 100 އަހަރަކުން އެއް އަހަރަކު ފެނުނު ކަމުގައި ވީނަމަވެސް، މިވަގުތުގެ އަންދާޒާތަކުން، މި ފަދަ ކާރިސާތައް މި ޤަރުނުގެ ފަހުކޮޅުގައި، އަހަރަކު އެއް ފަހަރު އަންނާނެ ކަމަށްވެސް ވަނީ ބަޔާންކޮށްފަ. އަދި،2ޑިގްރީސް ސެލްސިއަސްގައި ދުނިޔޭގެ ފިނިހޫނުމިން ހުންނަނަމަ، ޖައްވު ހޫނުވުމުގެ ސަބަބުން ނިކުންނަ ކާރިސާތައް އިތުރުވެ، ސިއްހީ ގޮތުން ކުރާ ނޭދެވޭ އަސަރު އިތުރުވެ، ދަނޑުތައް ހަލާކުވެ އަދި މިކަމުގެ ސަބަބުން ކާބޯތަކެތީގެ ޔަޤީންކަން ކަށަވަރުކުރުމަށްވެސް ދަތިވުން އެކަށީގެންވާކަމަށް ބަޔާންކޮށްފައިވޭ.\nއެހެންނަމަވެސް، މި ރިޕޯޓުގައި ބަޔާންކޮށްފައިވާ ގޮތުން ނަމަ، ކުރިއަށް އޮތް އަހަރު ތަކުގެ ތެރޭގައި ވަރަށް ހަލުވިކަމާއިއެކު އެކަށީގެންވާ މިންވަރަށް ޖައްވަށް ދޫކުރެވޭ ވިހަ ގޭހުގެ މިންވަރު މަދުކުރެވިއްޖެނަމަ، މި ދެންނެވި މޫސުމީ ބަދަލުތަކުން ކުރާ އަސަރު ކުޑަކުރެވޭނެ. އެހެންނަމަވެސް މީގެ ނަތީޖާ ފެންނަން މަދުވެގެން 20-30 އަހަރު ނަގާނެކަމަށްވެސް ބަޔާންކޮށްފައިވޭ.\nމި ރިޕޯޓަކީ އައި.ޕީ.ސީ.ސީގެ6ވަނަ އެސެސްމަންޓަށް، އެއް ވަނަ ވޯރކިނގް ގްރޫޕްގެ(WG1) ނިންމުންއްތައް ބަޔާންކޮށް ހުށައަޅާފައިވާ ރިޕޯޓެއް. މި ރިޕޯޓުގެ މަޤްސަދަކީ، މޫސުމަށް އަންނަ ބަދަލުތަކުގެ ސަބަބުން، ނިމި ދިޔަ އަހަރުތަކުގައާއި، މިހާރު އަދި ކުރިއަށް އޮތް ތަނުގައި ކުރާނެ އަސަރު ހޯދާ ދިރާސާކުރުން. މި ރިޕޯޓްވަނީ މިދިޔަ ހުކުރު ދުވަހު، ދުނިޔޭގެ 196 ޤައުމަކުން ބަލައިގަނެފައި. ކޮޥިޑްގެ ހާލަތާއި ގުޅިގެން މި ރިޕޯޓްއާއި ބެހޭ ބަހުސްތައް މިއަހަރު ހިގާފައިވަނީ 26 ޖުލައި އިން ފެށިގެން2ހަފްތާއަށް ދެމިގެން ދިޔަ އޮންލައިން ސެޝަންތަކެއްގައި. މިގޮތުން އޮންލައިންކޮށް ބަހުސްކުރެވި ބަލައިގަނެވުނު އައި.ޕީ.ސީ.ސީގެ ފުރަތަމަ ރިޕޯޓަށް މި ރިޕޯޓްވެގެންދާނެ. މި ރިޕޯޓް ތައްޔާރުކުރުމުގައި ދުނިޔޭގެ 66 ޤައުމަކުން 234 ސައިންޓިސްޓުން މަސައްކަތްކޮށްފައިވޭ. ތިރީގައިވާ ލިންކްއިން މި ރިޕޯޓް ލިބިވަޑައިގަންނަވާނެ.


ސިލްސިލާ ވާހަކަ އެހިނދުކޮޅު....... | Landhooinfo\nސިލްސިލާ ވާހަކަ އެހިނދުކޮޅު…….\nޢަބުދުލް ޙަމީދު ޢަބުދުއްރަޙްމާން ( އެޑިޓަރ )6އަހަރު ކުރިން\tޚިޔާލެއް ދެއްވާ\n“އޭތް! އާދެވުނީ. ފައިބަންވިއްޔޯ” މާޝާގެ ރަޙުމަތްތެރިއަކު އައިސް އޭނާގެ މޫނުމަތީ އަތުން ހަނާއަޅާލަމުން ބުންޏެވެ. މާޝާ އާއި ޙަލީމްއަށް އެކަކު އަނެކަކަށް ތަޢާރަފްވެސް ނުވެވުނެވެ. ރަޙުމަތްތެރިޔާ ދެމީހުންގެ ހުރަހަކަށްވެ މާޝާ ގޮވައިގެން ހިނގައްޖެއެވެ. އެއްގަމަށްދަމުން ޙަލީމް އޭނާގެ ލޮލުކޮޅަށް ގެއްލެންދެން މާޝާ ޙަލީމާއިދިމާއަށް ބަލަމުން ދިޔައެވެ.\nއަންހެންކުދިންނާއި ފިރިހެންކުދިން ކުޑަބަނޑޮހުގައި ތިބުމަށް ހަމަޖެހިފައިވަނީ ވަކިންނެވެ. މިގޮތުން އެއްބަޔަކު އަނެއްބަޔަކަށް ބައްދަލުވާން ބޭނުންނަމަ، ޖެހެނީ އެސަރަޙައްދަކަށް ދާށެވެ. މާޝާ ކިތައްމެފަހަރަކު ފިރިހެންކުދިން ތިބޭ ސަރަޙައްދަށް ދިޔައެވެ. ނަމަވެސް ޙަލީމް އާއި ބައްދަލުބާގޮތެއްނުވިއެވެ.\nކުޑަބަނޑޮހުގެ އިރުއުތުރުފަރާތުގައި އެރޭއޮތް ސްޓޭޖްޝޯވއެއް ބަލައިލުމަށްޓަކައި މާޝާ ދިޔައެވެ. ކޯހުގެ އެހެންދެބައިވެރިޔަކާވެސް އެކުގައެވެ. އެތަނުގައި ދެޖިންސްގެކުދިން މަޖާކޮށް ނަށުމާއި ތަމްސީލުތައް ހުށައަޅައިދެމުން ގެންދެއެވެ. ޝޯވ ހުށައަޅައިދެނީ މުޅިކޯހުގައިވެސް އެންމެ މަޖާނަގާ ޖަމްޝީދެވެ. ދޭތެރެދޭތެރެއިން އޭނާގެ މަޖާޖޯކެއް ނުވަތަ ފޮނި ޙަރަކާތެއް ގެނެއެވެ. ކުއްލިއަކަށް ޒުވާނެއްގެ އެނބުރިއައުން މިމަޢުޟޫޢަށް ވާހަކަދެއްކުމަށް ސްޓޭޖަށް އެގޮވާލީ މާޝާ އެންމެ އެދިއެދިހުރި ނަމުންނެވެ. އާދެ، އެޒުވާނާއަކީ ލޮނުޒިޔާރަތްކޮޅުން ދިމާވި މާޝާގެހިތްހަދިޔާކުރެވިފައިވާ އޭނާގެ ހިތުގެ މަހެފިލެވެ.\nއަހަރެންނަކީ މީގެ ދެތިން އަހަރުކުރިން މަސްތުވާތަކެތިގެ ވަބާގައިޖެހި ޢިއްޒަތާއި އަބުރުގެއްލިފައިވާ ޒުވާނެއް. މަދަރުސީ ޙަޔާތް ބަރުބާދުވެގެންދިޔައީ މިނުބައިހަތުރުގެ ސަބަބުން. މަގުމަތިން ހިނގާފައިދާމީހުންގެ އަތުން ލާރި އަތުލުމާއި ގެންގުޅޭތަކެތި ޖަހައިގަނެގެން ދިއުމާއި، މާރާމާރީ ހިންގުމަކީ އެދުވަހު އެއްވެސް ކަމެއްނޫން. އަހަރެން ރީހެބަށްދާންޖެހުގޮތަކީ ރަޙުމަތްތެރިންގެ އަވާގައިޖެހި އެއްވެސް ސުމާރެއްނެެތި މަސްތުވާތތަކެތި ބޭނުންކުރުން. އެދުވަހު މީސްތަކުންގެ ނަފްރަތު ލިބި އަދިވެސް އެކަމުން ސަލާމަތްވުން އެއީ އަހަރެންނަށް އުނދަގޫކަމަކަށްވަނީވެފައި. ޒުވާން އެތަށް ޖިންސުއްލަޠިފެއްގެ ހިތްތައް ކަތިލަމުން ދިޔައިރު ވަފާއާއި ބޭވަފާ އޮޅުމެއްނުފިލާ. ވުނާއެކު އަހަރެންގެ ނުބައިކަމުން އެތަކެއް އަންހެންކުދިންނަކަށް މިނުބައި ވިހައިގެ އަސަރު ފޯރާފައިވާނެ. މީގެ އިތުރުން މުޅިޢުމުރަށް އަހަރެންދެކެ ނަފްރަތުކުރާ އެތައްބަޔަކު ވާނެކަން ޔަޤީން. މިއަދު އަހަރެން އެފަރާތްތަކުން ނިހާޔަތަށް މަޢާފަށްއެދެން. މިއަދު މިހުރީ އަހަރެން އިސްލާޙުވެގެން. ޑްރަގަށް ނޫނެކޭބުނޭ! ޑްރަގަށް ނޫނެކޭބުނޭ! ސްޓޭޖަށްއެރުމަށްފަހު ޙަލީމް އޭނާގެ ވާހަކަތައް ކިޔައިދިނެވެ.\nމިކަމުގެ ސަބަބުން މާޝާއަށް ވަރަށްފުން އަސަރުތަކެއްކޮށްފިއެވެ. މާޝާދުށްގޮތުގައި ހަލީމަށް ބާއްޖަވެރި ޙަޔާތެއް ހޯދައިދެވޭނެ ހަމައެކަނި މީހަކީ އޭނާއެވެ. ޙަލީމް ސްޓޭޖުން ފޭބުމާއެކު މާޝާދުވެފައި އޭނާގެގާތަށް ދިޔައެވެ. އަދި ދުވަހަކުވެސް ފިރިހެނުންނާއި ސަލާމްނުކުރާ މާޝާ ބޭއިޚުތިޔާރުގައި ޙަލީމާއި ސަލާމްވެސް ކޮށްފިއެވެ. އެތައްއިރަކު އޭނާގެ މަޑުމަޑު އަތުގައި ހިފަހައްޓައިގެން ޙަލީމްހުއްޓެވެ.\nރެޔަކީ ވަރަށްރީތި މަޑު ހަނދުވަރެއްދޭ ރެއެކެވެ. ކުޑަބަނޑޮހުގެ ގޮޑުދޮށަށް ބީހިލާރާޅުތައްވެސް މިދެކުދިންނާ ސުވާލުކުރާހެން ހީވެއެވެ. އައިޓަމަކަށްފަހު އައިޓަމެއް ނިމިގެންދެއެވެ. މާޝާގެ ރަޙުމަތްތެރިންވެސް ވަނީ ސްޓޭޖުއައިޓަމް ތެރެއަށްގެއްލިފައެވެ. މާޝާއާއި ޙަލީމަށް އެކަހެރިވެވުނީ ކިހިނެތްކަމެއްވެސް ޚުދް އެދެޒުވާނުންނަށްވެސް ނޭންގުނެވެ. މާޝާއަށް ރެއަކާލީ އަދި މާފަހުންނެވެ. މިކުރެވެނީ އަނެއްކާ ކިހާވަރެއްގެ މޮޔަކަމެއްބާއެވެ؟ އަނެއްކާ ޖިންނި އަވަލީއަކީ ނޫންބާވައެވެ؟ މާޝާ ޙަލީމްގެ އަތުން ދޫކޮށްލިއެވެ. އަދި އޭނާއާއި ދުރަށްދިއުމަށް މަސައްކަތްކުރިއެވެ. ނަމަވެސް އެހިނދުކޮޅަކީ ޙަލީމަށްވެސް މީހެއްގެ އެހީތެރިކަން ނުހަނުބޭނުންވެފައިވާ ވަގުތުކޮޅެކެވެ.\n= އިންތިޒާރުކޮށްލައްވާ! =\nލިޔުނީ: ޢަބުދުލް ޙަމީދު ޢަބުދުއްރަޙްމާން ( އެޑިޓަރ )\nޢަބުދުލް ޙަމީދަކީ ލިޔުންތެރިކަމުގެ ފަންނުގައި ކޮންމެ ރޮނގަކުންވެސް ލިޔެވިދާނެ ކުޅަދާނެ މައުލޫމާތު ގެ ޚަޒާނާއެކެވެ. ބިޒީ ޝެޑިއުލްގެ ތެރެއިންވެސް ހެޔޮބަސް ބުނުމާއި ހެޔޮކަންކަމަށް ގޮވާލައި ، އޮއްޓަރު ހުރި ޢިލްމީ ދިރާސާތައް ފެންނަމުންދާކަމީ މިކަމަށް ދެއްވާ ޝަޢުޤުވެރިކަން ދޭހަކޮށްދޭ އަލިގަދަ ހެއްކެކެވެ. .\n“ރައީސް ޔާމީނަކީ ރައްޔިތުން ބަލައިގަންނަ ކަހަލަ ސިފަތަކެއް ހުރިމީހެއްނޫން” މަޚުލޫފް\nދިރާސީ އާ އަހަރަށް ތައްޔާރުވުމަށްޓަކައި މުދައްރިސުން ސްކޫލްތަކަށް ނިކުމެއްޖެ.\nމީޑިއާކައުންސިލްގެ އިންތިޚާބު ބާއްވައިފި\nފަލަސްޠީނުގެ އެހާރާއި މިހާރުގެ ޙާލަތު\nއިސްލާމީ މުޖުތަމަޢަކަށް އެކަށީގެންވާ ގޮތަކަށް ތަޢުލީމު ދެވޭތޯ ބެލުން – ތީސިސް\nހުރިހާ ލިޔުންތައް (92)


ލާދީނީ ރިޕޯޓް ނެރުނު ”އުތެމަ“ ޖަމިއްޔާއި ދެކޮޅަށް ތުލުސްދޫ ކައުންސިލް އިދާރާއިން ނޫސްބަޔާނެއް ނެރެފި! – DhiDaily\nލާދީނީ ރިޕޯޓް ނެރުނު ”އުތެމަ“ ޖަމިއްޔާއި ދެކޮޅަށް ތުލުސްދޫ ކައުންސިލް އިދާރާއިން ނޫސްބަޔާނެއް ނެރެފި!\nތުލުސްދޫ ކައުންސިލް އިދާރާ ފޮޓޯ: ސޯޝަލް މީޑިއާ\nލާދީނީ ރިޕޯޓް ނެރުނު ”އުތެމަ“ ޖަމިއްޔާއި ދެކޮޅަށް ތުލުސްދޫ ކައުންސިލް އިދާރާއިން ނޫސްބަޔާނެއް ނެރެފިއެވެ.\nއުތެމަ ނަމަކަށް ކިޔާ ޖަމިއްޔާއިން 2020 ޖޫން 22 އިން ޖުލައި 10 އަށް ޖެނީވާގައި އޮންނަ ސީޑޯ ކޮމެޓީގެ 76 ވަނަ ބައްދަލުވަމަށް، އެމް.ޑީ.އެން ގެ ރިޕޯޓް ހުށައެޅުމަށް ނިންމާ އެ ރިޕޯޓް ބަލައިގަނެ، އަދި ރިޕޯޓުގައި ދީނީ ގޮތުން ހައްދު ފަހަނަ އަޅައިދިއުމުގެ ނުރައްކާތެރިކަމުގެ މައްޗައް ހަޤީޤަތާ ޚިލާފަށް އެކުލަވާލެވިފައިވާ ކަންކަމުގެ މައްޗަށް އޮތް ރިޕޯޓު ސަރުކާރުން ބަލައިގަނެ، އިސްލާމީ މަންހަޖް އެއިގެ މައްޗަށް ބިނާ ކުރުމަށް ހުށައަޅާފައިވުމަކީ ކަންބޮޑުވާ ކަމެއް ކަމަށް ތުލުސްދޫ ކައުންސިލް އިދާރާއިން ނެރުނު ނޫސް ބަޔާނުގައި ފާހަގަ ކުރަށްވާފިއެވެ.\nއަދި މި ރިޕޯޓުގައި އިސްލާމްދީނާއި ޚިލާފު ކަންކަން އެކުލެވޭކަމާއި، ދީނުގެ އެތަކެއް ޙުކުމް ފުޅުތަކާއި ހައްދުތައް އުވާލުމަށް ހުށައަޅާފައިވާކަންވެސް ފާހަގަ ކުރެއްވިއެވެ.\nމީގެ އިތުރުން އުތެމަ އާއި އެމް.ޑީ.އެން އަދި އެފް.އައި.ޑީ.އެޗް ކިޔާ ޖަމްޢިއްޔާއެއް ގުޅިގެން އދ އަށް ހުށައަޅާފައިވާ ”ޔުނިވާސަލް ޕީރިއޮޑިކް ރިވީވް (ޔޫ.ޕީ.އާރް) ސަބްމިޝަން“ ވަނީ ދިވެހިރާއްޖޭގައި ޢައިރު ދީން ތަކުގެ އަޅުކަން ކުރާ ތަންތަން އެޅުން ޤާނޫނީ ގޮތުން ހުއްދަކޮށް، އެއް ޖިންސުން ގުޅުން ހިންގުން ފަދަ ޢަމަލް ތަކަކީ ޤާނޫނީ ގޮތުން ކުށެއް ކަމަށް އޮންނަ އޮތުން އުވާލުމަށް ގޮވާލައި ހުށައަޅާފައިވާ ކަމީ ހިތާމަ ހުރިކަމެއް ކަމަށް ފާހަގަ ކުރަށްވައި، އެމް.ޑީ.އެން ގެ ރިޕޯޓް ތަހުޤީގު ކުރި އުޞޫލުން އުތެމައިގެ ރިޕޯޓް ވެސް ތަޙުޤީގު ކޮށް، އެ ކަމުގައި ޝާމިލް ވާ ހުރިހާ ފަރާތް ތަކަށް ޤާނޫނީ ފިޔަވަޅު އެޅުއްވުމަށް އެ ނޫސް ބަޔާނުގައި ގޮވާލައްވާފައި ވެއެވެ.\nމި ރިޕޯޓާއި ގުޅިގެން އާންމުންގެ ރުޅިވެރިކަމާއި ފާޑުކިޔުން ސޯޝަލް މީޑިއާގައި ދަނީ ފާޅު ކުރަމުންނެވެ. އަދި ދިވެހި ރާއްޖޭގެ ފުންނާބު އުސް ޢިލްމުވެރިންނާއި އެހެނިހެން ސިޔާސީ ޕާޓީ ތަކުގެ އިސްވެރިން މި ޖަމްޢިއްޔާ ބޭން ކުރުމަށް ގޮވާލާ ހަރުކަށި ޢިބާރާތުން މިކަން ކުއްވެރި ކުރަމުން ދާއިރު، މަޖިލީސްގެ ރައީސް އަދި ސަރުކާރަށް ނިސްބަތްވާ ބައެއް މެންބަރުން މީގެ ކުރިން ވަނީ ރިޕޯޓް ތައްޔާރުކުރި މީހުންގެ ދިފާޢުގައި ވާހަކަ ދައްކަވާފައެވެ.


Fiyavatheege tharutheebu gehlumun idhikolhuge ihuthijaajeh\nފިޔަވަތީގެ ތަރުތީބު ގެއްލުމުން އިދިކޮޅުގެ އިހުތިޖާޖެއް\nއިދިކޮޅު ކޯލިޝަނުން އެންމެ ފަހުން ބޭއްވި އިހުތިޖާޖުގެ ތެރެއިން: މާދަމާ ރޭވެސް އިހުތިޖާޖަށް ނިކުންނާނެ -- އަވަސް ފޮޓޯ\nދައުލަތުގެ ބެލުމުގެ ދަށުގައި ތިބޭ ކުދިން ބަލަހައްޓާ "ފިޔަވަތި" ގެ ތަރުތީބު ގެއްލި ކުދީންގެ ފަރާތުން އަހުލާގީ އެތައް މައްސަލަތަކެއް ފާހަގަވެ އެތަން ބޮއްސުންލައިގެން ގޮސްފައިވާތީ ކަމާބެހޭ އިދާރާތަކާއި ދެކޮޅަށް އިހުތިޖާޖަށް ނިކުންނަން އިދިކޮޅު ޕްރޮގްރެސިވް ކޮންގްރެސް ކޯލިޝަނުން ނިންމައިފި އެވެ.\nއެ ކޯލިޝަނުން މިއަދު ބޭއްވި ނޫސްވެރިންގެ ބައްދަލްވުމުގައި އެކްޓިވިޓީ ކޮމެޓީގެ އިސް މެންބަރެއް ކަމަށްވާ ހޯރަފުށީ ދާއިރާގެ ކުރީގެ މެންބަރު މުހައްމަދު އިސްމާއީލް ވިދާޅުވީ "ފިޔަވަތި" ގެ ހާލަތު ގޯހުން ގޯހަށް ގޮސް ކަމާގުޅޭ އިދާރާތައް ފެއިލްވެފައިވާތީ އިހުތިޖާޖު ކުރަން ނިންމާފައިވާ ކަމަށެވެ.\nމިއީ ސިޔާސީ މަގުސަދެއްގައި ކުރިއަށް ގެންދާ އިހުތިޖާޖެއް ނޫން ކަަމަށްވެސް ވިދާޅުވިއެވެ. ބޭނުމަކީ ކުދިންގެ ހައްގުތައް ކަށަވަރުކޮށްދީ ދައުލަތުގެ އިހުމާލަށް ޖަވާބުދާރީ ކުރުވުން ކަމަށްވެސް ވިދާޅުވިއެވެ.\nއިހުތިޖާޖު އޮންނާނީ މާދަމާ ރޭ 8:30 ގައެވެ. އިހުތިޖާޖު ފެށުމަށް ނިންމާފައިވަނީ އިދިކޮޅުގެ ހެޑް އޮފީސް ކުރިމަތިންނެވެ. މުހައްމަދު ވަނީ އިހުތިޖާޖަށް އާންމު ދައުވަތެއްވެސް ދީފައެވެ.\nޖެންޑާ މިނިސްޓްރީގެ ދަށުގައި ހުންނަ ކުޑަކުދިން ބަލަހައްޓާ "ފިޔަވަތި" ގެ ހިންގުން ބޮއްސުންލާ ކުދިންގެ ތެރޭގައި ހަމަނުޖެހުން އުފެދިފައިވާތާ މިއަދަށް ވަނީ ފަސް ދުވަސް ވެފައެވެ.\nޕީޕީއެމް އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ


Villa ah dhookuri rahthah athuli massalaige aduehumeh maadhamaa SC gai | Mihaaru\nސުޕްރީމް ކޯޓު: ވިލާގެ ރަށްތައް އަތުލި މައްސަލާގެ އަޑުއެހުންތައް އެ ކޯޓުން ކުރިން އޮތީ ނިންމާލާފައި --ފޮޓޯ/މިހާރު\nވިލާ އަށް ދޫކުރި ރަށްތައް އަތުލި މައްސަލައިގެ އަޑުއެހުމެއް މާދަމާ ސުޕްރީމް ކޯޓުގައި\n16 އެޕްރީލް 2018 - 13:55 1 comment\nގާސިމް އިބްރާހިމްގެ ވިލާ ކުންފުންޏަށް ސަރުކާރުން ދޫކުރި ބައެއް ރަށްތަކާއި ފަޅުތަކުގެ އެއްބަސްވުން ބާތިލްކޮށް، އެ ތަންތަން ސަރުކާރުން އަތުލި މައްސަލައިގެ އަޑުއެހުމެއް މާދަމާ ބާއްވަން ސުޕްރީމް ކޯޓުން ހަމަޖައްސައިފި އެވެ.\nވިލާގެ އެކި ކުންފުނިތަކަށް ސަރުކާރުން ދޫކުރި ރަށްތަކާއި ފަޅުތަކެއްގެ އެއްބަސްވުން 2015 ގައި ބާތިލްކޮށް، އެ ތަންތަން އަތުލީ ދެ ފަރާތުގެ ދެމެދުގައި އޮތް ސެޓްލްމަންޓް އެގްރިމެންޓް ބާތިލް ކުރުމަށް ފަހު އެވެ. އެ ތަންތަން އަތުލީ ގާނޫނާ ޚިލާފަށް ކަމަށް ކަނޑައަޅައި، ވިލާއާ އެއްކޮޅަށް ސިވިލް ކޯޓުން ހުކުމް ކޮށްފައި ވަނިކޮށް، އެ ހުކުމްތައް ހައި ކޯޓުން ވަނީ މިދިޔަ އަހަރު ބާތިލްކޮށްފަ އެވެ. އެހެންވެ، ހައި ކޯޓުގެ އެ ހުކުމް ސުޕްރީމް ކޯޓުގައި އިސްތިއުނާފް ކުރީ ވިލާއިންނެވެ.\nއެ މައްސަލައިގެ އަޑުއެހުންތައް މިދިޔަ މަހު ސުޕްރީމް ކޯޓުން ވަނީ ނިންމާލައިފަ އެވެ. އެހެންވެ، އިތުރު ކަމެއް ސާފުކުރަން ނުޖެހޭ ނަމަ ދެން އެ މައްސަލައިގެ އޮންނާނީ ހުކުމް ކުރުމެވެ. އެކަމަކު މާދަމާ ބާއްވާ އަޑުއެހުމަކީ ހުކުމް ކުރަން ބާއްވާ އަޑުއެހުމެއް ކަމެއް ނުވަތަ ނޫން ކަމެއް އަދި ސާފެއް ނުވެ އެވެ.\nވިލާ ކުންފުންޏަށް ސަރުކާރުން ދޫކުރި ބައެއް ރަށްތަކާއި ފަޅުތަކުގެ އެއްބަސްވުން ބާތިލް ކުރި ކުރުން ދައުލަތުން ބިނާކުރާ އަސާސަކީ ވިލާގެ ހިއްސާ އޮންނަ ވޯލްޑް ލިންކް ޓްރެވަލްސް(ޑަބްލިއުއެލްޓީ) އިން 129 މިލިއަން ޑޮލަރު ހޯދަން ދައުލަތާ ދެކޮޅަށް ދައުވާ ކުރުމެވެ. ޑަބްލިއުއެލްޓީން ދައުލަތާ ދެކޮޅަށް ދައުވާ ކުރުމަކީ ދެ ފަރާތުގެ ދެމެދުގައި އޮތް ސެޓްލްމަންޓް އެގްރިމެންޓާ ވިލާ އިން ޚިލާފްވުން ކަމަށް ދައުލަތުން ބުނެ އެވެ.\nދެ ފަރާތުގެ ދެމެދުގައި އޮތް ސެޓްލްމަންޓް އެގްރިމެންޓަކީ އަލީ އިބްރާހިމް ކިޔާ މީހަކަށް ދައުލަތުން ދޫކުރި ބިމެއް އަތުލި މައްސަލާގައި 9.7 މިލިއަން ޑޮލަރު އޭނާއަށް ދައްކަން ދައުލަތަށް ޖެހުމުން އެކަމުގައި ލުއި ގޮތްތަކެއް ހަމަޖެއްސުމަށް ހެދި އެއްބަސްވުމެވެ.


ގޫގަލް ޕިކްސެލް6ގެ މައުލޫމާތު ލީކުކޮށްލައިފި - Tech News Maldives\nގޫގަލް ޕިކްސެލް6ގެ މައުލޫމާތު ލީކުކޮށްލައިފި\nއިސްމާއިލް އަލީ • 14 މޭ 2021\nގޫގަލް ޕިކްސެލް6ގެ މައުލޫމާތުތަކެއް ލީކުކޮށްލައިފިއެވެ. އެގޮތުން މިމައުލޫމާތުތަކުން ހާމަވެގެން ގޮސްފައިވާ ގޮތުގައި މި ފޯނަކީ ގޫގަލް ޕިކްސެލް5ފޯނާއި އަޅާބަލާއިރު ބޮޑެތި ބަދަލުތަކެއް ފެނިގެންދާނެ ފޯނެކެވެ. އެގޮތުން މި ފޯނުގެ ފަހަތުގައި ހަރުކުރެވިފައިވާ ކެމެރާތަކާއި ސެލްފީ ކެމެރާ ތަކަށް ގެނެވިފައިވާ ބަދަލުތަކަކީ ފާހަގަކޮށްލެވޭ ބަދަލުތަކެކެވެ. މީގެ އިތުރުން މި މައުލޫމާތުން ހާމަވެގެން ގޮސްފައިވާ ގޮތުގައި ގޫގަލް އިން ޕިކްސެލް6ޕްރޯ ނަމުގައި ޑިވައިސް އެއް ތައާރަފް ކުރާނެއެވެ. ބެލެވޭ ގޮތުގައި މިއީ ގޫގަލް ޕިކްސެލް6އެކްސްއެލް ގެ ބަދަލުގައި މި ޑިވައިސް އަށް ދީފައިވާ ނަމެކެވެ.\nލީކުވެފައިވާ މައުލޫމާތަށް ބިނާކޮށް ރެންޑާކޮށްފައިވާ ފޮޓޯތަކުން ފެންނަގޮތުގައި ގޫގަލް އިން ޕިކްސެލް6ގެ ފަހަތުގައި ހިމަނާފައިވަނީ ބިއްލޫރި ކަވަރެކެވެ. މިއާއި ހިލާފަށް އެކުންފުނީގެ ޕިކްސެލް5ގައި ހިމަނާފައިވަނީ ދަނގަޑު ކަވަރެކެވެ. މީގެ އިތުރުން މި ފޮޓޯތަކުން ފެންނަ ގޮތުގައި ޕިކްސެލް6ޕްރޯގައި3ކެމެރާ ހިމެނޭނެއެވެ. ޕިކްސެލް6ގައި ހިމެނެނީ2ކެމެރާއެވެ.\nމި ފޮޓޯތަކުން އިތުރަށް ފެންނަގޮތުގައި މި ފޯނުގެ ކެމެރާ ބްލޮކްގެ މަތީގައި ހުންނާނީ އޮރެންޖު ކުލައެވެ. އަދި ކެމެރާ ބްލޮކްގެ ތިރީގައި ހުންނާނީ ހުދު ކުލައެވެ. މީގެ އިތުރުން ޕިކްސެލް6ޕްރޯގައި ހުދު ކުލައިގެ ބަދަލުގައި ހުންނާނީ ޕީޗް ކުލައެވެ. ނަމަވެސް މިފޯނުގައިވެސް މަތީގައި ހުންނާނީ އޮރެންޖުކުލައެވެ. މި ފޮޓޯތަކުން އިތުރަށް ފެނިގެންދާގޮތުގައި މި ފޯނުގެ ސެލްފީ ކެމެރާ ހުންނާނީ ފޯނުގެ މަތީގައި މެދަށް ވާގޮތަށެވެ. މީގެ އިތުރުން ބެލެވޭ ގޮތުގައި މި ފޯނުގައި ހިމެނޭނީ އިން ސްކްރީން ފިންގާޕްރިންޓް ސެންސާއެކެވެ.\nމިފަހަރު ލީކްވެފައިވާ މައުލޫމާތުގައި މި ފޯނުގެ އެއްވެސް ސްޕެކްސް އެއް އާންމުވެފައިނުވެއެވެ. އެހެންކަމުން މި ފޯނުގައި ހިމެނޭ ކެމެރާތަކުގެ މައުލޫމާތު އަދި ފޯނުގެ ސައިޒު ފަދަ މައުލޫމާތު އަދި އެނގޭކަށްނެތެވެ.


SunOnline: Insaafah huras elhenee Sarukaaruge laskan, Fonuvunee enme7bill: Commitee\nއިންސާފަށް ހުރަސްއެޅެނީ ސަރުކާރުގެ ލަސްކަން، ފޮނުވުނީ އެންމެ ހަތް ބިލް: ކޮމިޓީ\nމުހައްމަދު މުޒައްޔިން ނާޒިމް 03 May 2021, 13:44\nޖުޑީޝަރީ ކޮމިޓީން ބޭއްވި ނޫސްވެެރިންގެ ބައްދަލުވުން --- ފޮޓޯ/ މަޖިލިސް\nއިންސާފު ލިބުން ލަސް ވަނީ މަޖިލީހަށް ފޮނުވާފައިވާ ކަމާގުޅޭ ގާނޫނުތަކުގެ މަސައްކަތްތައް ލަސްވާތީކަމަށް ސަރުކާރުން ރޭ ބުނެފައި ވަތީ، މަޖިލީހުގެ ޖުޑީޝަރީ ކޮމިޓީން ސަރުކާރަށް ރައްދު ދީ އެ ކަމުގެ އިލްޒާމް ސަރުކާރުގެ ބޮލުގައި އަޅުވައިފި އެވެ.\nރޭ ރައީސް އޮފީހުން ބޭއްވި ނޫސްވެރިންގެ ބައްދަލުވުމުގައި ރައީސް އޮފީހުގެ ލީގަލް ކައުންސެލް، އަހްމަދު އަބްދުﷲ އަފީފު ވިދާޅުވީ، މިދިޔަ އަހަރުގެ ފެބުރުއަރީ މަހު ސަރުކާރުން މަޖިލީހަށް ފޮނުވި މަދަނީ އިޖުރާއަތުގެ ބިލު އަދިވެސް މަޖިލީހުން ނިމިފައި ނުވާތީ، އިންސާފުވެރިކަމާ އެކު ބަދަލު ލިބިދިނުމަށް ހުރަސް އެޅޭ ކަމަށެވެ.\nއަހުމަދުގެ ވާހަކަތަކަށް ރައްދު ދިނުމަށް އެ ގާނޫނު ދިރާސާ ކުރާ މަޖިލީހުގެ ޖުޑީޝަރީ ކޮމިޓީން މިއަދު ބޭއްވި ނޫސްވެރިންގެ ބައްދަލުވުމުގައި އެ ކޮމިޓީގެ މުގައްރު އިމްތިޔާޒު ފަހުމީ (އިންތި) ވިދާޅުވީ، އެ ބިލު މަޖިލީހަށް ލިބުނީ ބައި ބަޔަށް ކަމަށާއި، ފުރިހަމައަށް މުޅި ބިލު މަޖިލީހަށް ލިބެން އަހަރު ދުވަސް ނެގި ކަމަށެވެ. އަދި ބިލު ލަސްވީ އެ ކޮމިޓީގެ ސަބަބުން ނޫން ކަމަށް އޭނާ ވިދާޅުވި އެވެ.\nމާފަންނު އުތުރު ދާއިރާގެ މެމްބަރު އިންތި ވިދާޅުވީ، ފުރަތަމަ އެ ބިލު މަޖިލީހަށް ލިބުނީ މިދިޔަ އަހަރު ފެބްރުއަރީ 12ގައި ކަމަށާއި އެހެން ނަމަވެސް އެ ބިލު މަޖިލީހުން ދިރާސާކުރަން ފަށާފައި ވަނިކޮށް، އަނެއްކާވެސް ސަރުކާރުންގެ އެދިގެން ބިލު ބަދަލު ކުރަން ޖެހުނު ކަމަށެވެ. އެއީ ފުރަތަމަ ސަރުކާރުން ފޮނުވީ ނުބައި ބިލެއް ކަމަށް އިންތި ވިދާޅުވި އެވެ.\n"ބަންޑާރަ ނައިބު އޮފީހުން ރިކުއެސްޓެއް ކުރަނީ ތިމަންނަ މެންނަށް ފޮނުވިފައި ވަނީ އެ ބިލުގެ ރަނގަޅު ވާޝަންއެއް ނޫނޭ. ނުރަނގަޅު ބިލެކޭ. ދެން އަނެއްކާވެސް މަޑު ޖެހުނީ،" އިންތި ވިދާޅުވި އެވެ.\nއިންތި: އޭނާ ވިދާޅުވީ، އިންސާފު ލިބުން ލަސްވަނީ މަޖިލީހުގެ މަސައްކަތްތައް ލަސްވެގެން ނޫން ކަމަށް --- ފޮޓޯ މަޖިލިސް\nއޭނާ ވިދާޅުވީ، ބަންޑާރަނައިބު އޮފީހުން ވަކި ތާރީހަކަށް ރަނގަޅު ބިލު ފޮނުުވާނެ ކަމަށް ބުނި ނަމަވެސް، އެތައް ދުވަހަކަށް ލަސްވެގެން ދިޔަ ކަމަށެވެ. އަދި ވަކި ވަކިން ބިލުގެ ބައިތައް ފޮނުވުމުން ކޮމިޓީއަށް އެތަށް އުދަނގޫތަކެއްވެ، ކޮމިޓީގެ މަސައްކަތްތައް ވަރަށް ބޮޑަށް ލަސްވެގެން ދިޔަ ކަމަށް އޭނާ ވިދާޅުވި އެވެ.\nއެއާއެކު ރަނގަޅު ބިލު ބަންޑާރަނައިބު އޮފީހުން ކަނޑައެޅުނު ތާރީހަށް ނުފޮނުވުމުން ބިލުގެ މަސައްކަތް ކުރިއަށް ނުގެންދެވިގެން ބިލު ކޮމިޓީން ބޭރުކުރަންވެސް ކޮމިޓީއިން ރަސްމީކޮށް ނިންމި ކަމަށް ވެސް އިންތި ވިދާޅުވި އެވެ.\n"ފަހުން އަޅުގަނޑުމެންނަށް ވިސްނުނީ ކޮމިޓީން އެގޮތަށް ނިންމި ނަމަވެސް، ކޮމިޓީގެ ނިންމުން ތަޅުމަށް ގޮސްފިނަމަ، އަނެއްކާވެސް ބަހުސްއެއް ފެށިދާނޭ ސަރުކާރު އެމްބަރެސްމަންޓަކަށް [ލަދުގަންނަ] ގޮސްދާނެފަދަ، އެހިސާބަށް އަޅުގަނޑުމެން ނުގެންދިޔައީ،" އިންތި ވިދާޅުވި އެވެ.\nއޭގެ ފަހުންވެސް މަސައްކަތް ކުރީ ބަންޑާނައިބު އޮފީހާ މަޝްވަރާކޮށްގެން އެ މަސައްކަތް ކުރިއަށް ގެންދިޔުމަށް ކަމަށް އޭނާ ވިދާޅުވި އެވެ.\nކޮމިޓީއާއެކު މަޝްވަރާ ކުރުމަށްފަހު، އެކި ފަހަރު މަތިން ބިލު ފޮނުވާނެ ސުންގަޑިއެއް ދިން ނަމަވެސް އެ މުއްދަތުތައް ފަހަނައަޅާ ދިޔައިރުވެސް ބިލް ފޮނުވާފައި ނުވާ ކަމަށް އިންތި ވިދާޅުވި އެވެ.\n"އެންމެ ފަހުން މި ބިލުގެ ރަނގަޅު ވާޝަން ކަމަށް ވިދާޅުވެ ފޮނުވި ބިލު ލިބުނީ ނޮވެމްބަރު 4، 2020ގައި. އެއީ، ބަޖެޓްގެ ބަހުސްއާއި މަޖިލިސް ޗުއްޓީއަށް ދިޔަ ދުވަސްވަރު. ގާތްގަނޑަކަށް އަހަރެއްހާ ދުވަސް ފާއިތު މިވީ އަސްލު ބިލު މަޖިލީހަށް ނުފޮނުވާ،" އިންތި ވިދާޅުވި އެވެ.\nސަރުކާރުން އަމަލުތައް އެހެން ހުއްޓާ ރައިސުލްޖުމްހޫރިއްޔާގެ ލީގަލް ކައުންސިލުން ރޭ މަޖިލިސްގެ ބޮލުގައި އެ އިލްޒާމް އެޅުވުމުން އިންތި ވަނީ ކަންބޮޑުވުން ފާޅު ކުރައްވާފަ އެވެ. އެއީ ބަލައިގަނެވޭނެ ވާހަކަތަކެއް ނޫން ކަމަށްވެސް އިންތި މިއަދު ވިދާޅުވި އެވެ.\n33 ބިލުން ފޮނުވުނީ އެންމެ ހަތް ބިލު!\nމަޖިލީހުގެ މިއަހަރުގެ ނިމުނު ފުރަތަމަ ދައުރުގައި 33 ބިލެއް މަޖިލިހަށް ފޮނުވަން އޮތީ ހަމަޖެހިފަ އެވެ. އެހެން ނަމަވެސް އެންމެ ހަތް ބިލު ފޮނުވުމުންވެސް ސަރުކާރުގެ ލެޖިސްލޭޓިވް އެޖެންޑާ ތަންފީޒުކުރުމުގެ ސްޕީޑް ލަސްކަމަށްބުނެ އެކަމަށްވެސް އިންތި ފާޑުވިދާޅުވި އެވެެ.\n"ހަތް ބިލޭ ބުންޏަސް، ބައެއް ބިލުތަކަކީ، ކުޑަ ކުޑަ ހައެއްކަ ފޮޅުުވަތް. [މިސާލަކަށް] ގާނޫނެއް އުވާލަން ފޮނުވާ ބިލިތައް މި ދެންނެވި ލިސްޓުގެ ތެރޭގައި ހިމެނޭނެ،." އިންތި ވިދާޅުވި އެވެ.\nއިންތި ވިދާޅުވީ، 33 ބިލުގެ ތެރޭގައި ރައްޔިތުންނަށް އިންސާފު ގައިމުކުރުމަށް ކޮންމެހެން މުހިންމުވާ މުހިންމު ބިލުތައް ހިމެނޭނެ ކަމަށެވެ. އެ ބިލުތައް ދައުރު ނިމުނު އިރުވެސް ފޮނުވާފައި ނުވާތީ އެކަމުގެ ކަންބޮޑުވުން އޭނާ ފާޅުކުރެއްވި އެވެ.\n"[ނުފޮނުވާ ހުރި ބިލުގެތަކުގެ] ތެރޭގައި ކޯޓުތަކުގެ ގާނޫނަށް އިސްލާހު ގެނައުމުގެ ބިލު ފޮނުވާފައި ނެތް ދައުރު ނިމުނު އިރުވެސް. ފަނޑިޔާރުންގެ ގާނޫނަށް އިސްލާހު ގެނައުމުގެ ބިލު، ހެއްކާ ބެހޭ ބިލު ފޮނުވާފައި ނެތް. ގާނޫނީ އެހީތެރިކަން ފޯރުކޮއްދިނުމުގެ ބިލު، މިދައުރުގައި ފޮނުވަން އޮތް ބިލެއް، އެވެސް ނެތް ފޮނުވާފައި އެއީވެސް އަޅުގަނޑުމެންގެ ވައުދެއް،" އިންތި ވިދާޅުވި އެވެ.


Igthisaadhu kurieri namaves gonjehunthah bodu: IMF | Mihaaru\nއައިއެމްއެފްގެ ވަފުދުގެ މަސައްކަތް ނިމުމާ ގުޅިގެން އެ ޖަމާއަތަށް ފާހަގަކުރެވުނު ކަންތައްތަކާ ބެހޭ ގޮތުން ޑެޕިއުޓީ ޑިވިޝަން ޗީފް ފިލިޕް ކަރަމް ނޫސްވެރިންނާ މިއަދު ވާހަކަދައްކަވަނީ. ފޮޓޯ: ހުސެއިން ވަހީދު /މިހާރު\nއިގުތިސާދު ކުރިއެރި ނަމަވެސް ގޮންޖެހުންތައް ބޮޑު: އައިއެމްއެފް\n17 ޖުލައި 2017 - 18:17 16 comments\nމިމަހުގެ ފަސްވަނަ ދުވަހު ރާއްޖެ އައި އައިއެމްއެފްގެ ވަފުދުގެ މަސައްކަތް ނިމުމާ ގުޅިގެން އެ ޖަމާއަތަށް ފާހަގަކުރެވުނު ކަންތައްތަކާ ބެހޭ ގޮތުން ނޫސްވެރިންނާ ވާހަކަދައްކަވަމުން ޑެޕިއުޓީ ޑިވިޝަން ޗީފް ފިލިޕް ކަރަމް ވިދާޅުވީ މި ބަޔާނުގައިވާ ކަންކަމަކީ ވަފުދުގެ މެންބަރުންގެ ހޯދުންތަކުގެ އަލީގައި ފާހަގަކޮށްފައިވާ ކަންކަން ކަމަށެވެ. އަދި މިއީ އައިއެމްއެފްގެ އެގްޒެކެޓިވް ބޯޑަށް ފެންނަ ގޮތެއް ނޫން ކަމަށް ވެސް އޭނާ ވިދާޅުވި އެވެ.\n"މި ޒިޔާރަތުގައި ވަފުދުގެ މެންބަރުންގެ ހޯދުންތަކުގެ މައްޗަށް ބިނާކޮށް އެކުލަވާލެވޭ ރިޕޯޓެއް މެނޭޖްމަންޓުގެ ހުއްދައާ އެކު އައިއެމްއެފްގެ އެގްޒެކެޓިވް ބޯޑުގައި މަޝްވަރާކޮށް ގޮތެއް ކަނޑައެޅުމަށް ހުށަހެޅޭނެ. ގައުމީ އުފެއްދުންތެރިކަން އެކަށޭނެ މިންވަރަކުން ކުރިއަރައި އިންފްލޭޝަން ރޭޓް ދަށް މިންވަރެއްގައި ހިފެހެއްޓޭނެ ކަމަށް އައިއެމްއެފްގެ ވަފުދުން ލަފާކުރޭ ނަމަވެސް ފިސްކަލް އަދި އެކްސްޓާނަލް ހާލަތު ދަށަށް ދަމުންދާކަން ވެސް ފާހަގަކުރެވޭ،" އޭނާ ވިދާޅުވި އެވެ.\nކަރަމް ވިދާޅުވީ މިއަހަރާއި އަންނަ އަހަރު ގައުމީ އުފެއްދުންތެރިކަން ކުރިއަރާ މިންވަރު 4.5 ޕަސެންޓަށްވުރެ މަތިވާނެ ކަމަށް އަންދާޒާ ކުރެވޭ ކަމަށެވެ. އިގްތިސާދީ ހާލަތާ ބެހޭ ގޮތުން ވާހަކަދައްކަވަމުން އޭނާ ވިދާޅުވީ ގެދޮރު އިމާރާތްކުރުމާއި ސިއްހީ ދާއިރާއާއި އެއާޕޯޓް ތަރައްގީކުރުމާއި އަދި އެހެނިހެން ދާއިރާތަކުގައި ކުރެވޭ ބޮޑެތި އިންވެސްޓްމަންޓްތަކުގެ ސަބަބުން އިގްތިސާދު އިތުރަށް ފުޅާވެ ކުރިއަރައިދިއުމަށް މަގުފަހިވާނެ ކަމަށް ބެލެވޭ ކަމަށެވެ. ނަމަވެސް ކުރިމަގަށް ލަފާކުރެވޭ ގޮތަށް ބަލާއިރު ރާއްޖޭގެ އިގްތިސާދަށް ދިމާވެދާނެ ރިސްކްތަކެއް އެބަހުރި ކަމަށް ކަރަމް ވިދާޅުވި އެވެ.\n"މީގެ ތެރޭގައި ފިސްކަލް އަދި އެކްސްޓާނަލް ހާލަތު ދަށަށް ދިއުމާއި ތަރައްގީވެފައިވާ ގައުމުތަކުގެ އިގްތިސާދު ކުރިއަރާ މިންވަރު މަޑުޖެހުމާއި މޫސުމަށް އަންނަ ބަދަލުތަކުގެ ސަބަބުން ދިމާވާ ނޭދެވޭ އަސަރުތައް ހިމެނޭ. އުމްރާނީ ތަރައްގީގެ ބޮޑެތި މަޝްރޫއުތަކުގެ ސަބަބުން ރާއްޖޭގެ ދަރަނީގެ މިންވަރު އިތުރުވެ މިކަމުގެ ސަބަބުން މެދުވެރިވެދާނެ ގެއްލުން ކުޑަކުރުމަށް މިފަދަ މަޝްރޫއުތައް ހަރުދަނާކަމާއެކު ކުރިއަށްގެންދިއުން މުހިއްމު،" އޭނާ ވިދާޅުވި އެވެ.\nދަރަނި ކުޑަކުރުމާ ބެހޭ ގޮތުން ވާހަކަދައްކަވަމުން ކަރަމް ވިދާޅުވީ ފިސްކަލް އަދި ބޭރުގެ ދަރަނި ކުޑަކުރުމަށާއި ބޭރު ފައިސާގެ ރިޒާވް އިތުރުކުރުމަށާއި މާލީ ދާއިރާ ތަރައްގީކުރުމަށާއި ދިގުރާސްތާގައި އުފެއްދުންތެރިކަން އިތުރުކުރުމަށް މަގުފަހިކުރުމުގެ ގޮތުން ގެންނަން ޖެހޭ ބޮޑެތި ބަދަލުތައް ގެނައުމަށް ސަރުކާރުގެ ސިޔާސަތުތައް ބައްޓަންކުރަން ޖެހޭ ކަމަށެވެ.\n"ރާއްޖޭގައި ކުރިޔަށްދާ އުމްރާނީ ތަރައްގީގެ ބޮޑެތި މަޝްރޫއުތަކުގެ ސަބަބުން އިގްތިސާދު އިތުރަށް ފުޅާވެ އިގްތިސާދީ ދުވެލި ކުރިއަރާ މިންވަރު އިތުރުވާނެކަމަށް ބެލެވޭ. ނަމަވެސް ފިސްކަލް އަދި އެކްސްޓާނަލް ސެކްޓާގެ ފަރަގާއި (ޑެފިސިޓާއި) ގުޅިގެން އިތުރު ރިސްކްތަކާ ކުރިމަތިލާން ޖެހިދާނެ ކަންވެސް ފާހަގަ ކުރަން. އެހެންކަމުން ސަރުކާރުގެ ސިޔާސަތުތައް ބައްޓަންކުރަންވީ މިފަދަ ރިސްކުތަކުން ލިބިދާނެ ގެއްލުންތައް ކުޑަކުރުމަށާއި ދެމެހެއްޓެނިވި ތަރައްގީއަށް އިސްކަންދީގެން،" އޭނާ ވިދާޅުވި އެވެ.\nއައިއެމްއެފްގެ ވަފުދުގެ މަސައްކަތް ނިމުމާ ގުޅިގެން އެ ޖަމާއަތަށް ފާހަގަކުރެވުނު ކަންތައްތަކާ ބެހޭ ގޮތުން ޑެޕިއުޓީ ޑިވިޝަން ޗީފް ފިލިޕް ކަރަމް ނޫސްވެރިންނާ މިއަދު ވާހަކަދައްކަވާއިރު އެހެން ބޭފުޅުން އަޑުއައްސަވަނީ. ފޮޓޯ: ހުސެއިން ވަހީދު /މިހާރު\nކަރަމް ވިދާޅުވީ ބޭރު ފައިސާގެ ހާލަތަށް ބަލާއިރު ތަރައްގީގެ މަޝްރޫއުތަކަށް ބޭނުންވާ ތަކެތި އިމްޕޯޓްކުރަން ޖެހޭ މިންވަރު އިތުރުވެދާނެތީ، ކަރަންޓް އެކައުންޓް ދަރަނި އިތުރުވެ ދައުލަތުގެ ބޭރު ފައިސާގެ ރިޒާވްއަށް އިތުރު ކުރިއެރުމެއް ލިބޭނެ ކަމަކަށް ލަފައެއް ނުކުރެވޭ ކަމަށެވެ. އަދި ރިއަލް އެކްސްޗޭންޖް ރޭޓް އެޕްރިޝިއޭޓްވާނެ ކަމަށް ލަފާކުރެވޭ ކަމަށް ވެސް އޭނާ ވިދާޅުވި އެވެ.\n"ކުރިމަގަށް ލަފާ ކުރެވޭ ގޮތަށް ބަލާއިރު ރާއްޖޭގެ އިގްތިސާދަށް ކުރިމަތި ވެދާނެ ރިސްކްތަކެއް އެބަހުރި. މިގޮތުން ތަރައްގީވެފައިވާ ގައުމުތަކުގެ އިގްތިސާދުތައް ކުރިއަރާ މިންވަރު މަޑުޖެހުމުގެ ސަބަބުން ޓޫރިޒަމް ސިނާއަތަށް ހީނަރުކަމެއް އައިސްދާނެ. އަދި މީގެ ސަބަބުން އެކްސްޓަނަލް ހާލަތު އިތުރަށް ދަށްވުމުގެ ފުރުސަތު އެބައޮތް. އަދި މޫސުމަށް އަންނަ ބަދަލުތަކުގެ ސަބަބުން ރާއްޖޭގެ އިގްތިސާދަށް ނޭދެވޭ އަސަރުތަކެއް ކުރުމަކީ ވެސް އެކަށީގެންވާ ކަމެއް،" ކަރަމް އިއްވި ބަޔާނުގައި ވިދާޅުވެފައިވެ އެވެ.\nކުރިމަގަށް ލަފާ ކުރެވޭ ގޮތަށް ބަލާއިރު ރާއްޖޭގެ އިގްތިސާދަށް ކުރިމަތި ވެދާނެ ރިސްކްތަކެއް އެބަހުރި. މިގޮތުން ތަރައްގީވެފައިވާ ގައުމުތަކުގެ އިގްތިސާދުތައް ކުރިއަރާ މިންވަރު މަޑުޖެހުމުގެ ސަބަބުން ޓޫރިޒަމް ސިނާއަތަށް ހީނަރުކަމެއް އައިސްދާނެ. އަދި މީގެ ސަބަބުން އެކްސްޓަނަލް ހާލަތު އިތުރަށް ދަށްވުމުގެ ފުރުސަތު އެބައޮތް. އައިއެމްއެފް\nކަރަމް ވިދާޅުވީ ސަރުކާރުގެ ހަރަދާއި އާމްދަނީގެ ސިޔާސަތަށް ބަލާއިރު ހަރަދު ކުޑަކުރުމުގެ ގޮތުން ސަބްސިޑީގެ ސިޔާސަތަށް ގެނެވިފައިވާ ބަދަލާއި ވަޒީފާއާ މުސާރަދިނުމުގެ ސިޔާސަތުތަކަށް އައިއެމްއެފުން ދީފައިވާ ލަފަޔާ އެއްގޮތަށް ތަންފީޒުކޮށްފައިވާކަން ފާހަގަކުރެވޭ ކަމަށެވެ. އަދި ދައުލަތުގެ މާލިއްޔަތު މެނޭޖްކުރުން ހަރުދަނާ ކުރެވިފައިވާކަން ވެސް އޭނާ ފާހަގަކުރެއްވި އެވެ.\n"މީގެ އިތުރުން އުމްރާނީ ތަރައްގީގެ މަޝްރޫއުތަކަށް ކުރަންޖެހިފައިވާ އިތުރު ހޭދަތައް ފޫބެއްދުމަށްޓަކައި އާމްދަނީ އިތުރުކުރުމަށް ފިޔަވަޅުތަކެއް އަޅަންޖެހޭ. އަދި ދެމެހެއްޓެނިވި ގޮތެއްގައި ދައުލަތުގެ ހަރަދާއި އާމްދަނީ މެނޭޖްކުރުމަށް އާމްދަނީއާ ހަރަދުގެ ސިޔާސަތު އިސްލާހުކޮށް ފިސްކަލް ކޮންސޮލިޑޭޝަންއަށް އިސްކަމެއް ދީގެން ކުރިޔަށް ގެންދިޔުން މުހިއްމު،" ކަރަމް ވިދާޅުވި އެވެ.\nއޭނާ ވިދާޅުވީ ސަރުކާރުގެ ހަރަދުތައް އިތުރުވުމުން ބެލެންސް އޮފް ޕޭމަންޓްސްގެ ޑެފިސިޓް އިތުރަށް ފުޅާވުމުގެ ސަބަބުން އެކްސްޗޭންޖް ރޭޓަށް ނޭދެވޭ އަސަރުކުރާ ނަމަ މަނިޓަރީ ސިޔާސަތު ހިފެހެއްޓެން ޖެހޭ ކަމަށެވެ. އަދި ރާއްޖެ އަކީ ކުޑަ އަދި ހުޅުވާލެވިފައިވާ އިގްތިސާދަކަށްވާތީ ޑޮލަރަށް ބަރޯސާވާ މިންވަރުގެ ސަބަބުން ޔޫއެސް ޑޮލަރަށް ޕެގްކުރެވިފައިވާ އެކްސްޗޭންޖް ރޭޓް ނިޒާމަކީ މިވަގުތަށް ރާއްޖެއަށް އެންމެ އެކަށީގެންވާ ނިޒާމް ކަމަށް ވެސް ކަރަމް ވިދާޅުވި އެވެ.\nރާއްޖެ އައި އައިއެމްއެފްގެ ވަފުދުން ނޫސްވެރިންނާ ވާހަކަ ދައްކަނީ.\n"އެހެން ނަމަވެސް އޭޝިއާ ސަރަހައްދުން ރާއްޖެއަށް ޓޫރިސްޓުން އައުން އިތުރުވެ ތަރައްގީގެ އެކިއެކި ކަންކަމަށް މިސަރަހައްދުން ހޯދާ ފައިނޭންސް އިތުރުވެއްޖެނަމަ މުސްތަގްބަލުގައި ރާއްޖޭގެ އެކްސްޗޭންޖް ރޭޓް ނިޒާމް އިމްޕޯޓް ވެއިޓެޑް ކަރަންސީ ކޮމްޕޮސިޓަަކަށް ބަދަލުކުރުމާމެދު ވިސްނުމަށް ފެނޭ. މީގެ އިތުރުން ބޭންކުތަކަށް މެދުވެރިވެދާނެ އެކިއެކި ރިސްކްތައް ކުޑަކުރުމުގެ ގޮތުން ބޭންކްތަކުގެ ސްޓްރެސް ޓެސްޓްހަދާ އަދި ބޭންކްތައް ސުޕަވައިޒްކޮށް ބެލެހެއްޓުމުގެ ކަންކަން ހަރުދަނާ ކުރުމަށްކުރާ މަސައްކަތް ކުރިޔަށް ގެންދިޔުން މުހިއްމު،" އޭނާ ވިދާޅުވި އެވެ.\nކަރަމް ވިދާޅުވީ ތަރައްގީގެ ބޮޑެތި މަޝްރޫއުތައް ހިންގާއިރު ބޭރު ފައިސާގެ ރިޒާވަށް ކޮށްފާނެ ނޭދެވޭ އަސަރަކުން ސަލާމަތްވުމަށް ފިޔަވަޅުތަކެއް ސަރުކާރުން އަޅާނެ ކަމަށް ގަބޫލުކުރައްވާ ކަމަށެވެ. އަދި އެ މަޝްރޫއުތައް ހިންގުމަށް ނަގާ ލޯނުތައް އަނބުރާ ދައްކާއިރު ބޭރު ފައިސާގެ ރިޒާވަށް ނޭދެވޭ އަސަރުނުކުރާނެ ގޮތުގެ މަތިން ކަންތައްތައް ރާވަން ޖެހޭނެ ކަމަށް ވެސް އޭނާ ވިދާޅުވި އެވެ.\nކަރަމް ވިދާޅުވީ އެ ވަފުދުން ތައްޔާރުކުރާ ރިޕޯޓް އެމްއެމްއޭގެ އިސްވެރީންގެ ހުއްދައާއިއެކު އައިއެމްއެފްގެ އެގްޒެކެޓިވް ބޯޑަށް ހުށަހެޅުމަށް ހަމަޖެހިފައިވަނީ އަންނަ ސެޕްޓެމްބަރު މަހު ތެރޭގައި ކަމަށެވެ.\nއިތުރު ލިޔުންތައް އިގްތިސާދު ތަކެތީގެ އަގު ބޮޑުވުން ތަރައްގީގެ މަޝްރޫއުތައް ސަރުކާރު އައިއެމްއެފް އެމްއެމްއޭ މަޖިލީހުގެ މާލިއްޔަތު ކޮމިޓީ ރިޒާވް ފައިސާ ރާއްޖެ-އައިއެމްއެފް "މިހާރު" ވީޑިއޯ